
SVETAC ČITAVOGA SVIJETA — kako općeni¬ 
to zovu sv. Antuna Padovanskog — štuje se u mno¬ 
gim našim krajevima više od ikojeg drugog Božjeg 
ugodnika. Nezamisliva je pucka pobožnost Božjeg 
naroda u Bosni, Hercegovini, Dalmaciji i još nekim 
drugim krajevima i mjestima bez sv. Antuna. Oko 
stotinu naših župnih crkava posvećeno je padovan¬ 
skom svecu. Mnogobrojni vjernici nose Antunovo 
ime. Na svečev blagdan crkve su pune naroda. Ima 
nešto što privlači Antunu _ 

Nemamo znanstvene studije koja bi se bavila 
ovim fenomenom. Psihologija i sociologija bi mogle 
dati djelomičan odgovor, ali ne i potpuni. Rijetki 
pokušaji da se dade odgovor na pitanje privlačnosti 
sv. Antuna današnjem čovjeku ostali su dosta po¬ 
vršni, bez uvjerljivosti. 

Dok, s jedne strane registriramo štovanje sv. An¬ 
tuna u našem narodu, s druge strane moramo kon¬ 
statirati da je svetac dosta nepoznat i da su mnoge 
legende zamaglile autentičan lik sv. Antuna Pado¬ 
vanskoga. Rijetki hrvatski životopisi ovog sveca da- 
mo su napisani ili se bave samo nekim vidovima 
njegova života, djelovanja i propovijedanja. 

Zvonko Zlodi, hrvatski franjevac konventualac, 
suda ispovjednik za hrvatske hodočasnike u vatikan¬ 
skoj bazilici sv. Petra, hrabro se upustio u pobožnu 
pustolovinu da nam prikaže lik sv. Antuna bez ma¬ 
gle i sjene. Stvorio je jedan kritički životopis koji 
se oslanja na provjerenim izvorima. Dao je cjelovit 
prikaz života, rada i misli padovanskog sveca. Pru¬ 
žio je životopis blizak običnom čovjeku, napisan la¬ 
ganim i čitljivim stilom, koji će sigurno zadovoljiti 
svakog čitatelja ove knjige. 

Knjiga je nastala postupno. Zlodi je početkom 
1977. godine počeo objavljivati seriju članaka o živo¬ 
tu sv. Antuna Padovanskoga u vjerskom mjesečniku 
Veritas. Tu seriju napisa kasnije je dotjerao, negdje 
skratio, negdje proširio — i tako smo dobili ovaj 
životopis. To nije znanstvena studija ili kritička bio¬ 
grafija — namjena je pisca da nam pruži jedno pri¬ 
ručno i cjelovito izdanje koje će podržati i širiti po- 
božnost i štovanje popularnog sveca u našem narodu. 

Mislimo da je u tome uspio. 

Životopis sv. Antuna Padovanskog pridonijet će da 
svi mi dublje upoznamo ovog velikana, da ga uzljubi- 
mo i još autentičnije štujemo, uvijek očiju uprtih u 
budućnost. »Dok naime promatramo život onih koji 
su vjerno slijedili Krista, dobivamo novi poticaj da 
tražimo budući Grad i učimo koji je najsigurniji put 
po kojemu ćemo među promjenljivim stvarima svi¬ 
jeta moći doći do savršenog jedinstva s Kristom, tj. 
do svetosti, svaki prema svom posebnom stanju i po¬ 
ložaju. U životu onih koji se, iako dionici naše ljud¬ 
ske naravi, savršenije preobraze u Kristovu sliku. 
Bog živo očituje ljudima svoju prisutnost i svoje li¬ 
ce. U njima nam On sam govori, i daje nam znak 
svoga Kraljevstva, prema kojemu nas snažno privla¬ 
či to što imamo pred sobom toliko mnoštvo svjedoka 
i takvu potvrdu istine Evanđelja.« (Drugi vatikanski 
koncil. Svjetlo naroda, 49) 

To je prava svrha štovanja Božjih ugodnika, to 
je svrha upoznavanja sv. Antuna, to je i svrha koju 
je pisac ove knjige stavio sebi na prvo mjesto. 

LJUDEVIT MARACIC 

PREDGOVOR 


O sv. Antunu pisalo se u nas dosta, no još uvi¬ 
jek razmjerno malo u odnosu prema štovanju što 
ga uživa u našem narodu. Mnogo štovan, a malo po¬ 
znati — nije pretjerano reći za ovog dragog Božjeg 
ugodnika. Zato smo vam pružili ovaj životopis koji 
želi da toliko obljubljenog sveca malo više upozna¬ 
mo kako bismo ga i obrazloženije štovali. 

Premda je »Svetac svega svijeta« živio i umro 
pred skoro sedam i po stoljeća, on je još uvijek — 
ne samo zbog općeg štovanja, nego i sam po sebi — 
i suvremen i aktualan. To su, bez daljnjega, svi sve¬ 
ci u povijesti Crkve, pa se svakako, i to na poseban 
način, to isto može ustvrditi i za sv. Antuna. Heroji 
kršćanske autentičnosti, žrtve i svetosti — koji da¬ 
nas uživaju u Božjem zagrljaju nebesko blaženstvo 
i naše štovanje na zemlji — zagovornici su i posred¬ 
nici kod Boga za nas koji još uvijek »trčimo kako bi¬ 
smo uhvatili« (sv. Pavao) i koji smo smo još uvijek na 
toj stazi sudbonosne trke, potrebni njihove svetačke 
pomoći, uzora, prijateljske ruke. Zvijezde su na nebe¬ 
skom svodu — kako je svece volio nazivati sam sv. 
Antun — koje se ne gase: neutmivo su svjetlo što 
osvjetljuje tamne staze našega životnoga puta, ne- 
prevarljiv zov prema osmišljenju naših težnja i trp¬ 
ljenja, blistav svjetionik koji sigurno vodi prema 
jedinom istinskom i spasonosnom cilju naše opstoj¬ 
nosti. Živo su Evanđelje — *Svaki svetac koji se 
rađa. novo je Evanđelje koje se piše«, kaže Mario 
Pomilio u svom romanu Peto Evanđelje — koje i 
danas svjedoči — svjedočit će to i do svršetka svi¬ 
jeta — o jednoj stvarnosti za kojom su sami težili 

i o mogućnosti njezina oživotvorenja za koji su se 
sami krvavo borili. Nitko tako ne ukazuje na Boga, 
rekao je netko, kao život istrošen za druge. A što 
su drugo činili i bili sveci, kao življeno Evanđelje, 
nego upravo to: živjeti istrošeni u ljubavi prema Bo¬ 
gu i bližnjemu? 

Kada je ovog sveca — ne tako davno: 16. siječ¬ 
nja 1946. godine — papa Pio XII. proglasio »Evan¬ 
đeoskim naučiteljem«, sadašnji papa Pavao VI., ta¬ 
da još samo mons. Montini, izrekao je ove značajne 
riječi: »Dao Bog da bi zagovor i nauka sv. Antuna 
— zagovor zazivan sve većom gorljivošću, a nauka 
sve više proučena i naučavana — postali snažan čim¬ 
benik u duhovnoj obnovi modernog društva kojim 
hara zabluda, nasilje i bijeda«. Možda se rijetko koji 
svetac kao sv. Antun žrtvovao i istrošio u borbi pro¬ 
tiv ovih zala u svojem vremenu. S pravom ga, dakle, 
današnji Kristov namjesnik zaziva i za naše vrijeme, 
koje se u odnosu na zablude nasilja i bijedu, nipošto 
ne razlikuje od Antunova, kao pomoć, svjetlo i lju¬ 
bav u osvjetljavanju istine, svladavanju nasilja i 
ublažavanju bijede. Pa da Antun nije i prvorazre¬ 
dan — moderan svetac?! 

S obzirom na naše ne uvijek nadnaravno čisto 
i blistavo štovanje sv. Antuna, možemo kazati ono 
što današnji vrhunski katolički teolog Hans Urs von 
Balthasar kaže za štovanje svetaca uopće: »Sto se 
tiče svega drugoga, tj. samih osoba koje štujemo, 
morat ćemo biti spremni na trenutak humorizma: 
budemo li ih jednoga dana sreli licem u lice, sa smi¬ 
ješkom će prijeći preko neizbježivih nesuglasica ko¬ 
jih su bili predmet i pretvoriti ih u JEDINOME 
BOGU ČAST I SLAVA!« 

Nova zvijezda na obzorju 
svetosti 




Kraljica mora i oceana 

Nema sumnje đa spada među najčarobnije gradove 
Evrope, one gradove što se prostiru uzduž njezinih mo¬ 
rem vječno oplakivanih obala i za koje se čini da ih 
nije sazdala ljudska ruka, već da su, biseri, izronili iz 
tajnovitih plavih dubina i sada tu — od žarkog Sredo¬ 
zemlja do ježumog Sjevera, ovjenčani zelenilom ili snje¬ 
žnom bjelinom, grijani suncem ili zasuti jezivim meća¬ 
vama — prkose vremenu i čovjeku, dobru i zlu, vodenim 
stihijama i podmuklim potresima, požarnu razaranju 
i ratnim vihorima... kao trajni svjedoci uspona i pada, 
bogatstva i siromaštva, sjaja i bijede, svijetlih i tamnih 
trenutaka tisućljetne kulture, vjere, ljudskoga stremlje¬ 
nja. 

Portugalska prijestolnica od XIII. stoljeća, kada se 
tu, zavjerom plemstva i klera protiv Sanča II. i uz po¬ 
moć samih stanovnika, iskrcao i utaborio rođeni mu brat 
Alfons III., Lisabon je već od svoga postanka jedna od 
najizbočenij-ih i najvažnijih luka staroga kontinenta, 
s dominantnim položajem nad Atlantskim oceanom, s 
bogatom prošlošću i uvijek sve uspješnijim razvitkom i 
napretkom. 

Očarani smještajem, ljepotom i slavom ove svoje 
prijestolnice, Portugalci je već odavno nazvaše »Kralji¬ 
com mora i oceana«. I nije to, valja priznati, daleko od 
istine. Sa svojom slavnom prošlošću, smješten podno 
granitne Serra de Sintra uz desnu obalu rijeke Tajo, 
koja — kažu — u svojim vodama njeguje zlato i sne, 
sa svojim prostranim parkovima i širokim avenijama, 
s brojnim vodoskocima i veličanstvenim spomenicima, 
s blagom klimom i bujnom vegetacijom, s blistavim 
suncem i ažurnim nebom, s pogledom prema beskrajnim 

oceanskim daljinama, Lisabon je odista lijep, krasan, ča¬ 
roban _Takav je danas, a kakav je bio u prošlosti, 

prije strašnoga potresa 1755. godine koji ga je do teme¬ 
lja razorio, svjedoče tek donekle nenastradale ili obno¬ 
vljene crkve, monumentalne palače, skladni samostani 
i klaustri, masivne utvrde i kule, umjetnički portali, 
gradski i obiteljski grbovi i još uvijek mnogi sačuvani 
spomenici. 

Izgleda da ga utemeljiše miroljubivi i lukavi Feni¬ 
čani, koji već davno shvatiše svu važnost morskih puto¬ 
va za trgovačke pothvate. Lisabon je bio važno trgovačko 
mjesto i za vrijeme 400-godišnje arapske vladavine, a u 
XV. i XVI. stoljeću postaje središte gotovo čitave svjet¬ 
ske trgovine, od Indije do Brazila. 

I u prvoj četvrtini drugoga tisućljeća bio je to grad 
raskošna bazara, ali zato i luksuzna užitka i neobuzdane 
raspuštenosti. Bogatstvo je vazda bilo plodno tlo ljudskih 
gluposti. Ne može se međutim zanijekati da je u isto vri¬ 
jeme u njemu evala i viteška plemenitost, moralna 
čestitost i odanost Bogu u tipično srednjovjekovnom 
vjerskom životu. 

U tom gradu, u to doba — to jest početkom našega 
tisućljeća — i u takvim prilikama rođen je sv. Antun. 
Začudo, taj veliki sin Lisabona ući će u povijest i po 
svem svijetu postati slavan pod nazivom jednoga dru¬ 
goga grada — talijanske Padove. Jedan dokaz više da 
je u čovjekovu životu uvijek važnija i presudnija smrt 
negoli rođenje. 

O Antunovim roditeljima, kao i o samom njegovu 
djetinjstvu i dječaštvu, znamo — moramo priznati — 
vrlo malo. Prvim Antunovim životopiscima bilo je stalo 
jedino do toga da opišu njegova važnija životna djela 
i uzveličaju njegovo redovništvo, učenost i svetost. Sve 

su ih druge pojedinosti zanimale vrlo malo, pa ih tek 
usputno spominju ili preko njih potpuno šutke prelaze. 
Ove praznine donekle nadopunjuju kasnije legende, koje 
ipak — premda su legende — ne treba od prve prezreti 
ni odbaciti. Neke su, naime, nastale na temelju uščuvane 
tradicije, a druge opet izvrsno ocrtavaju Antunov sve¬ 
tački lik u njegovu životu i djelovanju. Potrebno je 
samo da im pristupimo sa stanovitim oprezom i da pro¬ 
vjerimo, koliko je moguće, povijesnu vjerodostojnost ili 
bar vjerojatnost njihovih navoda i tvrdnji. 

Pod Marijinim znamenjem 

Pobožni i zahvalni Antunovi štovatelji već u XIII. 
stoljeću sagradiše nad njegovom rodnom kućom crkvu 
Santo Antonio da Se. Kada je 1. studenoga 1755. bila 
u razornom potresu porušena i požarom dokrajčena, po¬ 
digoše je odmah iznova. Soba u kojoj je Antun rođen 
nalazi se ispod crkve, u kripti, pretvorena u malu i jed¬ 
nostavnu kapelicu. Nad oltarom može se i danas vidjeti 
natpis: »1/ ovoj se kući, prema svjedočanstvu naših pre¬ 
đa, rodio Antun, koji je sa zemlje uzašao u uzvišena 
nebeska prebivališta.* 

Kuća se nalazila u središtu grada, nasuprot kate¬ 
drale, a to znači da su njezini vlasnici, Antunovi rodi¬ 
telji, bili dobro stojeći i ugledni građani. Da su se zvali 
Martin i Marija, poznato nam je iz jednoga zapisa iz XIV. 
stoljeća. Neki zapisi također tvrde da je Antun rođen 
dok mu roditelji bijahu još u cvatu mladosti. Prema 
tomu je, čini se, njihov prvorođenac. Jesu li ga nadži- 
vjeli kad je u svojoj niti četrdesetoj godini života umro? 
Je li do njih dopro glas njegove učenosti i svetosti? 
Jesu li imali čast, sreću i radost da ga štuju na oltaru? 

Po svoj prilici, ova i slična pitanja ostat će zauvijek bez 
odgovora. Kao što redovito biva, slava i sjaj velikog 
sina potpuno zasjenjuju pojavu i ulogu roditelja. 

Prastara predaja tvrdi da je Antun rođen 1195. 
godine. Neki njegovi noviji biografi pomiču taj radosni 
događaj za koju godinu unatrag. Može biti da je odista 
tako. 

Kršten je u katedrali posvećenoj Marijinu uznesenju 
na nebo, poznatoj pod imenom Se Patriarcal. Do danas 
je uščuvano njezino karakteristično pročelje u roman¬ 
skom stilu, s dva impozantna zvonika-kule, iz XII. sto¬ 
ljeća. Kažu da ju je 1147. godine dao sagraditi kralj 
Alfonz, na mjestu dotadašnje velebne džamije. U pri¬ 
zemlju lijevoga zvonika nalazi se krstionica s natpisom: 
»Ovdje je krsna voda oprala Antuna od zajedničkoga 
istočnoga grijeha. Njegovom, je svjetlošću obradovan 
čitav svijet, njegovim tijelom Padova, njegovom dušom 
nebo.* 

Kojega je dana u godini rođen? Prema predaji, 15. 
kolovoza. A to znači na sam blagdan Marijina uznesenja 
na nebo. Pošto je, vidjesmo, i kršten u crkvi posvećenoj 
Majci Božjoj, kao što je i čitavo svoje djetinjstvo proveo 
u neposrednoj njezinoj blizini, nije pretjerano reći da 
je Antun doista započeo svoj život pod Marijinim zna¬ 
menjem. Pod istim će ga i nastaviti i završiti, u što 
ćemo se uvjeriti promatrajući njegov kasniji život, rad 
i preminuće. 

Teško da možemo naći sveca koji ne bi bio velik 
Marijin štovatelj. Bio je to i sveti Antun. Štoviše, bio 
je jedan od najvećih. 

Na krštenju mu nadjenuše ime Ferdinand. To je 
ime, kažu, vizigotskog podrijetla. Možda bi se hrvatski 
moglo reći: Zvonimir. 

Vedro djetinjstvo 

Kako već spomenusmo, za imena Antunovih, odno¬ 
sno Ferdinandovih, roditelja znamo iz jedne svečeve 
biografije iz XIV. stoljeća. Ta je biografija poznata pod 
nazivom Benignitas. Nije isključeno da je nastala već 
u XIII. stoljeću, četrdesetak ili nešto više godina nakon 
Antunove smrti. Neki stručnjaci, naime, smatraju da je 
njezin autor fra Ivan Peckam i da ju je ovaj napisao 
između 1274. i 1279. godine. U svakom slučaju, ova je 
biografija jedan od važnijih izvora za poznavanje Antu- 
nova života. 

Iz te biografije doznajemo, osim za imena Ferdi¬ 
nandovih roditelja, također i to da je njegov otac Martin 
bio plemić, vitez, i kao takav u službi kralja Alfonza. 
Po podrijetlu, i majka Marija bila je plemićkog roda. 
Nisu, dakle, bili samo razmjerno bogati, nego su tako¬ 
đer i pripadali »višem društvu« svoga vremena. Bili su 
čestiti i pošteni, pobožni i odani Bogu. Martinov brat 
Ferdinand bio je kanonik spomenute lisabonske kate¬ 
drale. Antun je vjerojatno upravo po njemu dobio svoje 
krsno ime. 

Ferdinand je, prema tome, zacijelo provodio ugodno 
i bezbrižno djetinjstvo. Roditelji su ga odgajali u kršćan¬ 
skom duhu, u pobožnosti, u ljubavi prema Bogu i bli¬ 
žnjemu, a posebno — kako tvrdi Benignitas — u ljubavi 
prema nevoljnima i siromašnima. S vremenom su ga 
uputili u obližnju katedralnu školu da u njoj, kaže Pra- 
životopis, »bude poučen u Svetom pismu.* 

Martin je osim kuće imao i druge posjede, i to — 
jasno — izvan gradskih zidina. Takvi su posjedi redo¬ 
vito bili glavni izvor prihoda tadašnjih plemićkih obi¬ 
telji. Zasigurno znamo da se Ferdinand ovi roditelji nisu 

bavili trgovinom, bankarstvom, ni drugim nekim uno¬ 
snim zanatom. Kao dobar i marljiv posjednik, Martin 
je nadgledavao poljske radove, promatrao dozrijevanje 
plodova i predvodio njihovo skupljanje u žitnice i spre¬ 
mišta. 

S ovom je Martinovom gospodarskom djelatnošću u 
vezi jedna legenda iz Perdinandova djetinjstva, ljupka 
i znakovita, pa bi bila šteta da je gotovo u cijelosti ne 
donesemo na ovom mjestu. 

Jednoga ljetnoga dana — kaže ta legenda — Martin 
je pošao u polje da vidi kako sazrijeva žito i da li je 
već spremno za žetvu. Sa sobom je poveo i maloga Fer¬ 
dinanda. Zlatno se klasje od težine jedva primjetno le¬ 
lujalo na laganu povjetarcu. No, gle jada! Jata ptica 
navalila su na bogat urod. Martin i Ferdinand ih ras¬ 
tjeraše, no trebalo je pronaći nekog čuvara koji će paziti 
na žito i onda kada oni odu, sve do žetve. I dok je 
Martin pošao da ga nađe, Ferdinand je i dalje rastje¬ 
rivao nepoćudne i nasrtljive male lupeže. U međuvre¬ 
menu je u blizini zapazio kapelicu koja ga je počela 
neodoljivo privlačiti. Rado bi se u njoj malo pomolio, 
ali što će s pticama? Konačno se dosjeti da bi bilo naj¬ 
jednostavnije da ih — za sve vrijeme dok se bude molio 
— pritvori u prostorijama obližnjih gospodarskih zgrada. 
Smišljeno — učinjeno! Djetinjom jednostavnošću zapo¬ 
vjedi pticama da ga slijede, što one stvarno i učiniše. 
Pošto ih je zatvorio u jednoj prostoriji, mirno je otišao 
u kapelicu. 

Kad se otac vratio, nigdje nikoga! Ni malog Ferde, 
a začudo ni ptica. Ove su — tako je mislio Martin — 
nekamo odletjele, ali gdje je mališan? Pronašao ga je 
u osamljenoj kapelici, uronjena u molitvu. 

— A ptice?, zapita otac začuđeno. 

Namjesto odgovora Ferdinad ga, uz djetinji smi¬ 
ješak, povede do njihova privremena zatvora. Pustiše 
ih, jasno, na slobodu, i one brzo nestaše u plavim da¬ 
ljinama. 

— Što znači sve ovo?, pitao se u čudu Martin. 

Rekosmo da je to ljupka, ali i znakovita legenda. 
Zašto? Zato jer u Antunu već za njegova djetinjstva 
pronalazi i otkriva autentičnu franjevačku dušu budu¬ 
ćega sljedbenika sv. Franje, onoga Franje kojega su 
slušale lastavice i kojemu su se pokoravali vukovi_ 

Svijetlim stazama učenosti i svetosti 

Pisac Praživotopisa glatko prelazi s Ferdinandova 
krštenja na njegovo školovanje. Kaže doslovce: »Pošto 
ga njegovi roditelji dođoše krstiti u crkvi posvećenoj 
Majci Božjoj, nije nikakvo čudo što ga u istu crkvu i 
povedoše da uči Sveto pismo i što ga, gotovo s nekim 
predosjećajem, povjeriše odgoju Kristovih službenika — 
kao budućega Kristova glasnika .« Među tim Kristovim 
službenicima nalazio se i njegov stric Ferdinand. 

Prema ovom bi izvještaju izgledalo da je Ferdinand 
učio samo Sveto pismo. U stvari, kršćanski nauk. No, 
nije tome tako. Gornji navod Praživotopisa moramo 
shvatiti u širem smislu riječi. Na to nas posebno upu¬ 
ćuju riječi koje kažu da ga roditelji »povjeriše odgoju 
Kristovih službenika «. To znači da je Ferdinand dane 
svoga djetinjstva — kada je već bio sposoban da »uči« 
— provodio kod kanonika, u stvari u njihovoj školi koja 
je nedavno bila otvorena za lisabonsku djecu i dječake. 

Ova je škola, kao i sve druge škole toga vremena, 
pružala ne samo vjersku nego i širu humanističku izo¬ 
brazbu. Usput rečeno, sve su tadašnje škole bile u ruka- 

ma crkvenih ustanova: katedrala i samostana. Nisu one 
sebi pridržavale tu povlasticu iz zavisti ili otpora prema 
svjetovnim vlastima, nego jednostavno zato što se ove 
u to doba nisu brinule za prosvjetu i kulturu. Nepo¬ 
bitna je činjenica da je upravo Crkva u »mračnom sred¬ 
njem vijeku« bila nositeljica prosvjetiteljstva, kao što 
je na moralnom polju bila hraniteljica čestitosti i kre¬ 
posti, a na društvenom pravde i slobode. Jasno, uza sve 
tamne strane koje joj se mogu pripisati u njezinu ljud¬ 
skom elementu. Veliki učenjaci, slavni umjetnici i izvan¬ 
redni sveci kojima obiluje ovo povijesno razdoblje, plo¬ 
dovi su, izravni ili neizravni, njezine djelatnosti, utjecaja 
i požrtvovnosti. 

Što je Ferdinand u spomenutoj školi učio i koje 
je studije završio, možemo tek donekle zaključiti iz po¬ 
dataka o školovanju i izobrazbi u to doba. Nakon po- 
duke u čitanju i pisanju — u što treba uključiti i gra¬ 
matiku, književnost i druge slične predmete — učio se 
tada latinski jezik, filozofija i govomištvo, a u Arišem 
stupnju aritmetika, geometrija, zvjezđoznanstvo i glazba. 
Između pojedinih škola ili učilišta moglo je u tome biti 
i stanovitih razlika. 

Ferdinand je zacijelo prošao bar kroz osnoAmu izo¬ 
brazbu, i to — nema sumnje ■— kao marljiv i sposoban 
učenik. Takav će biti, vidjet ćemo, i onda kada kao 
klerik bude nastavio studij kod augustinaca u Lisabonu 
i Coimbri. Postavio je tako sigurne temelje svom budu¬ 
ćem misionarskom i znanstvenom radu, po kojemu je 
postao jedan od najboljih poznavalaca Svetoga pisma, 
najuvaženijih učitelja duhoAmosti i najsla\mijih propo¬ 
vjednika svoga vremena, a i u povijesti Crkve. 

Usporedo sa znanstvenom izobrazbom napredovao je 
i u duhovnoj izgradnji. Životopis Benignitas dokazuje to 

ovim riječima: »Sve od rane mladosti čuvao se dobrim 
i nije dozvolio, kako inače redovito biva u toj dobi živo¬ 
ta. da ga nadvlada svjetovna raspuštenost. Naprotiv, sli¬ 
jedeći primjer uzornih roditelja, pritjecao je u pomoć 

siromašnima ... S rastom u dobi rasla je i njegova sućut 
prema nevoljnima. Često je ulazio u samostane i crkve, 
t dok je u njima pažljivo slušao svetopisamske riječi, 
brižno je pazio da ih ne zaboravi _« 

Čistoća srca, ljubav prema siromašnima i uronja¬ 
vanje u Božju poruku! Mogu li se poželjeti ljepše ka¬ 
rakteristike za jednoga mladića? A Ferdinand ih je, 
kako vidimo, posjedovao. Zacijelo, ne bez borbe i žrtve. 
Lako je nama utaknuti bijeli ljiljan u njegove ruke, 
no on ga je krvavo zaslužio. »Budući da je s pubertetom 
rasla i razarajuća tjelesna pohota, nije popuštao mlade¬ 
načkim nagnućima t užicima, već je, svladavajući slabu 
ljudsku narav, pritegnuo uzde tjelesnih strasti koje su 
ga salijetale ...« Tako, sa svoje strane, tvrdi Praživoto- 
pis. 

Ferdinand je prema tome, kao i sva druga ovoze¬ 
maljska ljudska bića, bio podvrgnut napastima i ku¬ 
šnjama. Ako je htio biti dobar i svet, morao se — kao 
normalan mladić, a ne kao neko čudovište ili anđeo u 
ljudskoj spodobi — odricati, svladavati i žrtvovati. Sto 
je sjao anđeoskom ljepotom čistoće, zasluga je njegove 
ustrajne borbe protiv napasti u neprekidnoj i vjernoj 
suradnji s Božjom milošću. Sveci se svetima ne rađaju, 
oni to postaju. I u tome je njihova zasluga i veličina. 

Malo pomalo, sve veličajnije, počela se uzdizati i 
blistati jedna nova zvijezda na obzorju kršćanske sve¬ 
tosti _ 

Trnovit uspon 

Ferdinand se sve više otvarao životu i napajao nje¬ 
govim čistim dražima. Radovao mu se kao cvijet suncu, 
kao priroda proljetnom dahu topline i svjetlosti, kao 

orao prostranstvima slobode u plavim visinama. Inte¬ 
ligentan i čestit, stekao je mnogo prijatelja. Najstariji 
biografi tvrde da ga nisu mogli zaboraviti ni onda kada 
ih je napustio i otišao u samostan. Bio im je tako drag 
i potreban da su ga i tamo neprestano salijetali i tražili 
njegovo društvo. Toliko, te je bio prisiljen — da ih se 
nekako oslobodi — zamoliti premještaj u daleku Coim- 
bru. 

Nije li možda bio i njihov vođa, kao što je svoje¬ 
vremeno i sv. Franjo bio vođa asiške klape? S lutnjom 
u ruci i s pjesmom na ustima i u srcu? Vjerojatno. Ako 
je bio neporočan, ne znači da je bio snužden. Ako je 
ljubio Isusa, ne znači da je prezirao druge. Naprotiv! 

— Svetost nije sklonost žalosti, kaže Samuel izrael¬ 
skom kralju Davidu u istoimenom romanu Cocciolija. 

— Što je svetost?, upita ga na to David. 

— Put prema svetosti (svetost je putovanje) — od¬ 
govara Samuel — ne razara u čovjeku narav koja je 
razlog i izvor radosti i u kojoj providnosno stanuje, već 
je oplemenjuje i upravlja prema uzvišenijim ciljevima. 
Sveče, ti nećeš propovijedati žalost nego radost, nećeš 
propovijedati smrt nego život! 

Kako je Ferdinand izgledao? Ćini se da će to za¬ 
uvijek ostati tajna. Nije ga nitko portretirao, nitko ovje¬ 
kovječio njegov pravi lik na platnu, u kamenu ili bronci. 
Tek s nekoliko riječi ocrtava ga Praživotopis, i to — na 
mrtvačkom odru: »Izgledao je da spava; njegove izbli¬ 
jedjele ruke odgvale su još veću ljepotu puti ...« Bio je, 
dakle, lijep. Nemaju prema tome krivo umjetnici koji 
ga lijepim prikazuju u svojim djelima, ni vjernici koji 
ga isto takvim sebi dočaravaju u svojoj mašti. Pado¬ 
vanski pisac Sicco Polentone usudit će se na temelju 
usmene predaje napisati puna dva stoljeća nakon Antu- 

nove smrti: »Bio je cmomanjast kao i drugi Portugalci, 
koji se ne razlikuju mnogo od Maura. Nešto nižega rasta 
i punašan ... imao je nježno lice koje je odsijevalo po- 
božnošću. Zato su ga ljubaznim i svetim smatrali i oni 
koji ga nisu potanje poznavali .« Šarm svetaca uvijek je 
isti: odraz su, na neki način, ne samo Božje dobrote, 
nego i njegove nedostupne, božanske ljepote. 

Društven i privlačan, Ferdinand u tim svojim mla¬ 
denačkim danima nije prolazio bez vanjskih zasjeda i 
napasti. Spomenusmo već da je u Lisabonu bilo vjere 
i čestitosti, ali isto tako i raspuštenosti i grijeha. Tome 
se ne treba čuditi. Kada i gdje toga nema? Lisabon je 
k tome bio tada bogat trgovački i lučki grad, i znamo što 
to znači. Da je u njemu bilo pomalo svašta, potvrđuje 
pisac Praživotopisa kad govori o Antunovoj mladosti: 
»Svijet mu je svakoga dana pružao prigodu da i osjeti 
njegove ludosti ...« Kakve ludosti ako ne raspuštenost, 
razvratnost, rasipnost, prijevare, svađe, mržnje, krađe, 
nevjere, sebičnost, škrtost...? Istina, to su za njega 
stvarno bile ludosti, no one su — znamo — zavodljive, 
i trebalo im se oprijeti. A to nije bilo lako. Put kreposti 
je uzak, uspon trnovit. Toga je bio svjestan i zato se 
odricao, svladavao i mrtvio. Činio je pokoru za sebe, a 
pomalo i za okolni ludi svijet. I molio, vapio sa psal- 
mistom: » Nauči me vršiti volju tvoju , jer ti si Bog moj. 
Duh tvoj dobri nek me po ravnu putu vodi!* 

Neki biografi donose događaj koji se, ako je istinit, 
mogao zbiti u to doba Antunova života. Taj je događaj 
već davno prikazan na slici koja se još i danas nalazi 
u kapelici gdje je bio kršten. 

Jednoga dana pred Ferdinandom se zaustavila neka 
djevojka. Što je htjela? Je li uspjela promuca ti koju 
riječ? Što se zbilo u njihovim srcima kad im se sretoše 

pogledi? Koliko je to trajalo? Nitko od biografa ne za¬ 
lazi u te pojedinosti. Kažu samo da je djevojci u jednom 
trenutku pao krčag što ga je nosila na glavi. Razbio se 
u tisuću komada. Briznula je u plač. Ferdinand se mimo 
sagnuo, pokupio krhotine, vratio joj čitav krčag i — 
otpremio kući. 

Tradicija prenosi taj događaj kao spomen na Fer- 
dinandovu nevinost i mirno ali i čvrsto suočenje s ku¬ 
šnjama. Sveci se ne zbunjuju. Oni na svoj način rješa¬ 
vaju neugodne situacije i pri tom sve stavljaju na svoje 
pravo mjesto. A Bog im kojiput pritječe u pomoć i na 
čudesan način_ 

Trenutak velike odluke 

Vrijeme je nečujno odmicalo. Otac je s ponosom 
promatrao svoga prvorođenca. Vidio je u njemu pouzda¬ 
na nasljednika i uzdanicu svoje plemićke, viteške obi¬ 
telji. Majka je, kao i sve dobre i razborite majke, šu¬ 
tjela, molila i — strpljivo čekala! Njezinu majčinskom 
oku — više negoli očevu — nije moglo izbjeći da se u 
Ferdinandovu srcu nešto^ zbiva. Da u sebi nosi neku 
tajnu. Otkrio im ju je, jednoga dana, on sam: poći će 
u samostan. Majka se obradovala: što je predosjećala, 
to se i ostvarilo. Nije mogla suzdržati suze radosnice. 
Oca je to vjerojatno iznenadilo i zabrinulo, no nije se 
usprotivio. Bio je dobar i pobožan vjernik, vidio je i on 
u tome samo Božju volju. Majka ju je s radošću prihva¬ 
tila. On — kršćanski spremno i požrtvovno. 

O Ferdinandovu odlasku u samostan vrlo kratko 
izvješćuje Praživotopis. Iznenađuje, međutim, što o to¬ 
me kaže. Napominje, naime, da se Ferdinand »povukao 
s praga života... iz straha da se ne uprlja prašinom ze- 

maljskih naslada i da mu ove ne budu zaprekom na putu 
Gospodnjem, kojim je već svom dušom hitio*. Prema 
tome bi izgledalo da je bio strašljivac, kukavica, slabić. 
Ali, prije svega valja istaći da je često potrebno imati 
i te kakve hrabrosti i za takav potez — povući se pred 
opasnostima! Koliki u njih ludo srljaju jer nemaju ja¬ 
kosti da im se odupru, da ih izbjegnu. Ferdinand se, 
uostalom, nije povukao pred poteškoćama života, već 
pred opasnostima za svoju čistoću. A to ipak nije kuka¬ 
vičluk, nego svetačka poniznost i razboritost. Ako ne 
i jakost 

Drugo je ovo: Ferdinand je cijenio svoju čistoću i 
smatrao korisnim i razboritim da je smjesti na plodno 
tlo, gdje će nesmetano bujati i cvasti. No njega je pri¬ 
vlačio daleko uzvišeniji cilj: ljubav prema Bogu. Ljubio 
ga je, istina, svim srcem i svom dušom već od najrani¬ 
jega svoga djetinjstva. Nije se poput sv. Augustina — 
koji se obratio tek u svojoj 33. godini života — morao 
potužiti: »Prekasno sam te upoznao, ljepoto moja, pre¬ 
kasno sam te uzljubio!* Ali sada, na »pragu života«, ta 
se ljubav u njemu razbuktala do te mjere da je odlučio 
ostaviti sve — roditelje, rodbinu, prijatelje, svjetovne 
olakotnosti i udobnosti, najljepše ovozemne perspektive 
i vitešku karijeru — i posvetiti se Bogu u tišini i žrtvi 
samostanskog života. Jedino, isključivo, posvema. Točno 
kako je čitao u Markovu i Lukinu evanđelju: » Prodaj 
sve što imaš, podaj siromasima, * imat ćeš blago na ne¬ 
besima! Onda dođi i slijedi mene!* 

Eto, to je bio glavni razlog, glavni motiv, ove nje¬ 
gove odluke. Htio se odreći ovoga svijeta da može slu¬ 
žiti samo Bogu. Privlačio ga je jedino Krist, kralj nje¬ 
gova srca. Služit će mu, kao vitez, u njegovu kraljevstvu, 
u neposrednoj njegovoj blizini. Tadašnji njegov zemalj- 

ski kralj Sančo I. (1185—1211) nije ga ionako bio dosto¬ 
jan: provodio je sablažnjiv život i bio spreman na svaku 
korupciju za svoje prljave interese. 

Spomenuti evanđelisti kažu da je gore navedene ri¬ 
ječi Krist upravio nekom bogatom mladiću. Kad ih je 
ovaj čuo — nadodaju — otišao je žalostan. Nema žalo¬ 
sti kao što je žalost nad vlastitom nemoći pred uzviše¬ 
nim idealima. A pogotovo, vlastitom krivnjom, proma¬ 
šenima ... 

Ferdinad se nije trebao žalostiti. Bio je jak, i hrabro 
je pošao za Isusom. A da to nije bio promašen ideal, 
svjedoči njegov život, njegova svetost, njegova slava. 

Tajnoviti putovi Gospodnji 




Prije nego je Ferdinad postao franjevac i uzeo ime 
Antun, u njegovu je životu odigrao svoju ulogu jedan 
drugi red i njegova dva samostana: red regularnih ka¬ 
nonika sv. Augustina i samostani sv. Vinka u Lisabonu 
i sv. Križa u Coimbri. U tom redu i u tim samostanima 
proveo je gotovo toliko vremena koliko i u redu sv. Fra¬ 
nje. No s velikom razlikom: kao augustinac se u tihom 
mističnom sjedinjenju s Bogom intelektualno i duhovno 
pripremao za svoj svećenički poziv, dok je kao franje¬ 
vac sve svoje snage i sam život istrošio u apostolskom 
radu za svoje bližnje. To ipak ne znači da su se u Antu¬ 
nu naizmjenično isključivali intelektualna izgradnja, 
apostolski rad i mistika. Naprotiv, i jedno, i drugo, i tre¬ 
će savršeno se utkivalo i usklađivalo u sve veličajni joj 
simfoniji njegova svetačkog života, nad kojim su se — 
kako reče fra Julijan iz Speyera u svom časoslovu iz 
XIII. stoljeća — obradovala dva njegova duhovna oca 
na nebu: sv. Augustin, slavni crkveni naučitelj, i sv. Fra¬ 
njo, ponizni asiški siromašak. 

Bijeli redovnik 

Red regularnih kanonika sv. Augustina — nazvan 
tako jer su njegovi članovi živjeli po pravilima (kanoni¬ 
ma) što ih je znameniti hiponski biskup zacrtao u svom 
spisu »Pravila za Božje službenike« i u poznatom 109. 
i 211. pismu nekim djevicama — imao je u Portugalu 
dva navedena samostana. U ovima je sv. Antun probo¬ 
ravio prvih desetak godina svoga redovničkog života. 
Nije malo, no na žalost kroničari nas i životopisci izne- 
vjeriše i ovoga puta — malo što zabilježiše o tom perio¬ 
du njegova redovništva. Zvijezda Antunova života i dje- 

lovanja, posebno njegove svetosti, nije još zasjala u svom 
punom sjaju_ 

Samostan sv. Vinka, mučenika iz Dioklecijanova do¬ 
ba i nebeskog zaštitnika Portugala, zvao se »izvan zidi¬ 
na«, jer se tada zaista i nalazio izvan gradskih zidina, 
na brežuljku što se izdizao nad utvrđenim i slikovitim 
gradom. Zajedno sa zavjetnom crkvom dao ga je podi¬ 
gnuti Alfonz I. u zahvalu za pobjedu nad Maurima kod 
Lisabona 1147. godine. Potpuno obnovljeni nakon razor¬ 
nog potresa 1755. godine, i samostan i crkva postoje jal 
i danas. 

Redovnici sv. Augustina bavili su se pastoralnim 
radom među vjernicima, no veći dio svoga dnevnog ži¬ 
vota posvećivali su molitvi, svečanim liturgijskim obre¬ 
dima i znanstvenom radu. Ferdinand je često posjećivao 
njihovu crkvu, pratio svečane obrede, slušao skladno 
psalmodiranje i dolazio u doticaj s pojedinim redovni¬ 
cima. Divio se njihovoj ljubaznosti i učenosti. Kolike li 
razlike — mislio je — između tih ljudi u dugoj bijeloj 
odjeći i ostalih što ih je promatrao oko sebe, između 
života žrtvovana Bogu, molitvi, kreposti, učenju i šire¬ 
nju spasonosne Radosne vijesti, i života onih koji su 
tratili vrijeme u zajedničkim ispraznostima i proigravali 
svoju i tuđu sreću! Kad je jednom odlučio da se povuče 
iz svijeta, ne treba se čuditi što su ga baš ti redovnici 
privukli da među njima Ostvari svoj životni poziv. Fra 
Ivan Riguald, franjevac i od 1317. godine biskup Tre- 
guiera, izričito kaže da je Ferdinand ušao među ove 
redovnike zbog njihove ljubavi prema znanosti. Tako 
je zabilježio u životopisu sv. Antuna što ga je napisao 
između 1293. i 1303. godine. 

U samostan je otišao po svoj prilici već početkom 
1210. godine. Rastao se sa svojim roditeljima, rodbinom. 

prijateljima i svijetom, ali to nije bio i definitivan, pot¬ 
pun raskid sa svima. Štoviše, svima će se vremenom 
posvetiti svom dužom i svim srcem u svom apostolskom 
radu. 

Da li su ga roditelji, Martin i Marija, dopratili do 
samostanskih vratiju? Ne znamo. Odigrali su svoju ulogu 
u Božjim planovima, i životopisci ne spominju o njima 
više ni riječi. Posmrtni ostaci Antunove majke počivaju 
u crkvi sv. Vinka u Lisabonu. Nad njezinim je grobom 
jednostavan natpis: »Ovdje počiva majka sv. Antuna.• 
Teško da bi si ikoja majka mogla poželjeti ljepši... 

Ferdinand je nakon određene kušnje položio redov¬ 
ničke zavjete. Bijela redovnička odjeća što ju je odsada 
nosio bila je za njega simbol čistoće kojom je odlučio 
trajno služiti Gospodinu. 

U sjeni gotskih svodova 

Ferdinand je u samostanu sv. Vinka proveo dvije 
godine. Nisu poznate nikakVe pojedinosti iz tog perioda 
njegova života. Prvi životopisci spominju samo da je 
nakon stanovitog vremena zamolio pretpostavljene da ga 
premjeste u neki drugi, udaljeniji samostan. Ovdje je, 
u Lisabonu, bio previše blizu rodbini i prijateljima. Po¬ 
sjećivali su ga, uznemirivali, smetali i otimali mu dra¬ 
gocjeno vrijeme za studij i molitvu. Praživotopis kaže 
da su to bile smetnje koje su mogle pokolebati i »junač¬ 
ko srce*. Vjerojatno su ga prijatelji nagovarali da se 
vrati u njihovo društvo. Bio im je previše omilio, nisu 
mogli shvatiti njegov korak. Mnogi nisu sposobni ni 
pogledom prodrijeti u svijetloplave visine, pa bi htjeli 
da i drugi s njima gmižu po zemlji... 

S premještajem nije išlo lako. Svima je bilo žao 
izgubiti uzornoga mladoga redovnika. Ipak je konačno 
poslan u samostan sv. Križa u Coimbri. Bilo je to pro- 
vidnosno. Vidjet ćemo zašto. 

Coimbra se nalazi oko 175 kilometara sjeverno od 
Lisabona. Bila je još uvijek, ali samo za kratko vrijeme, 
portugalska prijestolnica. Smještena podaleko od mora, 
na obroncima Serra de Lavrao i uz rijeku Mondego, 
njezin pejsaž, oživljen tek zelenilom maslinika i zlatno¬ 
žutim odsjevom narančinih plantaža, djeluje mnogo mir¬ 
nije nego lisabonski krajolik. Bila je uvijek, kao što je 
i sada, središte sveučilišta i uopće znanstveno-kultumih 
ostvarenja Portugala. 

Samostan sv. Križa i istoimena crkva, kao i samo¬ 
stan i crkva sv. Vinka u Li sa bonu, zadužbina su Alfonza 
I. Osloboditelja. U crkvi se nalazi njegov grob, uz grob 
Sanča L, suutemeljitelja portugalskog kraljevstva. 

Kada je Ferdinand došao u Coimbru, mogao se di¬ 
viti samostanu i crkvi, prekrasnim arhitektonskim zda¬ 
njima tadašnjeg vremena, mogao ga je očarati samo¬ 
stanski klaustar koji je skladnost i ljepota kršćansko- 
-arapske umjetnosti pretvorila u kutić raja, mogao je 
biti ushićen nad grobovima velikih i slavnih kraljeva 
svoje domovine... No sve to nije ga ipak naročito za¬ 
nosilo. Tražio je ovdje — za neko vrijeme i našao — 
nešto posve drugo. Praživotopis kaže: »Božji sluga Antun 
prijeđe dakle u samostan sv. Križa, kako bi našao strožu 
disciplinu i plodonosniji mir ... I budući da je hvale¬ 
vrijedno, kako tvrdi sv. Jeronim, ne biti u Jeruzalemu 
već u njemu dobro živjeti, on je stvarno provodio takav 
život da je svima bilo jasno kako je to prikladno mjesto 
tražio samo zato da postigne najvišu savršenost .« 

Sada je, prije svega, pripadao redovničkoj zajednici 
koja je na poseban način gajila pobožnost prema Isusu 
na križu. U takvom ambijentu rasplamtio se i on u lju¬ 
bavi prema Raspetome. Sjećao se — ako je istina što 
navode kasniji životopisci — kako je nekoć, kao dječak, 
u lisabonskoj katedrali otjerao đavla, učinivši znak križa 
na stepenici na kojoj je klečao i molio. Žrtva redovnič¬ 
kog života nije ni za njega bila mala i lagana. Samo 
ljubav prema raspetom Kristu učinila mu je tu žrtvu 
lakšom i slađom: »Tko ulazi u samostan «, pisat će ka¬ 
snije, »u isto vrijeme i na neki način ulazi u grob. No 
Duh Sveti daje snagu slabima, čini lakom svu strogost 
t što je gorko zaslađuje balzamom svoje ljubavi. Stvar¬ 
no, tko ljubi, ništa mu nije teško.* 

U samostanu sv. Križa mogao se osim toga nesme¬ 
tano i marljivo posvetiti učenju. To više što je taj samo¬ 
stan, sa svojim učilištem f bogatom bibliotekom, glasio 
kao jedan od najvećih znanstvenih središta u Portugalu. 
Iz toga središta razvit će se brzo — već 1290. godine — 
portugalsko sveučilište, koje i danas, kako već spome¬ 
nusmo, ima svoje glavno sjedište u Coimbri. 

Ferdinand je bio svjestan da priprema za svećeni- 
štvo zahtijeva temeljitu izobrazbu, što opet pretposta¬ 
vlja dugo, strpljivo i intenzivno učenje. Nije se zavara¬ 
vao iluzijama nekog ishitrenog znanja ni nadobudne mu¬ 
drosti. Za znanje i mudrost potrebne su godine strpljiva 
rada i znoja. S time je bio načistu i zato se svim snagama 
stavio na posao. Poslušajmo što o tome kaže Praživo- 
topis: 

»Marljivim učenjem oplemenjivao je svoju darovi¬ 
tost, a razmišljanjem dušu. Noću i danju, kad mu se pru¬ 
žila prilika, čitao je Sveto pismo. Proučavajući tekstove 
povijesne istine, jačao je vjeru alegorijskim usporedba- 

ma; primjenjujući na sebe svetopisamske izreke, svojim 
je ponašanjem otkrivao kakvim je nutarnjim životom 
živio. Tako se ostvarilo da je svjedočanstvo Svetoga pi¬ 
sma ■— čije je Božanske riječi temeljito i s blagoslovlje¬ 
nom znatiželjom istraživao —• učvrstilo njegov um, ču¬ 
vajući ga da ne zastrani u zablude. Jednako je marljivo 
proučavao izreke i duh svetaca. Napokon, pročitane je 
stvari pamtio tako dobro da je kroz kratko vrijeme upo¬ 
znao cijelo Sveto pismo, i to u tolikoj mjeri da se tome 
nitko nije mogao nadati .« 

U sjeni gotskih svodova i samostanskih čempresa, 
tiho i neprimjetno, postavljao je sigurne temelje svojim 
budućim uspjesima jedan od najvećih propovjednika u 
povijesti Crkve. U isto je vrijeme Božja milost čudesno 
tkala i oblikovala svetački lik koji će zadiviti čitav svi¬ 
jet. Ferdinand je njezinu tajnovitom svjetlu i toplini 
širom otvorio svoje srce, kao što cvijet otvara svoju ča- 
šku svjetlu i toplini sunca. Sto mu je pri tom pjevalo, 
o tome nam nije slobodno govoriti. Jer — kako s pravom 
kaže sv. Augustin — što srce pjeva, to nije moguće ra¬ 
zumjeti, niti riječima iskazati. 

Đavao u samostanu 

Došlo je međutim vrijeme da to raspjevano srce — 
proplače! Ne nad sobom. Ferdinand na sebi nije imao 
što oplakivati, osim ako je smatrao da još uvijek pre¬ 
malo ljubi Isusa. Zašto dakle? Zato jer su ga duboko po¬ 
tresle novonastale prilike u samostanu. Činilo mu se da 
je sam đavao ušao u neku njegovu subraću. Da on ulazi 
i u samostan, da prodire i kroz debele samostanske zidi¬ 
ne svetom vodom oškropljene i mirisnim tamjanom oka- 
đene, tome se nije previše čudio. Znao je da za đavla ne 

/.naći ništa što je sveto. Nije se čudio ni tome da on pro¬ 
dire i do ljudskih srdaca, ali da mu se ova — i to Bogu 
posvećena — svojevoljno otvaraju i stavljaju u njegovu 
službu, nad tim se zaista snebivao i to ga je grozno bo¬ 
ljelo. 

A upravo to se dogodilo u njegovu samostanu! 

Alfonz I. Osloboditelj (+1185), utemeljitelj samo¬ 
stana sv. Križa, bio je čestit čovjek i pobožan kršćanin. 
Nije bio takav njegov nasljednik Sančo L (+1211), a 
još manje Alfonz II. (+1223), koji je vlastitu braću lišio 
zakonita nasljedstva. Time je samo do kraja zamutio 
ionako već nejasnu političku situaciju i odnose s Crkvom. 
Zbog toga su ga biskupi koje je Sančo imenovao izvr¬ 
šiteljima oporuke izopćili iz Crkve, a nad čitavim kra¬ 
ljevstvom proglasili interćlikt. Usprkos tome uz Alfonza 
je pristao Petar, biskup Coimbre, i Ivan, poglavar samo¬ 
stana sv. Križa, povukavši za sobom i jedan dio samo¬ 
stanske subraće. Taj njegov korak nisu odobravali oni 
koji su pristali uz drugog Ivana, Ferdinandova učitelja, 
učenog i kreposnog redovnika. Posve je jasno da je na 
njihovoj strani bio i Ferdinand. Poglavar Ivan nije samo 
pristao uz kralja, nego ga je u svemu i nasljedovao. U 
priličnoj je mjeri spiskao samostanska dobra i dopustio 
— a svojim primjerom i pridonosio — da se redovnička 
disciplina srozala do alarmantnih granica. Premda je bio 
izopćen iz Crkve i pod interdiktom, prkosno je i dalje 
vršio poglavarsku i svećeničku službu, zbog čega je sve 
više upadao i u druge crkvene kazne. Nije za to mario: 
ionako je srce prodao kralju, a dušu vragu. 

Ferdinand je trpio. Dolazilo mu je da nad svojim sa¬ 
mostanom i nad svojom dragom domovinom proplače kao 
što je Isus proplakao nad Jeruzalemom. K tome se našao 

među zapostavljenima i izrugivanima — česta sudbina 
čestitih i poniznih! — pa je iskusio što znači Raspetoga 
ljubiti ne samo srcem i osjećajima nego i stvarno: njegov 
križ hrabro prihvatiti i strpljivo nositi. Sam Propeti 
davao mu je za to snagu. Sjećajući se kasnije tih ža¬ 
losnih i teških dana, kazat će jednom prigodom: »Ras¬ 
petim rukama na križu Krist kao krilima štiti svakoga 
tko se njemu utječe i skriva ga u svojim ranama pred 
bjesnilom Zloga. Podignimo dakle svoje oči i promatraj¬ 
mo ostvaritelja našega spasenja, Isusa! Nek nam uvijek 
bude na pameti i u srcu naš Gospodin koji čavlima pro- 
boden visi na križu .. .* 

Da Ferdinand nije imao takvo pouzdanje u Isusa 
i da ga nije žarko ljubio i spremno nasljedovao, tko zna 
da li bi iz te kušnje isplivao čist — što mnogi nisu — 
i da li bi i dalje mogao ostvarivati Božje planove u svo¬ 
me životu. 

Prilike se i u samostanu i u kraljevstvu donekle 
središe tek nakon izravne intervencije pape Honorija IH. 
i smrti Alfonza II. (1223). Ferdinand prema tome, kao 
augustinac, nije dočekao ljepše dane u samostanu sv. 
Križa; bio je tada već franjevac i daleko od svoje napa¬ 
ćene i mile domovine. 

Dočekao je međutim nešto drugo: postao je sveće¬ 
nik. Ne postoje nikakvi izvorni dokumenti o tom sret¬ 
nom događaju, no danas jednako tako nema nikakve 
sumnje da je već prije prijelaza u franjevački red bio 
zaređen. Nebeskom je Ocu prikazivao nekrvnu Kristovu 
žrtvu i svoje boli, radujući se — poput sv. Pavla — što 
može trpjeti i tako »u svom tijelu dopunjati što nedo¬ 
staje Kristovim mukama «. 


36 



Franjevačke zavodljivosti 

Ferdinand još nije bio ušao u samostan kad se u 
Crkvi zbio događaj koji je navijestio vjerodostojnije ži¬ 
vljenje Evanđelja i snažnu duhovnu obnovu u XIII. sto¬ 
ljeću. 

U Italiji, u do tada nepoznatom umbrijskom gradiću 
Asizu, Franjo, sin bogatog trgovca Petra Bemardonea, 
čuo je s križa crkvice sv. Damjana riječi: »Franjo, idi 
i popravi mi kuću/« U početku nije ni sam shvatio zna¬ 
čenje i zamašaj tih riječi. S vremenom je ipak, vođen 
Božjim promislom, osnovao red koji je išao za tim da 
se Evanđelje prihvati i/živi u punini svoje poruke i po¬ 
ziva na nasljedovanje Krista, osobito u duhu siroma¬ 
štva. Novi se red brzo proširio po cijeloj Crkvi. Nije 
ostao bez utjecaja i na najšire slojeve vjernika: i ovi 
su se posvuda oduševljavali za autentičnije življenje po 
Evanđelju. Tako je Franjo ostvario ono što je Krist od 
njega stvarno htio: da mu obnovi Crkvu u istinskom 
življenju njegove spasenjske Radosne vijesti. 

Sa sveopće skupštine reda 1217. godine sv. Franjo 
šalje svoju subraću širom svijeta. Dođoše tako i u Por¬ 
tugal. Bosonogi, u prosjačkoj odjeći, ne poznavajući por¬ 
tugalski jezik, zamalo da ne doživješe sudbinu svoje su¬ 
braće u Njemačkoj, koja su morala pobjeći natrag u 
Italiju jer su ih Nijemci progonili kao skitnice i here¬ 
tike. Na sreću, za portugalske došljake pozanimale su 
se i zauzele neke pobožne žene iz kraljevske kuće. Kra¬ 
ljica Uraka dodijelila im je jednu crkvicu i uzela ih pod 
svoju zaštitu. Slično je učinila i kraljeva sestra u Alen- 
queru kod Lisabona. 

Lako se uvjerio i ostali svijet da nema posla s pro¬ 
bisvijetom, skitnicama i hereticima. Skitnice su varalice, 

a heretici fanatici. Ovi fratri nisu bili ni jedno ni drugo. 
Prema pravilima što su ih primili od svoga utemeljite¬ 
lja, sv. Franje, odijevali su se siromašno, ali nisu pre¬ 
zirali one koji su nosili finu i šarenu odjeću; mnogo su 
molili i postili, ali nisu proklinjali one koji su malo ma¬ 
rili za Boga i uživali u izabranim jelima i pićima; rado 
su pomagali siromašnima i brinuli se za bolesne i zapu¬ 
štene; za svoj rad nikada nisu primali novac ni druge 
slične vrijednosti; kad bi ulazili u koju kuću, pozdra¬ 
vljali su: »Mir kući ovoj!* i sa zahvalnošću primali jelo 
što im je bilo ponuđeno; propovijedali su više primje¬ 
rom nego riječju; poštivali su — i učili poštivati — 
svećenike, biskupe i papu; sebe su zvali malom braćom 
i tvrdili da ne žele drugo nego živjeti po Evanđelju Isusa 
Krista, osobito u siromaštvu, poslušnosti i čistoći. Jed¬ 
nom riječju, bili su odista pravi Božji ljudi i vjerni slu¬ 
žbenici Crkve. Nikakve skitnice, a još manje heretici! 

Narod ih je dakle brzo prihvatio i zavolio. Štoviše, 
mnogi su ih počeli slijediti, pridružujući se njihovoj za¬ 
jednici i životu. Siromaštvo, poniznost, blagost, mirolju¬ 
bivost, strpljivost, iskrenost i jednostavnost, dobrota i 
ljubav, sav evanđeoski duh kojim su odsijevali i sve kri- 
stovstvo kojim su žarili... sve te franjevačke zavodlji¬ 
vosti opčarale su i osvajale i najupornije sumnjivce i 
najsumnjičavije tvrdoglavce. Čak i zle. Dobri su osjetili 
da su prisiljeni na vjerodostojnije življenje Evanđelja, 
azMna pokoru i obraćenje. 

Kako i ne bi! »Pomislite*, kaže Papini u svojem 
djelu Pisma pape Celestina VI., »kako bi samo upola 
manje samoljublja i udvostručena ljubav prema bližnje¬ 
mu značila takav preokret u čovjeku, prema tome i u 
društvu, kakav nikakva revolucija neće nikada postići!* 

A ovi su se fratri odrekli svakoga samoljublja i posve 
pretvorili u ljubav prema Bogu i bližnjemu... 

Moć tih zavodljivosti nije mogla mimoići ni Ferdi¬ 
nanda. Franjevce je viđao češće, posebno kada su dola¬ 
zili na vrata njegove opatije da zamole za komadić kru¬ 
ha ili u crkvu sv. Križa da se poklone pred raspetim 
Spasiteljem, kako ih je učio njihov utemeljitelj Franjo: 
•Klanjamo ti se. Gospodine Isuse Kriste, ovdje i po svim 
crkvama svijeta, i blagoslivljamo te, jer si po svojem 
svetom križu otkupio svijet.* 

Promatrajući ih dok su se udaljivali s prosjačkom 
torbom na leđima, pitao se: nisu li zapravo oni pravi 
sljedbenici Kristovi? Ostavio ^am svijet i došao u samo¬ 
stan, no nije li mi ovdje — u' bogatoj opatiji — i previše 
dobro i lijepo? Čega sam se zapravo do sada odrekao? 
Koliko sam postao sličan siromašnom Isusu koji je ustvr¬ 
dio da nema gdje položiti glavu? Nije li, napokon, upravo 
kompromis između Boga i bogatstva doveo opatiju do 
duhovnog sloma i poznatih tragičnih posljedica?_ 

Franjevački ideal potpunog siromaštva lebdio mu 
je sve više i sve privlačljivije pred očima. 

»Idi, idi, postat ćeš svetac!« 

Ferdinand je i do tada bio iskreni suradnik Božje 
milosti. Što su ga gornje misli, kako kažu zapisi, mučile 
danju i noću — uvjerenje o vlastitoj nesavršenosti za 
svece je pravo mučeništvo — to još ne znači da je morao 
postati franjevac. Što ga je očaravao i zavodio franje¬ 
vački život, posebno franjevačko siromaštvo, to ne zna¬ 
či da je trebao napustiti svoj augustinski red. Ako je 
htio, mogao je i u njemu živjeti u strogom siromaštvu, 
po franjevačkom uzoru. No tada se zbilo nešto što je 

shvatio kao nebesko nadahnuće koje ne smije otkloniti, 
kao mogućnost koju ne smije proigrati. 

Sv. Franjo je zamislio svoj red kao misionarski u 
najširem smislu riječi. Zato je htio da njegova subraća 
propovijedaju Evanđelje ne samo kršćanima nego i ne¬ 
vjernicima. 1219. godine, po želji pape Honorija HL, ša¬ 
lje petoricu braće: Berarda, Petra, Adjuta, Akurzija i 
Otona, na španjolski poluotok, da tamošnjim muslima¬ 
nima navijeste Krista i njegovu spasonosnu nauku. Dok 
su se kršćani i Saraceni naizmjence istrebljivali ognjem 
i mačem, Franjo je smatrao da se samo propovijedanjem 
Evanđelja inovjerci mogu obratiti, a kršćani pomiriti 
među sobom i sa svim svojim neprijateljima. 

Berard je sa svojim drugovima počeo propovijedati 
u seviljskoj džamiji, ali zamalo da svi ne zaglaviše već 
kod ovoga prvog nastupa. Spasio ih je sam sultan koji 
je naredio da budu prebačeni u Maroko. Nadao se da će 
se tamo smiriti, štoviše ohladiti u svom kršćanstvu i 
prijeći na muslimansku vjeru. Prevario se! Gorljivi mi¬ 
sionari hrabro su nastupili i tamo, sve dok ih nisu strpali 
u tamnicu i — nepokolebljive u vjeri — osudili na smrt. 

Kad je sv. Franjo doznao za njihovo mučeništvo, od 
zanosa je uskliknuo: » Sada doista imam petoricu male 
braće!* 

Posmrtne ostatke prvih franjevačkih mučenika pre¬ 
nese u Coimbru Don Pedro, brat kralja Alfonza. Poko¬ 
pani su u klaustru opatije sv. Križa. Pogrebnim svečano¬ 
stima prisustvovala je kraljica Uraka, mnoštvo vjernika, 
a sigurno i sam Ferdinand. 

Mučenici su ga oduševili. Praživotopiš o tom izvje¬ 
šćuje ovako: »Pošto je Božji sluga Antun• — tako taj 
životopis naziva Ferdinanda već tada — »čuo za čuda 

što se zbivahu po zagovoru ovih mučenika, napuni se 
silom Duha Svetoga ... i oboruža božanskom gorljivošću. 
U sebi je govorio: 'O kad bi se Svevišnji udostojao i 
mene učiniti dionikom krune svojih svetih mučenika! 
Kakve li sreće kad bi i meni krvnička ruka odrubila gla¬ 
vu za ime Isusovo! Hoću li ja to doživjeti? Hoću li se 
i ja obradovati tom danu?’ Tako je, i slično, govorio sam 
sa sobom.. .* 

Bio je to izazov kojemu se više nije mogao odrvati. 
Kako će ga ostvariti? U Portugalu nije bilo nikakva 
izgleda za mučeništvo. Augustinci opet, sa svoje strane, 
nisu nikoga slali u misije, među inovjerce i nevjernike. 
Zato je odlučio da prijeđe k franjevcima, ali uz uvjet da 
i njega — poput slavnih maročkih mučenika — pošalju 
među muslimane, da im propovijeda Kristovu nauku. U 
sebi je gajio nadu da će tako lako i brzo doći do muče¬ 
ničke krune. Kako su se dalje odvijali događaji, iscrpno 
opisuje Praživotopis: 

»Jednoga dana, pošto im se Božji čovjek prema obi¬ 
čaju pridruži, razgovarajući s njima reče: ’Predraga bra¬ 
ćo! Iskreno želim obući odjeću vašega reda, no pod uvje¬ 
tom da me odmah, čim budem među vama, pošaljete u 
zemlju Saracena. Nadam se, naime, da ću i ja zaslužiti 
da postanem dionikom slave svetih mučenika.’ Kada ču¬ 
še riječi ovoga kreposnog čovjeka, redovnici se obrado- 
vaše i odlučiše da mu donesu odjeću već slijedećeg dana, 
bez odlaganja. Bojali su se, naime, da bi u protivnom 
mogle nastati poteškoće. Vratiše se, dakle, u svoj samo¬ 
stan. Božji sluga Antun ostade međutim kod kuće, kako 
bi od opata mogao izmoliti potrebnu dozvolu. Ne treba 
se čuditi što ju je izmolio teškom mukom. Prema obe¬ 
ćanju, franjevci dođoše — kako bijaše dogovoreno — 

rano ujutro i odmah obukoše Božjega slugu odjećom svo¬ 
ga reda. Tek što završiše s oblačenjem, pristupi jedan 
od njegove dotadašnje subraće i reče: ’ldi, idi, postat ćeš 
svetac!’ Na to mu se Božji čovjek Antun obrati i poni¬ 
zno odgovori: ’Budeš li čuo da sam to zaista postao, hva- 
lit ćeš Gospodina!’• 

•Nakon tih riječi*, nastavlja isti životopis, »redov¬ 
nici požuriše u svoj samostan, a slijedio ih je i novi gost 
kojega primiše s velikom ljubavlju. No, budući da se 
Božji sluga bojao potjere sa strane rodbine koja će za¬ 
cijelo pojuriti za njim, vrlo dosjetljivo prepriječi svaku 
potražnju. Stvarno, promijenivši svoje dotadašnje ime, 
uzme novo, Antun, i tako proročki označi da će postati 
velik navjestitelj Božje riječi. Odista, Antun na neki 
način znači ’Onaj koji snažno grmi 

Tako Praživotopis. U tih nekoliko riječi opisuje neke 
značajnije novosti u svečevu životu: kako je odlučio da 
pođe u misije u želji da postane mučenik, kako je radi 
toga prešao u franjevački red, i napokon, kako je, i za¬ 
što, uzeo ime Antun. Na taj je način sve više ostvarivao 
nacrte Božje providnosti u svojem životu. Sigurno ih 
nije poznavao, niti je znao što ga u budućnosti čeka. 
Gospodin ga je vodio svojim putovima, no — prema 
Božjoj riječi — »tko da shvati putove njegove?*. 

Izigrani vitez 

Sve se to dogodilo ljeti 1220. godine. Pošto u to vri¬ 
jeme za franjevački red još nije bio propisan novicijat 
— odredbom pape Honorija III. bit će uveden tek uje¬ 
sen, 22. rujna iste godine — Antun se odmah nakon do¬ 
laska zavjetovao i postao punopravni član franjevačke 
zajednice. 

Za njega je to bio trenutak nove duhovne radosti. 
U priprostom i siromašnom franjevačkom samostanu, bez 
impozantnih gotskih svodova, čarobnih vitraja i sjajna 
namještaja, u kamenu masliniku bez ograde i idiličnih 

čempresa, u gruboj odjeći i s isprošenom hranom_ 

osjećao se slobodan, kao/ptice u zraku koje niti siju, niti 
žanju, niti sabiru u žitnice, a Otac ih nebeski ipak hram; 
osjećao se potpuno predan Božjoj providnosti, kao lji¬ 
ljani u polju koje Bog zaodijeva kako se ni Salomon nije 
u raskoši svojoj odijevao; osjećao je da je tek sada uisti¬ 
nu počeo nasljedovati Isusa Krista ... 

No to nije bilo sve. Znamo, naime, da je htio biti 
mučenik. Odrekao se svega — ne samo obitelji, rodbine, 
prijatelja i života u svijetu, nego i udobnijeg i perspek¬ 
tivnijeg života u opatiji — te postao mali brat, ali s time 
nije bio zadovoljan. Čudesni su ti sveci. Gdje se drugi 
samodopadno zaustavljaju, tu njih progoni svetački ne¬ 
mir, gdje si drugi utvaraju da su se žrtvovali do kraja, 
tu si oni predbacuju da nisu učinili još ništa, gdje se 
drugima čini da su stigli do cilja, tu oni otkrivaju nove 
svijetle vrhunce. I onda se neustrašivo i nezaustavno 
prema njima uspinju. 

Takav je bio i Antun. Želja za mučeništvom bila je 
čista logika njegove nezaustavne težnje prema najvišem, 
prema vrhunskom: »Raspasti se i biti s Kristom .« Mla¬ 
dost ne zna za granice ljubavi. A Antun je bio i mlad 
i zaljubljen... 

Istina, on će tu želju s vremenom napustiti, ali sa¬ 
mo kada bude spoznao da to nije Božja volja i da se 
pravo savršenstvo, vrhunac ljubavi, ne sastoji u samom 
mučeništvu, nego u vršenju Božje volje. I sveci prolaze 

kroz mukotrpne etape sve savršenije spoznaje i sve po¬ 
žrtvovnijeg savršenstva. 

Sada je tu želju mogao ostvariti. Čekao je još samo 
na odobrenje za odlazak u misije, kako su zahtijevala 
franjevačka pravila. Pretpostavljeni mu to nisu mogli 
uskratiti bez opravdana razloga, a razloga za uskraćenje 
nije bilo. Uostalom, svečano su mu obećali da će ga, kada 
prijeđe u njihov red, poslati među muslimane, i sada 
to obećanje nisu mogli olako poreći. K tome je baš u to 
vrijeme papa Honorije žarko pozivao svećenike i redov¬ 
nike da pođu u misije, a sv. Franjo toplo preporučivao 
svojoj subraći da se tom pozivu odazovu spremno i 
radosno. 

Cim je odobrenje stiglo — bilo je to ujesen 1220. 
godine — ukrcao se na brod i otplovio prema Maroku. 
Sto mu se više približavao, to mu je srce jače kucalo. 
Kao vitezu koji hrli na bojno polje. Ako na njemu pad¬ 
ne, u potpunosti će postići za čim je žudio: da postane 
mučenik. Ako ne, znači da će ga muslimani, bar neki od 
njih, primiti kao navjestitelja prave vjere i obratiti se 
na kršćanstvo. U svakom slučaju — pobjeda! Trećeg 
izlaza nije vidio. 

Tako je maštao dok je jedrenjak mirno klizio plavim 
Sredozemljem. Nije ni sanjao da Bog ima u vidu upravo 
— treće rješenje. Gospodin je, istina, prihvatio njegovu 
vitešku igru — nije li Antun i opet zaigrao na svoju 
vitešku kartu? — ali samo zato da ga baš tim putem 
dovede do drugoga bojnog polja i ubaci u bitke u koji¬ 
ma će postići druge, značajnije pobjede. 

Oko bijelih brodskih jedara kružili su samo, mirno 
i dostojanstveno, plahi sivi galebovi... 

* * * 

Jedva što je Antun stupio na afričko tlo, zahvatila 
ga je teška bolest. Nitko od kroničara nije zabilježio o 
kakvoj se bolesti radi. Svakako, prikovala ga je za po¬ 
stelju kroz čitavu zimu. Budući da mu ni u proljeće, 
1221. godine, nije bilo bolje, morao se vratiti u domovinu. 

Osjećao se kao izigrani vitez. 

Kormilo u Božjim rukama 

Što sada? Vjerojatno to ni sam nije znao. Protiv 
bolesti se nije bunio, niti je mrmljao zbog neostvarenih 
želja. Čim je obolio, shvatio je da je to Božja volja, pa 
ju je ponizno i spremno prihvatio. No što Bog sada od 
njega zapravo hoće? Što će raditi u domovini? Hoće li, 
uostalom, ikada ozdraviti? Misli su mu se gubile u ne- 
dohvatnosti Božjih tajna, kao što se i brod kojim je plo¬ 
vio gubio u valovima razbješnjelog mora i tami crnih 
oblaka što se nad njim nadvise. 

Ušli su, naime, u strašnu oluju. Uzalud se jedrenjak 
propinjao da održi pravac. Moć vjetra i valova bila je 
jača od drvena kormila i snažnih mišića iskusnih mor¬ 
nara. Kad se nevrijeme stišalo, našli su se pred obalama 
Sicilije, južno od Messine. 

Brod je morao na popravak, a Antuna prihvate Fra- 
njina subraća iz obližnjeg samostana. Primili su ga 
s ljubavlju, kako ih je učio njihov serafski otac: »Gdje 
god se braća nađu i susretnu, neka se prijateljski odnose 
jedan prema drugom, i neka si međusobno bez straha 
očituju svoje potrebe. Jer ako majka hrani i ljubi svoga 
tjelesnog sina, koliko više treba svatko pomagati svom 
duhovnom bratu. I ako bi netko od braće obolio, neka 
mu drugi služe onako kako bi i sami željeli da im se 
služi.* 

Bolest ga nije skršila. Ni tjelesno, ni duhovno. Što¬ 
više, duhovno ga je ojačala. Takvi su sveci. U dobru 
ustrajni i zahvalni, a u nevoljama postojani i strpljivi. 
»Trpi li tko među vama? Neka se moli! Veseli li se tko? 
Neka pjeva hvalospjev /«, preporučivao je apostol sv. Ja¬ 
kov. Kad ih snađu kušnje, razočaranja, bolesti, nerazu¬ 
mijevanje, progonstvo, ili bilo kakvo zlo, oni ne mrmlja¬ 
ju, ne prigovaraju, ne 'bune se, ne proklinju. Naprotiv, 
za mnoge je to prilika da otkriju pravu Božju volju, da 
se uspnu na viši stupanj savršenstva ili da provjere ko¬ 
liko su uopće uznapredovali u svetosti, kako je i sam 
Antun kasnije rekao: »Da li je netko stvarno uznapre¬ 
dovao u dobru, vidi se u protivštinama .« 

Za Antuna su nedavni događaji bili i jedno i drugo 
i treće. 

Svaki svetac doživljuje svoje »obraćenje«, onaj mi- 
losni Božji zahvat koji u njegovu životu označuje pre¬ 
okret u svem daljnjem duhovnom usmjerenju i usponu. 
Teško je prosuditi kada se to zbiva u životu pojedinog 
sveca. Po svemu se čini da ga je Antun doživio u tre¬ 
nutku kada je — prigodom događaja u Maroku — pri¬ 
hvatio Božju volju. Zašto? Zar je do tada nije prihvaćao 
i po njoj živio? Ono što mu se dogodilo bila je za njega 
teška kušnja i poziv na potpuno predanje. U kušnji se 
može podleći, a Antun ju je prebrodio. Predanje može 
biti više ili manje savršeno, a Antun ga je u potpunosti 
prihvatio. Spoznao je i priznao da ni mučeništvo nije sa¬ 
vršenstvo ako nije po Božjoj volji. Zato joj se odsad 
potpuno predao. Nikada više, ni u kojem slučaju, neće 
tražiti svoju, već samo Božju volju. Kormilo svoga ži¬ 
vota posve je prepustio Bogu, kao što je u Božjim ruka¬ 
ma bilo i kormilo broda kojim ga je kroz oluju doveo 
do Sicilije. 

Susret dvaju velikana 

Braća su ga s ljubavlju njegovala, proljetno sicili¬ 
jansko vrijeme mu je pogodovalo, i on se brzo oporavio. 

Toj braći, međutim nije pripadao. Bio im je drag i 
najradije bi ga bili zadržali kod sebe, no na to nisu 
imali pravo. Kako riješiti nepredviđen slučaj? 

Upravo tih dana proširi se među braćom vijest da 
Franjo, njihov utemeljitelj, saziva opću skupštinu reda. 
Ta se skupština trebala održati u As izu na blagdan Du¬ 
hova, 30. svibnja tekuće 1221: godine, i morala Su joj 
prisustvovati sva braća koja nisu bila zapriječena bole¬ 
šću ili nekom drugom višom silom. 

Eto rješenja i za brata Antuna! Nije više bolestan, 
nema ni drugih nekih zapreka, trebalo je dakle da i on 
pođe na skupštinu u Asiz. Tamo će zatim vidjeti što Go¬ 
spođin dalje s njime namjerava_ 

Krenuo je na put. Trebalo je prevaliti oko 600 kilo¬ 
metara, pješice, kroz brda i klance, po beskrajnim rav¬ 
nicama, po suncu i kiši, od samostana do samostana. Ili 
je, djelomično, putovao brodom? U svakom slučaju, put 
je bio dug i naporan. Iako je osjećao svu njegovu težinu, 
pogotovo jer je tek prizdravio, hrabro je išao naprijed 
prema cilju. Hrabrila ga neprestano radosna pomisao da 
će skoro vidjeti svoga Serafskog oca, asiškog siromaška 
Franju. 

Kada je konačno stigao u prekrasnu umbrijsku do¬ 
linu, išaranu zelenim maslinicima, bujnim žitnim poljima 
i idiličnim gradićima i tvrđavama, pred sobom je, podno 
Subazija, ugledao Asiz, grad sv. Franje i središte fra¬ 
njevačkog reda i pokreta. 

Što mu se više približavao, to se sve više gubio u 
mnoštvu svoje franjevačke braće koja su dolazila s raz- 

nih strana. Neki kažu da ih se skupilo i do pet tisuća. 
Mnogi su već nedaleko od grada, oko porcijunkulske cr¬ 
kvice, koja je s Rivotortom kolijevka franjevačkog reda, 
podigli šatore od trstike i rogožine. Zato će ta skupština 
ući u povijest kao Skupština rogožina. 

»Toj su skupštini*, piše svojini srednjovjekovnim sti¬ 
lom očevidac fra Giordano da Giano, »prema običaju re¬ 
da prisustvovala sva braća... Po nalogu gospodina kar¬ 
dinala Ranijera Capoccija, jedan je biskup imao misu. 
Sveti Franjo je, čini mi se, čitao Evanđelje, a jedan drugi 
brat poslanicu. Braća su se smjestila po prostranoj čistini 
i pod šatorima od rogožine... Narod iz okolice brinuo 
se za njihove potrebe, donoseći u izobilju kruha i vina, 
i veseleći se tolikom mnoštvu braće, kao i povratku sv. 
Franje.* 

»Za vrijeme te skupštine sv. Franjo je braći tumačio 
riječi psalma 144. ’Blagoslovljen Gospodin, hridina mo¬ 
ja ..poučavajući ih u kreposti i potičući da svijetu 
svjedoče strpljivošću i dobrim primjerom.* 

»Propovijedao je zatim i narodu, s očitom koristi za 
puk i kler. Kolika je pak u te dane bila među braćom 
ljubav, strpljivost, poniznost, poslušnost i radost — tko 
će to ikada moći kazati? Jednu takvu skupštinu, bilo po 
mnoštvu braće, bilo po obrednim svečanostima, nisam 
više nikada vidio u našem redu .. .* 

Antun je promatrao, slušao i razmišljao o svemu 
što je vidio i čuo. Nije se javljao za riječ ili javni nastup. 
Smatrao je da su za to tu drugi, pozvaniji, sposobniji i 
odgovorniji. Drugi ga opet nisu gotovo ni zapazili, a još 
manje uočili njegovu učenost i svetost. 

A sv. Franjo? I za njega se Antun izgubio u ano¬ 
nimnom mnoštvu braće, koja su mu sva bila jednako 
draga i mila. Svakako, Bog mu ga nije trebao baš čude- 

sno otkriti. Za svakoga od njih —• i za Franju i Antuna 
- imao je svoje nacrte, i nije bilo potrebno da im te na¬ 
crte međusobno objavljuje. Svakoga je vodio svojim spe¬ 
cifičnim putem, koji će se sresti u izvanrednoj svetosti 
njihova života, u sretnom spoju idealizma i učenosti u 
franjevačkom redu i u zajedničkom dobru za Božje kra¬ 
ljevstvo. Franjin i Antunov susret u Asizu bio je ne 
toliko osobni koliko okolnosni susret dvojice velikana u 
povijesnom trenutku, kojemu će obojica — svaki na svoj 
način — utisnuti svoj neizbrisivi pečat. 

Prema želji sv. Franje i proglasu što ga je sa skup¬ 
štine uputio fra Ilija Buonbarrone, njegov zamjenik, je¬ 
dan se dio braće, njih dvadesetak, javio za odlazak u 
Njemačku. Budući da su u toj zemlji jednom već skoro 
stradali, javili su se samo oni koji su bili, kako je zapi¬ 
sao spomenuti fra Giordano, »raspaljeni željom za mu- 
čeništvom «. Drugi su pošli u svoje samostane i na svoje 
dužnosti. Antun je ostao u Porcijunkuli. Zašto se nije 
vratio u Portugal? Ne znamo. Nikada se više u svoju 
domovinu neće ni vratiti. To je doista malo čudno, ali 
zašto? — to će zauvijek ostati tajna. Za sada je strpljivo 
čekao da mu sam Bog na neki način otkrije svoju volju. 
Učinit će što bude on htio, poći će tamo kamo ga on 
pošalje. Nije se javio ni za Njemačku, iako mu se po¬ 
novno pružala prigoda da ostvari svoju želju za muče- 
ništvom. Jednom se nemilo opekao, i sada je bio opre¬ 
zniji. Odlučio je, kako je već poznato, da više nikada ne 
predusreće Božju volju, i toga se držao. Čekao je na 
njezin zahvat. 

Među posljednjima se na odlazak spremao i pro¬ 
vincijal Romagne, fra Gracijan. Antun ga zamoli da ga 
uzme sa sobom. Nije mu otkrio — navodi Praživotopis 
— svoju učenost, niti se pohvalio svojom dosadašnjom 

službom, već mu je ponizno izjavio da želi poći u nje¬ 
govu provinciju kako bi mogao » spoznati, ljubiti i grliti 
samo Isusa raspetoga «. Fra Gracijan je odmah udovo¬ 
ljio njegovoj molbi. Svidjela mu se, kaže isti životopis, 
njegova pobožnost. Nije hi slutio da će taj skromni re¬ 
dovnik, koji je »izgledao kao novak i od male koristi• 
(Praživotopis), postati jednom provincijal iste provincije, 
slavan propovjednik i veliki svetac. 

Montepaolski pustinjak 

Franjevačka provincija, čijim je poglavarom fra 
Gracijan bio imenovan na spomenutoj skupštini u Asizu, 
dobila je naziv po talijanskoj pokrajini Romagni, no 
prostirala se daleko izvan njezinih granica. Bila je to 
jedna od većih i važnijih provincija u redu. Preuzeti 
upravu takve provincije nije bila ni mala odgovornost, 
ni velika utjeha, pa se ne treba čuditi što se fra Gra¬ 
cijan ni za vrijeme putovanja nije previše pozanimao 
za Antuna. Da ga je bolje poznavao, da je otkrio nje¬ 
govu učenost’ i svetost, vjerojatno bi ga bio poveo sa 
sobom i povjerio mu neku važnu dužnost. Ovako — po¬ 
slao ga u mali pustinjački samostan u zabitnom Monte- 
paolu. Kao svećenik, dobro će doći tamošnjoj braći da 
im služi sv. misu, predvodi moljenje časoslova i da ih po¬ 
učava u kršćanskom nauku. 

Antun je odredbu svoga novog poglavara šutke i 
spremno prihvatio. Možda ga je, doznavši za monte- 
paolsko pustinjačko prebivalište, i sam zamolio da ga 
tamo pošalje. No to samo još više potvrđuje kobko jf 
bio ponizan i koliko je žudio za molitvenim i pokor¬ 
ničkim životom. Kad mu već nije bilo dano da pođe 
putem mučenika, nasljedovat će druge velikane kršćan- 

ske duhovnosti — pustinjake. Htio je biti, kako je za 
pustinjake rečeno, »čovjek koji ne postoji «, ali čijom 
molitvom i pokorom biva, kako je također zabilježeno, 
»da 'žito raste u obilju za čitav svijet i da se grijesi 
opraštaju cijeloj jednoj generaciji «. Molitveni i pokor¬ 
nički život uvijek je bio plodan i sam po sebi, kao i u 
zajedništvu s apostolatom. »Mnogo može žarka molitva 
pravednikova «, tvrdi apostol sv. Jakov. A jedna današnja 
kršćanska, uzorna majka kaže: »Bog ne traži od svih 
vrhunsko svjedočanstvo krštenja krvlju. No uvijek pun 
ljubavi pruža mogućnost nekrvne žrtve, jednako vrijedne 
i plodne: posve unutarnje, posve nebeske, poznate samo 
Bogu i nama. Žrtve hvale, u zadovoljštinu za ljubav. 
Punina zakona jest ljubav. Za ljubav se dakle treba za¬ 
boraviti, umrijeti sebi nakon što se umrlo svemu. Ve¬ 
lik je to zakon, jedini da se postane svetim. Samo preko 
toga veličajnog i blistavog vrhunca dolazi se do punine 
prikazanja, u sličnosti s Kristom .« Takvo prikazanje, pa 
bilo i samo nekog nepoznatog pustinjaka, doista ne može 
ostati neplodno. 

Pustinjačka prebivališta za braću koja su htjela 
provoditi samotnički život u molitvi i pokori razvila su 
se u franjevačkom redu već od samoga njegova početka. 
Sam je sv. Franjo svojim primjerom poticao braću na 
kontemplativno-pokomički život, a dao im je i nekoliko 
uputa kako će ga provoditi. Posebno im je preporučio 
molitvu, post, poslušnost, međusobnu ljubav i povreme¬ 
no izmjenjivanje poslova kako bi se svi vježbali u po¬ 
niznosti i u bratskom služenju jedan drugome. 

Takvo prebivalište, pustinjački samostan, imali su 
franjevci i u spomenutom Montepaolu. Jedna kapelica, 
jedna kolibica što su je primili na dar, nekoliko dasaka 
za ležaj i nešto najnužnijeg posuđa, bilo je sve bogatstvo 

nekolicine redovnika — kroničari kažu da ih je bilo šest 
— koji su tu provodili život. Kad im se pridružio Antun, 
ljeto je već bilo u punom jeku. Žarko sunce blistalo je 
nad zelenilom djevičanskih šuma, miris brdskog cvijeća 
omamno je opajao, tišinu zabiti narušavao je samo pjev 
ptica, žubor voda i pucketanje večernje vatre. Noćnim 
nebom plovio je srebrnasti srp mjeseca, kroz tiho tre¬ 
perenje dalekih zvijezda. Da je Antun bio pjesnik, mo¬ 
žda bi bio i on — nadahnut čarobnom prirodom — osta¬ 
vio svoju verziju Franjine Pjesme stvorova. No pjesnik 
nije bio. Ipak će iz tog neposrednog dodira s Božjom 
prirodom crpsti nadahnuća da u svojim budućim pro¬ 
povijedima slikovito prikaže vjerske istine i moralne 
zasade — poput Krista koji je »govorio u prispodobama «. 

Antun je bio asketa i mistik. Skloni smo da ga pro¬ 
matramo samo kao aktivnog apostola, osobito na propo¬ 
vjedničkom polju, i kao čudotvorca. A ipak se zlatna nit 
njegova pokorničkog i kontemplativnog duha provlači 
kroz čitav njegov život, sve do pred samu smrt, kada se 
povukao u tišinu Camposampiera i primio u naručje 
Djetića Isusa. Bio je u tome sličan sv. Franji, koji je 
mnoge dane i noći provodio u pokori i intimnom sjedi¬ 
njenju s Bogom u kakvoj spilji ili samotnu mjestu. Obo¬ 
jica su tako, uz osobnu hvalu Bogu, crpli nadahnuće i 
snagu i za svoj apostolat. Bili su evanđeoske svjetiljke 
koje su izgarale iz ljubavi prema Bogu, ali su ujedno, 
svijetlile i drugima. Ugašena svjetiljka ne koristi niko¬ 
me, a tamnu noć čini još tamnijom. 

Prvi životopisci zabilježili su vrlo malo o Antuno- 
vom Životu u Montepaolu. Najopširniji je pisac Proziv o- 
topisa, no i on se zadržava samo na kratku opisu sve- 
čeve pokore u nekoj spilji nedaleko od samostana. Antun 
je tu spilju — kad je za nju doznao — izmolio od jednog 

subrata, koji je običavao odlaziti u nju na molitvu. I 
njemu se, kaže Praživotopis, svidjela kao »orio plodno 
mjesto za sabranost i molitvu«. Zato je i on počeo odla¬ 
ziti u nju » svakoga dana nakon što je udovoljio zajed¬ 
ničkoj jutarnjoj molitvi, noseći sa sobom komadić kruha 
i vrč vode«. 

Praživotopis nastavlja: » Tako je provodio dane u sa¬ 
moći, prisiljavajući tijelo da služi duši. Ipak, prema pro¬ 
pisima Pravila, vraćao se u samostan uvijek kad je bilo 
vrijeme da se čitaju svete knjige. Često bi se dogodilo da 
je na putu, odlazeći na znak zvona svojoj braći, počeo 
teturati, sve dok se ne bi srušio na zemlju. U jednu riječ, 
svoje tijelo trapio je toliko da se mnogo puta ne bi bio 
uspio dovući do kuće da mu braća nisu pritjecala u po¬ 
moć.« 

Neki tvrde da uopće ništa nije nosio za okrepu — 
ni komadić kruha, ni kapljicu vode. Bilo kako bilo, dane 
je provodio u najstrožoj pokori. Nije se žalostio zbog ne¬ 
ostvarene želje za mučeništvom. Žaliti samo za prošlo¬ 
šću, jađikovati nad neostvarenim željama i oplakivati 
sudbinu — ako ne i proklinjati — oznaka je slabih, koji 
nemaju pouzdanja u Boga, i oholih, kojima nedostaje 
ponizno predan je u njegovu volju. A Antun zacijelo nije 
bio takav. Plakao je i pokoru činio za svoje nesavrše¬ 
nosti i grijehe svoje i svih ljudi. Kažu da ranjen galeb 
iskorištava struje vjetra da se pomoću njih uzdigne u 
veće visine. Klonuti i pasti bila bi njegova smrt. Ako se 
i Antun osjećao u duši ranjen zbog vlastitih slabosti — 
a sveci ih bolje uočavaju i bolnije osjećaju od drugih 
— i ako je trpio zbog zla u svijetu, znao je to iskoristiti 
za svoj sve veličajniji uspon prema Bogu. 

Nije uvijek odlazio u svoju omiljelu spilju. Ostajao 
je s braćom kad je osjetio da im je potreban, a često i 

zato da se vježba u poniznosti i bratskom služenju: po¬ 
magao im je u kuhinji, prao suđe ili meo prostorije. 
Tako je prošla jesen, zima i proljeće i nadošlo ljeto, bez 
nekih značajnijih događaja ili promjena. Otkako je do¬ 
šao u Montepaolo, jedna je puna godina prošla tiho i 
mimo, kao jedva zamjetljiv lahor u večernjem sumraku. 
A ipak je baš kroz to vrijeme Duh Sveti intenzivno pri¬ 
premao Antuna za skorašnje otkriće i životno poslanje. 

Samo u tišini rađaju se velike stvari. Pogotovo Bo¬ 
žje. 


Otkriće a Forliju 

Po sebi, Antun bi najradije bio ostao u zabitnom 
montepaolskom samostanu i u svojoj spilji: nepoznat, 
skriven, s&m sa svojim Bogom. Sto se tiče braće i pogla¬ 
vara, nitko od njih nije zamjećivao nešto naročito, nitko 
nije prozreo njegovu učenost i svetost. Točno je da je 
Antun bio ponizan i da se nije hvalio svojim sposobno¬ 
stima, no ipak su ta njegova subraća morala biti prilič¬ 
no priprosta kad su ga smatrala — kako s malo ironije 
navodi Praživotopis — sposobnijim da pere suđe negoli 
da tumači Sveto pismo. Svakako, po ljudsku, lako se 
moglo dogoditi da i Antun nestane u anonimnosti bez¬ 
brojnih svetih redovnika više nego sedamstoljetne fra¬ 
njevačke povijesti. 

Po ljudskom računu da, ali ne i po Božjem. Već je 
prorok Izaija ustvrdio, u Božje ime, da naše misli nisu 
Božje misli, ni Božji putovi naši putovi. On nas ljubi 
ljubavlju koja osvaja, no koja i začuđuje, zbunjuje, iz¬ 
nenađuje. Igra se našom domišljatošću i pred usreće našu 
dosjetljivost. Ima svoja obrazloženja i svoje ciljeve: ob- 

razloženja koja nadvisuju domete ljudskog uma, i ciljeve 
koji nadilaze dohvate ljudskoga srca. 

Bog uvijek postupa na svoj način, čudesno ostvaruje 
svoje planove i nezaustavno postiže svoje ciljeve. Postu- 


pao je tako i s Antunom: osvajao ga svojom ljubavlju, 
no pripremao mu je i iznenađenja. Onda i na takav na¬ 
čin, kada i kako se tome nitko nije nadao, pa ni sam 
Antun. 

Jednoga dana — bilo je to vjerojatno u mjesecu 
rujnu 1222. godine — braća su iz Montepaola, pod vod¬ 
stvom svoga poglavara, pošla u Forli na svečanost sve¬ 
ćeničkog ređenja. Sve je išlo glatko do trenutka kad je 
netko od prisutnih trebao održati prigodnu propovijed. 
Malo je čudno što nitko nije već prije bio za to određen, 
no tako se dogodilo. Uostalom, tko je bio za to pozvaniji 
nego jedan od dvojice prisutnih poglavara, franjevački 
gvardijan ili dominikanski prior? No dominikanac lju¬ 
bazno otkloni ponudu, s izgovorom da nije spreman. 
Franjevac učini jednako, smatrajući da je ipak za to pri¬ 
kladniji njegov kolega koji je pripadao »redu propovjed¬ 
nika«. 

Trebalo je, dakle, pronaći nekoga tko će izreći tih 
nekoliko pobudnih riječi. Straga, gotovo nezapažen, sa¬ 
brano se molio brat Antun. Bio je svećenik. Ne bi li on 
za tu prigodu mogao nešto ispetljati? 

Gvardijan mu se obrati sa zahtjevom da održi pro¬ 
povijed. Antun se isprva opirao koliko mu je bilo mo¬ 
guće, no na uporno navaljivanje svih prisutnih — a va¬ 
ljalo je konačno i poslušati — započne, kaže Praživotopis, 
govoriti vrlo mirno i jednostavno. Što je međutim dalje 
govorio, kaže isti životopis, to su se svi divili sve to više 
i sve pažljivije ga slušali, tako da su na kraju »svi bili 
zaneseni Antunovom poniznošću, kao i njegovom mu¬ 
drošću«. 

Antunov govor bio je za sve prisutne veliko otkriće. 
Nitko nije ni slutio koliko je učen, nitko nije ni sanjao 
koliko je silna njegova riječ i koliko je Božjega duha u 

tom čovjeku. Bilo je to iznenađenje i trenutak na koji 
je Bog već dugo, prema svojim nedokučivim nacrtima i 
putovima, pripremao svoga vjernog službenika za nje¬ 
govo životno poslanje: propovjednika i čudotvorca. 

»U ovoj tamnoj dolini sveci blistaju kao zvijezde na 
nebeskom svodu. Sveci su zaista zvijezde i Krist ih drži 
pod pečatom svoje prorndnosti da se ne pojave kada sa¬ 
mi žele, već da budu spremni na trenutak što ga je on 
predodredio. I kada čuju da u njihovu srcu odzvanja glas 
njegove zapovijedi, onda s tajnovitih područja kontem¬ 
placije prelaze na djela koja Krist od njih zahtijeva.* 
Tako je Antun pisao nekoliko godina kasnije. 

Te riječi možemo doslovce primijeniti i na njega 
samoga. Bio je i on »zvijezda na nebeskom svodu*, za 
neko vrijeme skrivena u Bogu, ili, kako sam kaže, »pod 
pečatom njegove providnosti*. No ta zvijezda bila je 
spremna da zablista i da bude putokaz i drugima u ovoj 
»tamnoj dolini* kada je to Bog od nje zahtijevao. 

Ima u našem ovozemnom životu ljudi koji se ne¬ 
nadano pojave, načas zablješte, ali se isto tako brzo 
ugase i netragom nestaju. Meteori su to, manji ili veći, 
uvijek bezvrijedni u svojoj trenutačnosti, bez pravoga 
svjetla i topline, iskre vatrometa nakon kojih nam se 
nebo čini tamnije i cmije nego prije. I pitamo se: čemu 
to rasipanje lažna sjaja i varava svjetla? I postaje nam 
nekako dražom skromna svijeća koja sa svijećnjaka 
rasvjetljava naš dom i daleka zvijezda koja s neba po¬ 
kazuje putniku put i mornaru pravac prema hici. 

Nakon otkrića u Forliju Antun će zasjati kao svjetlo 
i zvijezda evanđeoske mudrosti i svetosti. Svjetlo koje još 
uvijek svijetli i zvijezda koja ne zalazi_ 

Evanđeoski naučilelj 




Prorok svog vremena 

Prigodom događaja u Forliju Antunu je, prema naj¬ 
vjerojatnijoj predaji, dvadeset i sedam godina. Bio je 
tada već dvije godine svećenik i za to vrijeme doživio 
mnoge promjene i prošao dosta svijeta — od Coimbre 
u Portugalu, preko Maroka i Sicilije, do As iza i Monte- 
paola u Italiji — no ipak se, osim pokušaja misionarenja 
u Maroku, nije još pravo posvetio radu na polju apo- 
stolata. Apostolat će tek sada, nakon otkrića u Forliju, 
postati njegov životni zadatak. Kako već spomenusmo, 
Bog ga je na taj zadatak već dugo pripremao i čudesno 
do njega vodio svojim tajanstvenim putovima. 

Za izvršenje tog zadatka ostat će Antunu relativno 
još malo vremena: u svemu niti punih deset godina. No 
što to znači za Gospodina kojemu je jedna godina kao 
tisuću, a tisuću godina kao jedna, i koji je bio glavni 
akter u Antunovu životu i radu? Preko njega će, stvar¬ 
no, razviti toliku djelatnost i postići takve uspjehe da 
će to za Crkvu biti pravo miilosno osvježenje i značajna 
obnova, a sam Antun postat će jedan od najvećih aposto¬ 
la evanđeoske istine i dobrote u njezinoj povijesti. 

Potrebno je, međutim, da se prije negoli prijeđemo 
na Amtunov apostolat upoznamo s prilikama vremena u 
kojemu je živio i s mentalitetom ljudi među kojima je 
radio. Sveci, istina, nadilaze vrijeme u kojem žive i ne 
poistovećuju se s ljudima medu kojima rade, no ipak 
su u svom ovozemaljskom životu i radu vezani i na 
jedno i na drugo: proroci su, prije svega, svoga vreme¬ 
na i onih ljudi koji u njem žive. Vrijedi to i za sv. Antu¬ 
na: propovijedao je ljudima svoga doba i razvio svoju 
djelatnost u okviru sredine i mentaliteta koji su bili obi¬ 
lježeni svojim specifičnim pečatom, različitim od drugih. 

u drugim vremenima, prilikama i okolnostima. Kad ne 
bismo Antunov život i rad promatrali u tom svjetlu, 
teško da bismo uo,pće mogli u punom sjaju sagledati nje¬ 
govu svetost i dokučiti domašaj njegova poslanja. 

Nalazimo se u srednjem vijeku, u prvim desetlje¬ 
ćima Xm. stoljeća. Poznato je da je tada pod izravnim 
utjecajem Crkve bio ine samo privatni nego i sav javni 
život u Evropi. Bilo je tako, bar izvorno, sve od vreme¬ 
na cara Konstantina, kada je ovaj poznatim Milanskim 
ediktom, 313. godine, kršćanstvu priznao i zajamčio slo¬ 
bodu postojanja i djelovanja — jasno, uz stanovite plime 
i oseke. Taj se utjecaj proširuje i produbljuje za vrijeme 
Zapadno-rimskog carstva, da bi upravo u XIII. stoljeću 
u neku ruku dostigao svoj vrhunac, s prvim simptomima 
svoga opadanja. Protestantski teolog Bonhoeffer stavlja 
početke današnje sekularizacije baš u to vrijeme, u 
Xni. stoljeće. 

Vjersko-moralni život nije bio na zavidnoj visini. 
Sam sv. Antun opisuje ga u jednoj od svojih propovijedi 
vrlo crno: » Kao u dane općeg potopa, vode bogatstva i 
pohota toliko su se uzdigle da pokrivaju gotovo već či¬ 
tavu zemlju. 1 što je gore, te proklete vode prekrile su 
također i najviše vrhunce — vođe Crkve. Samo Noin 
kovčeg, simbol duhovna čovjeka, plovi iznad voda. ..* 
I na drugom mjestu: »Svijet je jezero bijede i odvratna 
blata. Kaljuža koja ne otječe i smrdi. Smrdljive vode svi¬ 
jeta su oholost, putenost i pohlepa za novcem, i nipošto 
se ne povlače, štoviše, iz dana u dan raste njihova ra¬ 
zina.* 

Zacijelo, nije bilo baš .potpuno tako. Nešto od oštrine 
tih riječi valja pripisati Antunovu govorničkom izrazu, 
kakav je tada bio u modi. Uostalom, nije ni Antun uvi- 

jek tako govorio. No pred stanovitim činjenicama nije 
zatvarao oči, nije se zavaravao, nije ih prešućivao. Sveci 
odmah i jasno uočuju što je dobro, a što zlo. Prema zlu 
nastupaju beskompromisno, nemilosrdno ga progone. 
Proročki upiru na nj prstom i dramatski upozoravaju na 
njegove kobne posljedice. Pokvarenost tadašnjeg vreme¬ 
na duboko je ranjavala Antunovu svetačku dušu, i on se 
na nju oborio silinom ranjena lava. 

Spominjući, u gornjem navodu, da je pokvarenost 
zahvatila i same crkvene vrhove, Antun zacijelo ne alu¬ 
dira na tadašnje pape. Za vrijeme njegova života izmje¬ 
njuju se na papinskom prijestolju Inoceot III. (1198— 
1216), Honorije m. (1216—1227) i Grgur IX. (1227—1241). 
Bili su to inteligentni, kreposni i poduzetni ljudi, na 
visini svoga poziva i odgovornosti. Povijest ih ocjenjuje 
pozitivno i ubraja ih među najveće i najzaslužnije pape 
srednjega vijeka. Na žalost, to se ne može reći za sve 
ostale tadašnje crkvene dostojanstvenike. Dok se i među 
njima našlo i te kako kreposnih i zaslužnih, mnogi to 
nisu bili, pogotovo oni kojih su izbor nametale svjetovne 
vlasti, ili ga bar uspješno nadzirale. Pri tome se nije 
gledalo da li su kandidati bili dorasli svom pozivu. Važna 
je bila samo njihova politička opredijeljenost, računalo 
se jedino na njihovo sluganstvo. Posve je jasno da su 
onda takvi bili sve prije nego očevi i učitelji svojih 
duhovnih sinova. Bili su politikanti, ratnici, intriganti, 
najamnici, a ne pastiri — rekao bi Isus, i to s kobnim 
posljedicama, posebno za vjerski i moralni život u samoj 
Crkvi. 

Predvođen takvim uzorima i često prepušten sam 
sebi, nije mogao biti bolji ni ostali kler. Antun se bolno 
tuži na tadašnje svećenstvo: »Budući da danas svećenici 

Crkve ne posjeduju svjetlo znanja i nisu kreposni, vuk, 
tj. đavao, raspršuje ovce, a lupeži, tj. krivovjerci, odvlače 
ih za sobom.« 

Pomanjkanje intelektualne izobrazbe i duhovnog od¬ 
goja bilo je rak-rana tadašnjeg svećenstva. Bez ustrajna 
rada i odgovorna truda na izobrazbeno-odgojnom polju 
niti se postaje pametan, niti krepostan. A onda, što 
netko nema, ne može dati ni drugima. Zato su i vjernici 
sve više tonuli u vjersko neznanje i vjerski nehaj. Prvi 
put u svojoj povijesti Crkva zahtijeva, preko IV. late- 
ranskog sabora, godine 1215., da se vjernici bar jednom 
godišnje ispovjede i pričeste. Zakon, gdje je prije dosta¬ 
jala samosvijest i ljubav! 

Vjersko neznanje i nehaj vodili su u moralno ra¬ 
sulo. Antun izričito nabraja kao osebujne i vrlo raširene 
mane svoga vremena pohlepu za novcem, lihvu, javnu 
nećudorednost, tiraniju i mržnju. 

I političko-društveno stanje nalazilo se u teškom 
previranju. Carevi su se uplitali u crkvene poslove, 
a pape su opet sa svoje strane zadirali u njihovo vla- 
dalačko područje. Dolazilo je do oštrih sukoba, mir je 
često puta bio ugrožen i narušen. Upravo u vrijeme 
Antunova apostolata došlo je do teških nesporazuma 
između pape Grgura IX. i cara Fridrika II. Duhovi su 
se podijelili. Gvelfi su podržavali papu, a gibelinl cara. 
I međusobno se istrebljivali. Koristeći te svađe, gradovi 
su se oslobađali viših vlasti i malo pomalo postajali sa¬ 
mostalne državice. Iako je to pogodovalo njihovu pro¬ 
cvatu, stanje se u neku ruku samo pogoršalo: sada su 
se i ovi počeli između sebe boriti i uništavati radi pre¬ 
stiža i vlasti. 

U takvim prilikama rađa se nova klasa. Feudalno 
plemstvo postaje siromašnijim, a 'bogate se trgovci, ban¬ 
kari i zanatlije. Zarada i novac jedini je ideal lihvara, 
koji ne poznaju skrupula. Između »majores« (viših) i 
»minores« (nižih) razlike se nazaustavno proširuju i pro¬ 
dubljuju. To više što su tadašnje zakone krojili »majo- 
res«, tj. crkveno i svjetovno plemstvo, bankari, bogati 
trgovci i posjednici, i svi njima slični, i to, jasno, prema 
svojoj volji, na štetu svih ostalih — bespravnih i ne¬ 
moćnih. U takvim prilikama najširi slojevi naroda padali 
su u sve veću bijedu_ 

Sve to zajedno bilo je opet vrlo plodno tlo za širenje 
krivovjerja. Nakon hereza u prijašnjim, skoro prvotnim 
stoljećima crkvene povijesti, krivovjerstvo se ponovno 
rasplamsalo po Evropi u XII. i XIII. stoljeću. Najpoznatiji 
heretici tog vremena bili su tzv. katari, tj. »čisti*. Sv. 
Antun ih optužuje kao drške neznalice i licemjere. 
Oživjeli su, sa stanovitim nijansama, staru manihejsku 
zabludu, prema kojoj je đavao počelo svega vidljivog, 
fizičkog, tjelesnog. Nisu priznavali brak, nikakve mo¬ 
ralne norme, nikakvu vlast. Sve su to smatrali đavljim 
djelom. Bili su anarhici svoga vremena, rušitelji svih po¬ 
stojećih struktura i samoga društvenog poretka. Naišli 
su zato na žestok otpor i Crkve i svjetovnih vlasti, osim 
nekih velikaša koji su ih iskorištavali u svoje političke 
svrhe. Crkva im je slala propovjednike, no s relativno 
malim uspjehom. Nastupila je i inkvizicija. Kraljevi i 
knezovi, osim rijetkih izuzetaka, progonili su ih i uni¬ 
štavali »ognjem i mačem*. Svladani u Francuskoj, nji¬ 
hovu središtu, koncem trećeg desetljeća XIII. stoljeća, 
počeli su opadati i pred kraj istoga stoljeća potpuno ne¬ 
staju s evropske pozornice. 

Sve u svemu, nimalo ružičasta .panorama tadašnjeg 
stanja. Jedna narodna poslovica ikaže da i sam đavao, 
kad ostari, odlazi u pustinju i čini pokoru. No pravi đa¬ 
vao niti stari, niti se obraća. Ne odlazi nikada ni na 
svoj godišnji odmor, a kamoli u — mirovinu! Uvijek je 
isti, vječno na poslu kao otac laži i ubojica, i nepre¬ 
stano postiže uspjehe i žanje žrtve. Krist je rekao da će 
uz žito uvijek biti i kukolja što ga sije on, đavao, nepri¬ 
jatelj ljudskoga roda. Ima ga i danas, bilo ga je — u 
preobilju — i u Antunovo doba. 

Božje čovjekoljublje, međutim, nikada ne zaboravlja 
ovaj svijet. »Bog je tako ljubio ovaj svijet*, kaže Sveto 
pismo, »da je dao svoga jedinorođenoga Sina da ne po¬ 
gine ni jedan koji u nj vjeruje, već da ima život vječni.* 
Da se svijet spasi po njemu, Isusu Kristu. Nakon svoga 
Sina i u njegovo ime šalje Crkvi i svijetu u tu svrhu 
također i svece. Uvijek, kroz svu veličajnu spasenjsku 
povijest. 

Tako se i u žalosnim i teškim prilikama XIII. sto¬ 
ljeća pojavljuju veliki sveci: sv. Franjo, sv. Dominik, sv. 
Antun... Bili su to pravi oživotvoritelji vjere, nade i 
ljubavi. Njihovom pojavom i zaslugom vjerski se život 
budio, krivovjerci se obraćali, društvene se razlike, ne¬ 
pravde i odnosi ublažavali i popravljali, mir — gdje je 
bilo moguće — uspostavljao, kler — viši i niži — obnav¬ 
ljao. Čitava se Crkva preporađala u evanđeoskoj čistoći 
i vjerodostojnosti. 

Potrebno je k tome upozoriti i na to da ni tada nije 
baš sve otišlo — đavlu. Ne smijemo generalizirati. 
Poznato je, uostalom, da je i u XIII. stoljeću bilo žive 
vjere, čestitosti, kršćanske ljubavi, dirljivih primjera po- 
božnosti, dobrote i požrtvovnosti. Većina kršćana živjela 

je ipak, više ili manje, Bogu odanim životom. A onda — 
nije bilo bezboštva. Ako su se heretici borili protiv kato¬ 
ličke vjere, nisu se borili protiv svake vjere, već za 
svoju, makar krivu. Bili su, rekli bismo, na krivom kolo¬ 
sijeku. U tom je današnje doba, materijalističko i 
ateističko, u gorem položaju. I to je zacijelo najveća tra- 
gika našega, modernog vremena. 

Namjerno smo ipak naveli i potcrtali mnoga zla 
jednoga zaista teškog razdoblja u crkvenoj povijesti. Za¬ 
što? Posebno zato da još bolje uočimo koju je i kakvu 
ulogu Bog, među ostalima, povjerio i Antunu, kao obno¬ 
viteljskom proroku svoga vremena. 

Na djelu 

Povijesni izvori izričito napominju da Antun nije 
svojom inicijativom, po svojoj volji, napustio Montepaolo 
i počeo javno djelovati. Ljubav prema Bogu privlačila 
ga je u samoću, na molitvu i pokoru. Zacijelo je mislio 
i na druge, no držao je da im može pomoći i na taj 
način, možda čak i više nego bilo kojim drugim oblikom 
apostalata. Pa ni onaj svoj zalet u Maroko osobno nije 
smatrao, u prvom redu, početkom svoga javnoga nastupa. 
Prva i glavna želja mu je tada bila da se sjedini s Bogom 
preko mučeničke smrti. Što je sve drugačije svršilo i što 
je Antun ipak konačno morao napustiti svoj pusti- 
njačko-kontemplativni život, bila je to sigurno Božja 
volja. Svakako su čudni putovi koji nekadašnjega lisa- 
bonskog dječaka Ferdinanda, kroz Tazne zgode i nezgode, 
vode sve do Forlija i do svega što je nakon događaja u 
Forliju uslijedilo. Teško je ne vidjeti u tome prst Božji. 
Prema Kristovim riječima, ne upaljuje se svijeća da se 
stavi pod posudu, nego na svijećnjak da svijetli svima 

u kući. Antun je bio svjetlo i Bog nije htio da to svjetlo 
06 tane skriveno ljudima. Zato ga je iznio na vidjelo. 
Kako? 

U spasenjskoj povijesti Bog se nekim ljudima objav¬ 
ljivao neposredno: starozavjetnom Mojsiju na brdu Si¬ 
naju, sv. Pavlu na putu u Damask, a sv. Franji je pro¬ 
govorio s križa u crkvici sv. Damjana, šaljući ga da mu 
•popravi kuću «. Redovito, međutim, svoju volju objav¬ 
ljuje posredno, na primjer »smakovima vremena « — kako 
se sam Isus izrazio i kako se to danas voli reći. Samo 
ako su ljudi sposobni da te » znakove « čitaju i ako su 
voljni da ih prihvate! 

Na sreću, prigodom »otkrića u Forliju« našao sc to¬ 
liko pametan Antunov poglavar da je taj dani znak 
znao pročitati, i toliko savjestan da ga nije prezreo i od¬ 
bacio. Koliko je već Božjih planova, uvjetovanih pa¬ 
metnom i slobodnom suradnjom ljudi, propalo upravo 
zbog njihove nesposobnosti ili nesavjesnosti! To se u 
ovom slučaju, vidimo, nije dogodilo. 

Antun je bio imenovan propovjednikom. Bilo je i 
tada, kao i danas, samozvanih propovjednika, nadobud¬ 
nih, nemirnih i nesređenih vizionara i proroka, koji su 
sa svime nezadovoljni, sve kritiziraju, sve isprevrću i 
sve ruše — a ništa ne izgrađuju. Prave proroke šalje 
Bog svojim nadahnućem i Crkva svojom punomoću i 
poslanjem. Na izgradnju, a ne na rušenje. Na obnovu, 
a ne na uništenje. Na utjehu i radost, a ne na malo¬ 
dušnost i očaj. Takav je bio i sv. Antun. 

Služba propovijedanja bila mu je povjerena vjero¬ 
jatno već iste jeseni, na provincijskom kapitulu, prigo¬ 
dom blagdana sv. Mihaela. Naime, prema odredbi sv. 
Franje » svaki se ministar provincijal mogao jednom 

godišnje, za blagdan sv. Mihaela, sastati sa svojom su¬ 
braćom _ i s njima raspravljati o Božjim stvarima*. 

Služba propovijedanja spadala je, svakako, pod »Božju 
stvar*. Provincijal fra Gracijan zatražio je za to i po¬ 
trebno odobrenje od tadašnjega vrhovnog poglavara re¬ 
da fra Ilije, kako su propisivala franjevačka Pravila: 
»Nijedan od braće ne smije propovijedati puku ako nije 
od ministra generala ovoga reda ispitan i ovlašten, t ako 
nije od njega zadobio službu propovijedanja.* Bilo je to 
potrebno, jer su tada članovi reda bili uglavnom laici, 
ne-svećenicL Antun se nije trebao podvrgnuti ispitu: 
bila je za to dovoljna izvrsna preporuka njegova pro¬ 
vincijala koji je već dobro poznavao Antunove propo¬ 
vjedničke sposobnosti i njegove moralne odlike. Kažu 
da je Franjo, kad su ga izvijestili o slučaju, uskliknuo: 
»Konačno imamo svoga biskupa!* Nazvao ga je tako od 
milja, kao što je fra Iliju nazivao »svojom mamom*, a fra 
Leona »Božjom ovčicom*. Biskup je po svom pozivu 
učitelj i pastir. Antun će odsad, poput biskupa, naučavati 
Božju istinu i ljude voditi vječnom spasenju. 

Stavio se na posao. Odmah i svim žarom. Kažu da 
je slavni kipar i graditelj Bemini radio sate i sate bez 
jela i pića i da pri tom nije dopuštao da ga itko smeta. 
Nestrpljivim posjetiocima — među ovima našla se jed¬ 
nom i švedska kraljica Kristina — znao je oštro odgovo¬ 
riti: »Ne dosađujte mi, ja sam zaljubljen!* I Antun je 
hio zaljubljen u Boga, ali je odsad svoju ljubav prema 
njemu spremno podijelio s ljudima. Nisu ga smetali. 
Shvatio je da ga trebaju, pa je postao, kako jednom i sv. 
Pavao reče za sebe, »svima sve*. Pred teškoćama — vidje¬ 
smo ih malo prije — nije se prestrašio, ustuknuo. Samo- 
odricanje i sjedinjenje s Bogom učinili su ga jakim 
nepokolebljivim. 

Tisućama studenata koji su američkog pjesnika 
Carla Sandburga molili za savjet kako da postanu pisci, 
isti je odgovarao uvijek jednako: »Za to su potrebne sa- 

moća i molitva: počnite s time i ustrajte u tome ...« 
Sto god mislila mladež koja se sprema za život, bez pe¬ 
rioda sabranosti, odricanja, rada i molitve ne samo da se 

ne postaje dobar pisac, nego ni izgrađena osoba, dobar 
kršćanin, a još manje učen i svet čovjek. U montepaol- 
skoj zabiti molitve, pokore, proučavanja Svetoga pisma 
i razmišljanja, Antun je očeličio svoj karakter, usavršio 
svoje znanje i izgradio svoju svetost. Znanje je crpio u 
razmatranju, a dar govora postigao je svojim intimnim 
razgovorima s Bogom. 

Brzo je počeo žeti i prve uspjehe. Vidjelo se odmah 
da je bio izvrstan propovjednik, no izvor uspjeha bio je 
zapravo u njegovoj svetosti. Bio je pun duha Božjega, 
i u tom je bila glavna neiscrpna snaga njegove riječi. 
»Propovjednik mora riječju i primjerom biti sunce onima 
kojima propovijeda. Vi ste, kaže Gospodin, svjetlo svi¬ 
jeta. Sunce je izvor svjetla i topline, prema tome simbol 
života i nauke Sto se iz propovjednika moraju kao dvije 
brzice prelijevati u srca ljudi. Život treba biti topao, 
nauka sjajna...* Tako je pisao sam Antun, i takav je 
zaista on i bio. 

Nitko zato nije mogao pred njegovim propovijeda¬ 
njem ostati ravnodušan, nitko se nije mogao lako odu¬ 
prijeti njegovoj riječi. Ni sami krivovjerci. Zalutali su 
se vraćali na pravi put, grešnici su se kaj ali i obraćali, 
mlaki i nehajni budili iz svoga sna i mrtvila, čestiti i do¬ 
bri radosnije služili Bogu i bližnjemu. »Prolazio je*, ka¬ 
že Praživotopis, »kroz gradove i kaštela, trgovišta i sela, 
i posvuda u preobilju i sve žarčom ljubavlju sijao sjeme 
života ... Sila njegove riječi i spasonosne nauke prodrla 
je tako duboko u srca slušateljstva da se ne malo mno¬ 
štvo vjerno obratilo Gospodinu.* 

Isti životopis još tvrdi da se iz ljubavi prema du¬ 
šama odrekao svakoga odmora. Kada nije propovijedao, 
onda je raspravljao, podučavao, bodrio, tješio. Mirio je 

zavađene, pomagao siromašnima. Potpuno u duhu sv. 
Franje, koji je svojoj subraći naredio da posvuda šire 
»mir i dobro* (što će s vremenom postati franjevački 
pozdrav) i da potrebnima besplatno pritječu u pomoć. 
Neumorno je i ispovijedao i s velikom ljubavlju vraćao 
ljude u pomirben i radostan zagrljaj s nebeskim Ocem. 

Kada je tridesetak godina nakon Antunove smrti, 
prigodom prijenosa njegovih smrtnih ostataka, otvoren 
njegov grob, pronađen je njegov jezik ne samo čitav nego 
i svjež i gibak kao u živa čovjeka. Tom je prigodom ta¬ 
dašnji vrhovni poglavar franjevačkog reda, sv. Bonaven- 
tura, uzevši jezik u svoje ruke, uskliknuo: »O ježiće 
blagoslovljeni, koji si uvijek blagoslivljao Gospodina i 
druge učio da ga blagoslivlja, sada je očito kakve te za¬ 
sluge uzvisiše pred Bogom!* Ovim je čudom Bog potvr¬ 
dio da je Antun bio zaista velik propovjednik i uzoran 
apostol njegove spasenjske poruke. 

Moći Antunova jezika nalaze se u padovanskoj bazi¬ 
lici, u prekrasnom gotskom moćniku od pozlaćena sre¬ 
bra, izrađenom između 1434. i 1436. godine, remek-djelu 
Ghibertijeva učenika Julijana iz Firenze. 

U potrazi za izgubljenim ovcama 

Antun je najprije počeo propovijedati po bližoj oko¬ 
lici. Narod ga je s veseljem primao i oduševljeno slušao 
— ta bio je to više ili manje Bogu odan puk koji se u 
svojim zabitnim naseljima lako očuvao od negativnih 
utjecaja prometnijih mjesta i gradova u tadašnjim pri¬ 
likama. Što se, međutim, više spuštao niz obronke Ape¬ 
ninskog gorja i sve blažih brežuljaka prema nedoglednoj 
ravnici, situacija je već bila drugačija: ulazio je sve više 
na područje kojim su krstarili krivovjerci i širili svoje 

pogubne zablude. Niže na jugu, u Riminiju, gradu na 
obalama plavog Jadrana — nimalo »plavog« s ove, tali¬ 
janske, strane, gdje je more plitko, vječno mutno i zato 
uvijek sivožuto — imali su svoje uporište odakle su i 
oni mutili na svoj način po čitavoj mankeškoj pokra¬ 
jini. 

Katari su — tako su se zvali, kako nam je već po¬ 
znato, ti krivovjerci — bili u tom gradu ne samo jaki, 
nego i prepotentni i lukavi. Igrali su na razne karte, 
kako im je već odgovaralo: posebno su iskorištavali 
svaku prigodu da iz toga grada udalje sve katoličke 
svećenike, kako bi lakše sav narod pridobili za sebe. 
Stara je to taktika svih neprijatelja i progonitelja 
Božjega kraljevstva na zemlji, koju je sam Isus opisao 
ovim riječima »Pisano je* ’Udarit ću pastira, i stado će 
se razbjeći’*. Tako su jednom pobunili puk protiv kate¬ 
dralnog prepozita Aldebranda (prepozit od 1222—1228) 
kada je ovaj oštro osudio gradsku upravu što je pri¬ 
svojila neka crkvena dobra. Revni prepozit bio bi zlo 
prošao da se nije sakrio u crkveni toranj i nakon neko¬ 
liko dana potajno pobjegao iz grada. Kasnije je postao 
biskup u Frossimibronu, a nakon smrti proglašen je 
svetim. 

Antunu se tako pružila prigoda da navijesti spa- 
senjsku riječ i krivovjercima. Štoviše, prema svemu se 
čini da je za tim i namjerno išao, jer bi se inače teško 
moglo shvatiti zašto se tako brzo naišao u Riminiju, ja¬ 
kom heretičkom središtu, već u početku svoje propovjed¬ 
ničke službe. Vodila ga tamo sigurno Kristova ljubav 
prema izgubljenim ovcama, koje je također trebalo spa¬ 
siti i koje su zacijelo bile potrebnije Božje riječi i milosti 
nego ostali vjerni pufk Božji: »Tko od vas, ako ima sto 

ovaca pa izgubi jednu, ne ostavi u pustinji devedeset i 
devet i ne ide za izgubljenom dok je ne nade ?« 

Zato se, čim je stigao u Rimini, stavio na posao. Bilo 
mu je prije svega stalo do toga da zavedeni narod istrgne 
iz zagrljaja heretika i njihovih zabluda, pa je protiv 
ovih i njihove krive nauke nastupio vrlo oštro. Čini 
se, prema tome, da im nije pristupio baš s prevelikom 
ljubavlju, niti išao za tim da njih same obrati. No tako 
se može činiti samo na prvi pogled. Bilo je, naime, po¬ 
trebno da ne samo jasno i nedvojbeno pobije njihove za¬ 
blude, nego da i njih same u Božje ime najoštrije prekori 
zbog njihove zlobe — već smo čuli da ih je nazvao li¬ 
cemjerima, što znači da su i oni sami bili svijesni svoie 
zlonamjemosti — kako bi došli k seibi i pokajali se za 
svoje grijehe. Čujmo, uostalom, što o Antunovu nastupu 
u Riminiju kaže Praživotopis: 

»PoSto je vidio koliki su u tom gradu bili zavedeni 
zlobom krivovjeraca, skupivši odmah sav puk, započe 
propovijedati svim žarom svoje duše. Dokazima jasni¬ 
jim od sunca pobijao je prepredene krivovjerske tvrdnje. 
Snagom njegove riječi spasonosna nauka prodirala je 
tako silno u srca slušatelja da se ne malo mnoštvo ljudi, 
otklonivši zabludu, vratilo Gospodinu. Među tim mno¬ 
štvom bio je i heretik Bonillo, koji je već trideset go¬ 
dina bio žrtva nevjerničke zablude. Gospodin je posred¬ 
stvom svoga sluge Antuna ovoga krivovjerca priveo na 
put istine tako da je, nakon duže pokore, sve do svoje 
smrti bio poslušan svetoj Crkvi rimskoj .« 

Šteta što o tom prvom Antunovom nastupu medu 
krivovjercima ne postoji opširniji izvještaj. Antun je 
dobar dio svoga života posvetio apostolatu među krivo¬ 
vjercima, pa bi bilo vrlo zanimljivo znati kako se već 

u početku tog apostolata snalazio, koliko se trudio i ka¬ 
kve je uspjehe stvarno postigao. 

U Rim i ni ju je, svakako, mnoge zavedene vjernike 
— koji .u stvari i nisu bili pravi otpadnici — priveo k 
svijesti i vjernosti njihova kršćanskog života, a uspio je 
obratiti i starog i tvrdokornog heretika Bonilla, koji je 
bio jedan od kolovođa krivovjeraca u tom kraju. Za 
ostale ne znamo. Slučaj s Aldebrandom, koji se zbio 
pet godina kasnije, dokazuje da je tih riminskih heretika 
ipak još nešto ostalo i nakon Antunova odlaska iz grada, 
bar toliko da su još uvijek, isfkorišćujući prilike i ne¬ 
prilike gradskog života, mogli mutiti i utjecati na razne 
nezadovoljnike. Antun im je svakako zadao »smrtni uda¬ 
rac«, od kojega se nisu više nikada oporavili: malo po¬ 
malo, gotovo neprimjetno, nestaju s tog područja, kao 
da nikada nisu ni postojali. 

Uz Antunov nastup u Riminiju neki životopisci po¬ 
vezuju dva čuda što bi ih on navodno bio učinio da slo¬ 
mi tvrdokornost krivovjeraca. Kažemo navodno, jer nije 
sigurno da su se zaista i zbila. Budući da su to ipak prva 
čuda što se pripisuju Antunu za vrijeme njegova javnog 
djelovanja — a govore, osim toga, dosta zorno i o teško¬ 
ćama na koje je on nailazio u svom apostolatu među 
hereticima — navest ćemo ih, gotovo u cijelosti, kako ih 
donose Legenda FlorenUna i već poznati životopis Be- 
nignitas. O vjerodostojnosti Antu novih čudesa kazat će¬ 
mo skoro nešto više. 

Prvo čudo — propovijed ribama — Legenda Floren- 
tina opisuje ovako: »Propovijedaćuji (tako) jednom ne¬ 
vjernicima, budući da su ga ovi ismijavali, Antun se — 
ražalošćen takvim njihovim postupkom — obrati ribama 
u obližnjoj uvali i reče: 'Ribice, počujte riječ Gospodnju!’ 
Na to se ribe, izmiljujući sa svih strana, skupe pred 

njim i ostanu mirne s uzdignutom glavom sve dok nije 
zavrSio propovijed. Udalje se tek pošto im je Antun po¬ 
dijelio svoj blagoslov .« 

Krivovjerci se na to — kaže dalje legenda — za- 
stide sa svoje tvrdokornosti, omekšaju u svom srcu, te 
poslušavši Antuna kao Božjeg čovjeka ponovno obrate 
na pravovjerje. 

Drugo čudo — gladno živinče koje se poklonilo pre¬ 
svetoj Euharistiji — donose zapravo mnogi životopisa, 
no najopširnije i najzornije piše o njemu Benignitas. 
Svojim srednjovjekovnim stilom pripovijeda slijedeće: 

»Tom preblaienom čovjeku (Antunu), dok je ras¬ 
pravljao s krivovjercem koji je sumnjao u spasonosni 
sakrament presvete Euharistije i pošto ga je već gotovo 
uvjerio i privukao vjeri katoličkoj, isti heretik nakon 
mnogih i raznih prigovora kojima se još uvijek htio 
izvući, reče: 

— Prekinimo s razgovorom i prijeđimo na djela! 
Ako mi ti, Antune, čudom dokažeš da se u Euharistiji 
stvarno nalazi tijelo Kristovo, ja ću se, odbacivši here¬ 
zu, potpuno podložiti nauci katoličke vjere. 

Sluga Božji mu na to, pun pouzdanja, odgovori: 

— S punim povjerenjem u svog Spasitelja Isusa 
Krista učinit ću odmah što želiš. Neka to bude za tvoje 
spasenje i obraćenje ostalih krivovjeraca! 

Na te riječi ustane spomenuti krivov jerac i, pozvavši 
sve prisutne da ušute, spremno izjavi: 

— Kroz tri dana držat ću svoje živinče zatvoreno, 
bez ikakve hrane. Nakon toga izvest ću ga napolje i sta¬ 
viti pred pripravljeno jelo. U isto vrijeme ti ćeš, Antune, 
doći pred živinče s onim za što tvrdiš da je tijelo Kri¬ 
stovo. Bude li se živinče, prezrevši jelo, poklonilo svom 
Bogu, ja ću ponovno prihvatiti vjeru tvoje Crkve. 

Pošto je otac Antun odmah na to pristao, krivovje- 
rac usklikne: 

—■ Čujte dobro svi građani! 

No čemu duljiti s mnogim riječima? Stigao je dan 
koji je za to bio određen. Dolazeći sa svih strana, narod 
se skupi na prostranom trgu. Tu se nađe Kristov sluga 
Antun, koga je pratilo veliko mnoštvo vjernika. Tu se 
pojavi i krivovjerac s prežalosnom grupom svojih isto¬ 
mišljenika. Božji sluga, pripremivši se u obližnjoj ka¬ 
pelici za misu, s velikom pobožnošću započe svetu žrtvu. 
Pošto je završi, zaputi se kroz narod noseći s najdubljim 
poštovanjem tijelo Gospodinovo. U isto vrijeme izvuku 
iz staje gladnu mazgu i stave pred nju prikladnu hranu. 
Tada Božji čovjek, nakon što je naređena šutnja, progo¬ 
vori s velikom vjerom i reče živinčetu: ’Krepošću i u ime 
tvoga Stvoritelja što ga, iako nedostojan, držim u ruci, 
kažem ti i naređujem da se spremno približiš i podaš 
dužno poštovanje Bogu. Neka svi zli krivovjerci jasno 
shvate kako se svaki stvor ponizuje pred Bogom, što ga 
dostojanstvo svećenika drži u svojim rukama na olta¬ 
ru!’ 

Božji sluga još nije ni završio govoriti, kad se ži- 
vinče, ne mareći za krmu, približi i pognuvši glavu do 
koljena pokloni pred živim sakramentom Kristova tijela. 
Neizrecivo veselje zahvati na to katoličke vjernike, a 
krivovjerce i nevjernike obuze žalost i smetenost. Tako 
se proslavi i blagoslovi Bog i počasti i uzvisi katolička 
vjera. Krivovjerac se pak, o kojem bijaše riječ, odreče 
svojih zabluda i pred svima glasno ispovjedi da prihvaća 
sve istine svete Crkve.* 

To bi, eto, bila ta dva prva čuda, za koja smo kazali 
da ih je Gospodin možda učinio preko sv. Antuna u po¬ 
četku njegova apostolskog djelovanja, u Rrminiju. Po- 


80 



vi jesno nisu sigurna, pogotovo ne ono prvo. No može li 
se bar ovo drugo, opširnije opisano, prihvatiti, u naj¬ 
manju ruku kao vrlo vjerojatno? U prilog tome govori, 
sva'kako, prastara i čvrsta tradicija. Kroz stoljeća pri¬ 
vlačilo je ovo čudo i maštu umjetnika — od slavnog Do- 
natella iz XIV. stoljeća, preko Bellana i Tessarija, do 
Sumana u XIX. stoljeću — koji su na razne načine, na 
platnu, u kamenu i u bronci, ovjekovječili ovaj zanim¬ 
ljiv događaj. Da li je, uostalom, sv. Antun učinio kakvo 
čudo ili ne, nije ni važno. Posijao je dobro sjeme, i ono 
je, nema sumnje, donosilo dobre plodove. A spomen na 
njegovu svetost privodio je ljude Bogu i onda kada se 
više nije nalazio u njihovoj sredini. Bog se u svojim 
svetima toliko očituje i približava ljudima da ga ovi, pri¬ 
je ili kasnije, moraju spoznati i uzljubiti. 

Kroz legendu i stvarnost 

Praživotopis — prvi i izvorni životopis sv. Antuna 
— nakon opisa Antunova boravka i propovijedanja u 
Rimimiju prelazi na kratak izvještaj o njegovu poslanstvu 
u Rimu, a zatim odmah na dolazak u Padovu 1230. go¬ 
dine. To znači da taj prvi, najvažniji, životopis sv. Antu¬ 
na glatko preskače preko čitavih sedam godina njegova 
najdjelotvornijeg života i rada. Pisac Praživotopisa 
opravdava to ovim riječima: »Bilo bi predugo pripovije¬ 
dati koliko je pokrajina prošao, po kolikim je krajevima 
zemlje sijao sjeme božanske riječi .« 

Tu veliku i čudnu prazninu nadopunjuju, na sreću, 
mnogi drugi životopisi i kronike, bilješke i zapisi. Neke 
smo od njih već spomenuli. Naglasimo međutim odmah 
slijedeće: svi ti ostali spisi, odnosno njihovi pisci koji 
izravno ili neizravno govore o sv. Antunu, nisu vrše 

toliko bliski njegovu zemaljskom životu kao pisac Pra- 
životopisa. Ovaj je naime bio Antunov suvremenik i 
bar djelomično očevidac njegova života i apostolata Svi 
su ostali kasnijeg datuma, neki više, neki manje. Iz toga 
slijedi i zaključak da su manje pouzdani u svojim tvrd¬ 
njama od autora Praživotopisa, što opet ne znači da ih 
valja zanemariti ili potpuno zabaciti. Danas su uostalom 
njihovi spisi toliko proučeni i kritički obrađeni da se sa 
sigurnošću zna što je u njima povijesna istina, a što le¬ 
genda. To je prvo. 

Drugo: sva ta kasnija djela i zapisi o Antunovu 
životu i radu — a mislimo pri tom ipak samo na ona 
najranija, iz XIII. i XIV. stoljeća — donose često čudesa 
o kojima nema ni spomena u Praživotopisu, i to razmjer¬ 
no sve više što su kasnijeg datuma. Zato se posve ra¬ 
zumljivo postavlja pitanje: koja je čuda Antun doista 
učinio i kako to da najstariji i izvorni životopis spominje 
tek poneka? Da se razumijemo: ne radi se o čudesima 
što su se zbila nakon svečeve smrti, mnoga već pri 
njegovu sprovodu i ukopu. Ta su čudesa bila strogo 
ispitana i nepobitno dokazana prigodom njegove kano¬ 
nizacije, samo godinu dana poslije njegova preminuća. 
Niti se postavlja pitanje o čudesima koja su se Antuno- 
vim zagovorom na nebu događala kroz duga stoljeća, 
do dana današnjega. S toga razloga Antun je s pravom 
nazvan » čudotvorac «. 

Pitanje se kreće oko čudesa što bi ih Bog bio učinio 
Antunovim posredstvom kako to donose upravo spome¬ 
nuti kasniji životopisi ili kronike: za vrijeme više ili 
manje desetogodišnjeg svečeva apostolata u Italiji i 
Francuskoj. Mnoga su od tih poznata pobožnim štovate¬ 
ljima sv. Antuna, pa se već zato ne može olako prijeći 
preko toga pitanja. Jesu li to samo pobožne legende 

kojima je malo preobilno okićen ionako čudesan život 
ovo>»a velikog sveca, ili su se zaista zbila, pa ih moramo 
|u i/.nati i prihvatiti? 

Čini nam se da na to pitanje vrlo ddbro odgovara 
današnji vrsni poznavalac Antumova života, Virgilije 
(iumboso. Zato ćemo se poslužiti njegovim mišljenjem 
i obrazloženjem. 

Prije svega, kaže Gamboso, treba priznati da je 
srednjovjekovni vjerski metalitet —i odviše zaljubljen 
u »čudesno« — odista bio premalo sklon da razlikuje 
stvarnost od legende. Zbog toga se nerijetko legenda 
prihvaćala kao zbilja. S druge strane, nastavlja isti pi¬ 
sac, ne smijemo smetnuti s uma da je Antun bio toliko 
ponizan te ne samo što sam nije nikada govorio o sebi i o 
svojim djelima, nego to nije dopuštao ni drugima. U 
njegovim se spisima zapaža stalna zabrinutost da ne bi 
ni sam ni itko drugi prigrabio čast i slavu koja pripada 
samo Bogu. »Zaklinjem ljubavlju — a ljubav je Bog — 
svu svoju braću propovjednike, govornike, radnike, bilo 
klerike, bilo laike, da se u svemu ponizuju, a ne da se 
hvale, vesele i uznose zbog dobrih riječi i djela, štoviše 
s nikakva dobra što ga Bog kadikad čini, objavljuje ili 
ostvaruje u njima i po njima — kao što kaže Gospodin: 
Nemojte se veseliti zato što vam se duhovi pokoravaju .'« 
Tako je pisao i naređivao sv. Franjo u svojim prvim 
pravilima. Ne možemo sumnjati da u tome sv. Antun 
nije bio poslušan i vjeran svom serafskom ocu. 

Uzevši sve to u obzir, s pravom zaključuje Gamboso, 
lako možemo doći do uravnotežena rješenja. S jedne stra¬ 
ne, svaki »čudesan« događaj možemo doista smatrati le¬ 
gendom, pričom, ako nema dovoljno dokaza za protivno 
iz vjerodostojnih izvora. S druge strane, ne smijemo biti 
toliko nepovjerljivi i sumnjičavi prema nadnaravnim 

zbivanjima da ih potpuno zaniječemo samo zato što za 
njih nemamo dokaza od očevidaca i iz prve ruke. Teško 
povijesti koja bi se gradila samo na takvim temeljima! 

Prema vrlo kritički obrađenoj dokumentaciji o Antu- 
novu životu, sigurno je da je Antun činio čudesa i za 
vrijeme svoga zemaljskoga života. O gdjekojem imamo 
provjerene dokaze. Druga donose kasniji izvještaji, s 
oznakom srednjovjekovne sklonosti pretjerivanju i ma¬ 
glovitu zanosu. Moramo biti oprezni, ali ne nerazložni 
pesimisti. Mnoge strane Antunova života neće se nikada 
čitati ovdje na zemlji, već samo na nebu, gdje je istina 
bez sjene... 

Podsjetimo se još da Praživotopis, kako već rekosmo, 
preskače preko čitavih sedam godina najdjelotvornijeg 
razdoblja Antunova apostolata. Ne treba se zato Čuditi 
što spominje tek nekoliko čudesa iz njegova zemalj¬ 
skoga života. Čudnije bi moralo biti kad bi nas zanima¬ 
nje za Antunova čudesa zanijelo toliko da bi u sjenu 
bacilo najčudesniju stvarnost njegova života: njegovu 
svetost. Ipak ćemo tijekom daljnjeg promatranja i ve¬ 
ličanja te svetosti dragog »čudotvorca* iznositi, tu i ta¬ 
mo, i ona čudesa koja su povijesno sumnjiva — upravo 
u nadi da za nas neće vrijediti prijekor znamenitog 
Pascala: »Ljudska naklonost da se zanima za sitnice, a 
gubi iz vida velike stvari, znak je čudne ljudske izopa- 
čenosti!* 

Utemeljitelj franjevačkog školstva 

Svečeva propovjednička služba bila je, za sada, 
kratka vijeka. Antun se, naime, već svršetkom 1223. 
godine nalazi u Bolonji, i to kao učitelj svetog bogoslov¬ 
lja (danas bi se reklo: profesor teologije). Benignitas na- 

vodi tome i razlog: » Braći se pričinilo prikladnim da 
Antun preuzme službu učitelja (bogoslovlja) u njihovu 
samostanu, jer su držali da je on za to najsposobniji .« 
Najsposobniji od subraće među kojima je bilo i te kako 
učenih glava, izvrsnih organizatora i svetih duša! Očito 
je da su se fratri ipak relativno brzo uvjerili u Antunove 
sposobnosti_ 

Bolonja je u to vrijeme imala već i sveučilište, koje 
je bilo jedno od najuvaženijih učilišnih središta u čitavoj 
Evropi. Međutim, na tom sveučilištu nije tada još bilo 
katedre teologije, pa se bogoslovlje predavalo po samo¬ 
stanima i sličnim ustanovama. 

I franjevci su u tom gradu imali samostan i u nje¬ 
mu bogosloviju. Do toga nisu došli lako. Glavna je za¬ 
preka bio sam njihov utemeljitelj, sv. Franjo. Tko ga 
imalo pozna, lako će otkriti o čemu se radi. Asiški 
siromašak — nije bez razloga tako prozvan — bio je, 
štono se kaže, do grla zaljubljen u siromaštvo. Duboko 
je i do srži bio uvjeren da jedino tako, slobodan od svega 
zemaljskoga, može vjerno i stvarno nasljedovati Krista. 
Potpuno siromaštvo zahtijevao je zato i od svoje subra¬ 
će. Nije želio ni dopuštao da išta posjeduju: ni kuće, ni 
kućišta, gdje bi se mogli bezbrižnije smjestiti i stalnije 
nastaniti. Jednom je u Porcijunkuli kraj Asiza pobacao 
s kolibe sve crepove kojima su fratri htjeli zakrpati pro¬ 
kišnjavajući krov. »Nije htio*, kaže Franjin životopisac 
Leprohon, »da se zatvore unutar samostanskih zidova 
oni koji su, slijedeći njegov primjer, odabrali da zajedno 
s njime budu sljedbenici Kristovi i stranci u svijetu «. 

I u Bolonji ga obuze sveta srdžba, te zapovijedi da 
braća, ne izuzevši ni bolesne, smjesta napuste kuću. Tako 
bi vjerojatno bilo sve i završilo da se u tom gradu upra¬ 
vo tada nije našao kardinal Hugolin, kasnije papa Grgur 

IX., Franjin prijatelj, savjetnik i zaštitnik. Braća mu se 
utekoše s obrazloženjem da im je kuća potrebna ne samo 
za stanovanje, nego i radi studija. U to ga nije bilo teško 
uvjeriti — ta sam je drugačije od Franje gledao na si¬ 
romaštvo, na strukturu reda i na potrebu intelektualne 
izobrazbe franjevaca. Teže je u to bilo uvjeriti zaljublje¬ 
nika u » gospodu siromaštinu«. Hugolin se zato morao 
poslužiti svom svojom diplomatskom vještinom da skloni 
Franju na popuštanje i pristanak da se braća vrate u 
samostan. To je postigao tek kad ga je uvjerio da kuća 
neće biti vlasništvo reda, nego Crkve. 

No nije bilo u pitanju samo » materijalno «, nego i 
•duhovno « siromaštvo. Što jednostavniji, to bliži Bogu 
— bilo je životno Franjino načelo. Kada je mladi lord 
Chandos prigovorio slavnom Baconu zašto je odlučio da 
više ništa ne piše i zašto se povlači na selo, ovaj mu je 
odgovorio: »Dogodilo se nešto neizrecivo: pred stvorenji¬ 
ma i zbivanjima padam u takve zanose i u vrtlogu ži¬ 
vota sudjelujem tako neposredno i čudesno da mi se ri¬ 
ječ i pisanje čine suvišnima... • Franjo je daleko više 
padao u mističan zanos pred Bogom promatrajući nje¬ 
gova veličajna djela u stvaranju i otkupljenju. Nije mu 
za to bila potrebna ljudska mudrost. Štoviše, smatrao 
ju je štetnom i pogubnom. Stavljao je sve u iskrenost 
i ljubav. Bio je više čovjek srca nego uma. »Sam pje¬ 
snik «, kaže Leprohon, »skladao je pjesme i molitve. Na¬ 
protiv, zazirao je od sitničave oštroumnosti učenjaka, 
a pogotovo od taštine koja se lako uvlači u njihovu na¬ 
stupu ... • 

Zato je potsve razumljiv njegov strah da se i subraća, 
postavši učena, ne uzohole i ne udalje od djetinje jedno¬ 
stavnosti, iskrene poniznosti i duhovna siromaštva, ideala 
njegova života i temelja evanđeoske obnove svijeta. U 

konačnom, trećem, sastavu Pravila piše: »Upozoravam i 
npominjem u Gospodinu. Isusu Kristu da se braća čuvaju 
svake oholosti i častoljublja, zavisti i lakomosti, brige 
i skrbi za ovaj svijet, ogovaranja i mrmljanja.* I kao da 
sc boji da ih na to ne navede učenost, nastavlja: »Koji 
ne razumiju pisma, neka ne čeznu za njim, već neka zna¬ 
ju da su prije svega dužni težiti za duhom Gospodnjim 
i njegovim svetim djelovanjem .« 

U Bolonji nastaje stanovit preokret. Franjo popušta 
— zacijelo prebolna srca — pred stvarnošću. Posve je 
sporedno da li zato što se i u ovom slučaju, kao i u ne¬ 
kim drugima, ponizno i poslušno podvrgao mišljenju i 
autoritetu Crkve, ili se bar donekle uvjerio u nužnost 
temeljitije bogoslovske izobrazbe svoje subraće, zatomiv¬ 
ši u sebi bojazan da bi se zbog toga mogla uzoholiti. 
Bio je to svakako događaj koji je ne malo utjecao na 
daljnju strukturu i život franjevačkog reda. 

Braća se dakle ponovno nastane u samostanu i pre- 
dadu učenju svetog bogoslovlja. Jedno nije išlo bez dru¬ 
goga: ako su htjeli učiti, morali su za to imati prikladne 
prostorije, učila, biblioteku. Drugačije se nije moglo, 
stvarnost se nužno sama po sebi nametala. Uostalom, 
duhovno siromaštvo ne pretpostavlja nužno materijalno 
siromaštvo, nije i ne mora biti njime apsolutno uvjeto¬ 
vano. Isus je zahtijevao duhovno siromaštvo, ali se nije 
borio protiv materijalnih dobara, već je samo upozora¬ 
vao na njihovu moguću štetnost za vječno spasenje. No, 
je li ta novost u franjevačkom redu bila baš potrebna? 

»Dok su braća živjela u mističnoj Umbriji*, piše 
Clasen u svom djelu Sveti Antun, evanđeoski naučitelj, 
»nisu im bili potrebni posebni studiji za njihove improvi¬ 
zirane propovijedi. No stvar se mijenjala kad se radilo 
o hereticima sjeverne Italije ili o narodu koji je dolazio 

u doticaj s krivovjerstvom. Zato se ne može pripisati 
slučaju što je Antun sa svojim solidnim teološkim zna¬ 
njem postizao tolike uspjehe kod takvih ljudi. Vjernici 
su očekivali od propovjednika ne samo da im propovije¬ 
daju istinitu vjeru, nego da i u eventualnim raspravama 
budu pobjednici. Franjini se sinovi zato uvjeriše da se 
bez teološke priprave ne mogu u svojim propovijedima 
i raspravama suprotstaviti hereticima koji su dobro 
poznavali Sveto pismo.* 

Sv. Franjo je došao u Bolonju prolazeći kroz krajeve 
u kojima je već bilo krivovjeraca, a i subraća su ga već 
zacijelo izvještavala o svojim susretima s njima. Nije li 
ga ipak i to ponukalo da ustukne pred svojim nepo¬ 
pustljivim stanovištem u pogledu školovanja u svom re¬ 
du? Kako bilo da bilo, u Bolonji nalazimo prvu franje¬ 
vačku teologiju. I na njoj — sv. Antuna kao njezina 
prvog profesora! Mnogi ga zato smatraju i njezinim 
utemeljiteljem. S&m sv. Franjo poslao mu je — prema 
dokumentu što se čuva u jednom augustinskom samosta¬ 
nu — ovu poruku: *Bratu Antunu, mom biskupu (tako 
ga je, znamo, od milja zvao), ja, brat Franjo, želim zdrav¬ 
lje. Drago mi je da braći predaješ Sveto pismo, no neka 
to bude tako da tim studijem braća ne uguše u sebi duh 
svete molitve i pobožnosti, kako je propisano u Pravili¬ 
ma. Stoj mi dobro!* 

Iz ovoga pisma se razabire koliko je Franjo bio još 
uvijek zabrinut neće li se braća zbog učenja uzoholiti i 
izgubiti duh pobožnosti. Koliko god je taj Utemeljiteljev 
strah bio po sebi opravdan, u ovom slučaju bio je zaista 
suvišan: Antun je bio i previše ponizan i pobožan da bi 
ga učenost mogla zavesti na krivi put! Niti je bilo ikakve 
bojazni da bi u svoje učenike mogao ulijevati kakav 
drugi duh osim duha poniznosti i pobožnosti. 

Antun se u Botonji zadržao, kako bismo danas rekli, 
samo jednu školsku godinu. Bilo je to dovoljno da po¬ 
stavi čvrste temelje znanosti u franjevačkom redu. Nje¬ 
zin razvoj prepustio je svojim učenicima koji su uspje¬ 
šno pošli njegovim stopama. Iz Bolonje, kao iz središta 
kojem je sv. Antun dao život i polet, širit će se od sada 
po čitavu franjevačkom redu ljubav prema učenosti, za¬ 
jedno sa svetašću, onaj sklad srca i uma koji je istom 
redu dao velike svece i učenjake, a svijetu donosio 
svjetlo evanđeoske istine i dobrote. 

Prema novim zadacima 

Antun je morao dalje, na novo polje rada. Bila je 
to susjedna Francuska, u povijesti nazvana »prvorođe- 
nom kćerkom Crkve*, a u Antunovo doba središte krivo- 
vjerstva i poprište krvavih Obračuna između kralja i 
velikaša. U želji da sin&ije krivovjerstvo. Crkva je tamo 
slala razne misionare i propovjednike, osobito domini¬ 
kance. I franjevci su se u toj zemlji nalazili već nekoliko 
godina, s priličnim brojem samostana i subraće. Prilike 
su često i njih prisiljavale da se na tom »vrućem tere¬ 
nu« uhvate u koštac s krivovjercima i da porade na nji¬ 
hovu obraćenju. Sada im je u tome dolazio u pomoć 
Antun, čije su svetost i učenost, pa i iskustvo iz Riminija 
podavali nadu da će svojim apostolatom i kod francu¬ 
skih heretika imati uspjeha. Nije poznato od koga je 
dobio nalog za tu svoju novu dužnost ni kada se točno 
uputio u Francusku, no sigurno je da je tamo stigao već 
početkom 1225. godine. 

Na putu u Francusku zaustavio se u Vercelliju, gra¬ 
du zelene i plodne ravnice između Milana i Torina. Neki 
smatraju da je pošao u taj grad kako bi usavršio svoje 

teološko znanje kod opata samostana sv. Andrije, Tome 
Gallusa, augustinca, slavnog učitelja mistike tada pozna¬ 
te »škole sv. Viktora*. Bit će vjerojatnije da je na dugu 
i napornu putu uzeo samo malo predaha, iskoristivši 
ujedno tu prigodu i za svoj susret sa svojim starim 
poznanikom Tomom Galhisom. Jedna bilješka kaptol¬ 
skog arhiva kaže da je Antun nastupio i kao »izvanredan 
propovjednik ovoga grada*. 

S Tomom Gallusom vezalo ga je srdačno prijatelj¬ 
stvo. Iako je napustio augustinski red, nije prekinuo od¬ 
nose s bivšim učiteljima i kolegama iz učenog reda, u 
kojem je i sam stekao solidno znanje. Otkako je kardi¬ 
nal Guala Bicchieri poradio da u svom rodnom Ver- 
celliju otvori bogosloviju i u tu svrhu iz slavne pariške 
opatije sv. Viktora pozvao poznatog teologa Gallusa, 
Antun je mnogo lakše dolazio s njime u dodir. Sada su 
ovdje obnovili prijateljstvo i izmijenili svoja znanstvena 
i mistična iskustva. 

Učeni augustinac ostavio je trajan spomen na svog 
franjevačkog prijatelja u svom poglavitom djelu »Tu¬ 
mačenja na teologiju Dionizija Aeropagite*: »Ljubav 
prodire u tajne koje su sakrivene prirodnim znanostima. 
O nekim biskupima se čita da su malo poznavali prirod¬ 
ne znanosti, ali su zato oštroumno prodirali u otajstva 
mističnog bogoslovlja; ostavljajući po strani zemaljsku 
mudrost, njihov pročišćen duh prodirao je do neba, do 
samoga presvetoga Trojstva. Isto sam mogao zapaziti i u 
svoga dragog prijatelja, svetog brata Antuna, iz reda 
male braće. Nije bio stručnjak za prirodne znanosti, no 
posjedovao je čistu dušu i žarko srce. Čovjek goruće 
žudnje za Bogom, čudesno je poznavao mistično bogo¬ 
slovlje u svem njezinu bogatstvu. Zato bih na njega 
želio primijeniti pohvalu što je Sveto pismo upućuje sv. 

Ivanu Krstitelju: ’Ivan bijaše svjetiljka koja gori i svi¬ 
jetli!’ Njegovo je naime srce gorjelo od ljubavi prema 
Bogu, a izvana divno prosvjetljivalo ljude.* 

Antun mu se, zauzvrat, ukazao u času svoga pre- 
minuća i objavio mu svoju smrt: »Ostavio sam u Padovi 
svoga magarca i sad se vraćam u domovinu.* Kao i sv. 
Franjo, i on je svoje tijelo nazivao »bratom magarcem*. 

Na spomeniku Tomi Gallusu u Vercelliju nalazi se 
i mladenački lik sv. Antuna. Tko god ga je dao izraditi, 
htio je time posvjedočiti koliko su ova dvojica velikana 
trinaestoga stoljeća za vrijeme ovozemnog života 
bili bliski jedan drugome. Ostali su to i nakon toga: 
mudre i svete ni smrt ne rastavlja. 

Iz Vercellija Antun se zaputio preko Alpa u susjed¬ 
nu Francusku. Za tadašnje prilike takav pothvat bio je 
težak i opasan. Sretno ga je završio. Vodila ga je po¬ 
slušnost, hrabrila ljubav. Poslušnost naredbi svojih 
pretpostavljenih i Božjoj volji, ljubav prema izgublje¬ 
nim ovcama Kristova stada. 

Gdje je prelazio preko Alpa? Došavši u Francusku, 
zadržao se u Annecyju, što daje naslutiti da je kročio 
prastarim prijelazom Gran Bernarda podno najvišeg 
vrhunca Evrope. Naporan put, veličanstveni vidici i do¬ 
življaji! Napor je pretvarao u pokoru, a vidike i do¬ 
življaje u nadu i radost skorašnjeg apostolata. 

U Annecyju je odsjeo kod neke plemenite gospođe. 
Bila je noseća, pa je Antunu preporučila da se pomoli za 
nju i za sretan porod. Antun je odmah uronio u sabranu 
molitvu i, pošto ju je završio, proročki rekao: »Raduj 
se i veseli, jer će ti Gospodin podariti dijete koje će 
jednog dana p ostati velik sin Crkve, franjevac i muče¬ 
nik. Štoviše, i druge će potaći na mučeništvo!* 


91 



Gostoljubiva je plemkinja rodila muško dijete, i na¬ 
djenula mu ime Filip. S vremenom je postao franjevac 
i pošao u misije u Svetu zemlju. Kad su saraceni 1288. 
godine zauzeli Azot, jedno od posljednjih kršćanskih 
uporišta iz vremena križarskih ratova, zarobili su dvije 
tisuće kršćana, a među njima je bio i Filip. Budući da 
nisu htjeli prijeći na muslimansku vjeru, bili su osuđeni 
na smrt. U izvještaju o njihovu mučeništvu stoji da je 
Filip, po vlastitoj želji, bio pogubljen posljednji. U me¬ 
đuvremenu je ostale poticao na ustrajnost u vjeri i hra¬ 
brio ih u mukama. Točno kako je Antun, prema predaji, 
bio prorekao. 

U Francuskoj će se Antun zadržati skoro tri godine 
i kroz to vrijeme propovijedati, pisati, predavati, voditi 
rasprave s krivovjercima, brinuti se za obraćenike, up¬ 
ravljati samostanima i kustodijom, uvijek u pokretu, 
od mjesta do mjesta, uvijek na poslu, od jedne dužnosti 
na drugu — ne zaboravljajući pri tom na molitvu, sa¬ 
branost, razmatranje o Bogu i Božjim stvarima, na po¬ 
koru i samozataju, kad god i gdje god mu je to samo 
bilo moguće. Na vrijeme nije mislio, odnosno iskoriš¬ 
tavao ga je što je bolje mogao i znao, ne žaleći nikakva 
truda samo da sve privede Bogu. Vjerojatno nije ni znao 
da će u toj zemlji ostaviti gotovo trećinu svoga zemalj¬ 
skoga života što mu je još preostao. »Svi smo mi hodo¬ 
časnici na ovoj zemlji, gdje lutamo u potražnji za ne¬ 
beskom domovinom «, kaže u jednoj svojoj propovijedi. 
Bilo mu je jedino na srcu da živi i radi iz ljubavi prema 
Bogu i da sebe i druge dovede do njega u vječnom bla¬ 
ženstvu. Tek tamo će, u zagrljaju nebeskoga Oca, po¬ 
činuti od svojeg truda i napora. 

Apostol Francuske 




Anđeo pomirenja i dobrote 

»Prvorođena kći Crkve*, Francuska, krvarila je već 
godinama u bratoubilačkom ratu — ako se tako, uopće, 
može nazvati. Povod dadoše krivovjerci, no političke ga 
stranke iskoristrše, i to obilno, u svoje svrhe. Tako se 
npr. grof Rajmund VI., istina, razbacivao obećanjima da 
će poduzeti sve mjere za suzbijanje krivovjeraca, ali je 
u stvari potajno s njima surađivao i lukavo se njima 
služio za svoje nečasne političke svrhe, kao uostalom i 
njegovi predšasnici, pripadnici jedne od najizobraženijih 
i najbogatijih grofovskih obitelji u Evropi. Ova je imala 
svoje sjedište u Tuluzi i s vremenom praktički postala 
gospodar skoro cijele južne Francuske. Zbog nepresta¬ 
nih nastojanja da proširi svoju moć i vlast došla je u 
sukob s ostalim velikašima, posebno s grofovima Mont- 
fort, pa i sa samim kraljem. Nemirno stanje i izmje¬ 
ničnim borbama poharana i osiromašena područja bili 
su plodno tlo za širenje krivovjerja. Krivovjerci su opet 
dobro došli tuluškim grofovima u njihovoj borbi protiv 
jake katoličke obitelji grofova Monfort i samoga kralja. 

Kritično stanje uspelo se do vrhunca kada je godine 
1208., ako ne po nagovoru, a to sigurno s odobrenjem 
spomenutog Rajmunda VI., ubijen papin legat Petar iz 
Castelnaua. Inocent IH. navijestio je »križarski rat« — 
ovaj put ne protiv Saracena za oslobođenje Svete ze¬ 
mlje, nego protiv krivovjeraca i grofa Rajmunda. Sveti 
rat bio je planiran na četrdeset dana, a trajao je dva¬ 
deset godina! Pretvorio se u nadmetanje i borbu između 
sjevera i juga, između francuske i provansalske kulture, 
između francuskog kralja i pohlepne južne gospode. 
Sklopljenim mirom u Parizu 1229. godine između tuluš- 
koga grofa, križarskog zapovjedništva i kralja Ferdi- 

nanda II. — Antun je tada već bio u Italiji — krivo¬ 
vjerci i tuluški grofovi su praktički kapitulirali, no po¬ 
bjeda nad njima bila je krvavo plaćena: nekada plodna, 
napredna, vedra i raspjevana Provansa bila je, zajedno 
s nekim drugim pokrajinama, pretvorena u pustoš i bi¬ 
jedu iz koje se dugo nije oporavila. 

I upravo kad je namjesto zamrle pjesme provan- 
salskih trubadura posvuda odjekivao bojni poklik i kada 
su mir, bujnu trgovinu i blagostanje zamijenili otima¬ 
čina, nasilje i krv, a vjeru i samo društveno uređenje 
ugrozilo širenje krivovjorstva, Bog ovamo šalje Antuna 
kao anđela pomirenja i dobrote, kao glasnika evanđeoske 
istine i pravde, kao propovjednika vjere, nade i ljubavi 
— ljubavi prema Bogu i bližnjemu za kojom je toliko 
vapila ova nemirna i napaćena zemlja. 

»Naša ratna truba je propovijedanje!• Kad je Antun 
to pisao u jednoj od svojih propovijedi, vjerojatno se 
sjećao prilika u Francuskoj: dok su drugi ratovali i osva¬ 
jali mačem, kopljem i buzdovanom, on je ratovao i osva¬ 
jao navješćujući svima Božju istinu i oproštenje. Protiv 
zabluda, laži i prijevara što su ih širili krivovjerci ili 
se njima služili velikaši što su bile izvor nemira i ne¬ 
pravdi, propovijedao je istinu, Isusa Krista, želeći da u 
njemu svi nađu mir i ljubav: »Nije li Isus Krist rekao: 
Ja sam istina? Tko dakle propovijeda Isusa Krista, na¬ 
vješćuje istinu, a tko o njoj šuti, taj niječe Krista ...« U 
ime istoga Isusa Krista pozivao je sve na obraćenje i 
pouzdanje u Božju dobrotu: »Što se iz daljega grešnik 
vraća svom nebeskom Ocu, to ga ovaj ljubaznije prima!* 
Iako je neustrašivo naviještao istinu i tako pobijao za¬ 
blude krivovjeraca da je nazvan »maljem krivovjerstva*, 
samim je hereticima pristupao u duhu dobrote i ljubavi 

Božanskog Spasitelja, koji je umro za sve grešnike: »O 
Gospodine Isuse, ne napusti duše svojih siromašnih greš- 
nika koje si otkupio svojom krvlju i koji nemaju druge 
baštine osim tebe. Podržavaj ih, Gospodine, svojom sna- 

gom, jer su tvoji siromasi. Bez tebe bi sigurno propali, 
i zato ih ti vodi sve do cilja kako bi pod tvojim vod¬ 
stvom mogli postići vječno spasenje .« 

Dok se nad mnogim pokrajinama Francuske obzorje 
crvenilo od nepotrebna prolijevanja krvi, Antun je strp¬ 
ljivo 1 s ljubavlju radio na smirivanju duhova, na Bo¬ 
žjem i ljudskom oprošten ju i pomirenju, na obnovi vjere 
i milosnog života u srcima ljudi. 

Od Montpelliera do »Svetog grada« 

U svom apostolskom djelovanju u Francuskoj Antun 
je obišao nekoliko pokrajina, gotovo čitav njezin južni 
dio. Montpellier, Tuluza, Arles, Le Puy, Bourges, Brive, 
Limoges, St Junien... samo su neki od gradova što ih 
kroničari spominju kao središta iz kojih je posvuda 
naviještao Krista i spasenje. 

Neki smatraju da u Francusku nije stigao preko Alpa 
nego morskim putem, iskrcavši se u Montepellieru, od¬ 
vajkada prometnoj luci na ažurnoj obali Sredozemlja 
i poznatoj po svom slavnom sveučilištu, posebno po 
medicinskom fakultetu iz XII. stoljeća. Kako bilo, sigur¬ 
no je da upravo u tom gradu započinje svojim apostola- 
tom po Francuskoj. 

Montpellier je u Antunovo doba bio vjeran Crkvi. 
Krivovjerci uostalom nisu nikada prodrli iz kopnene 
Francuske do njezinih obala. Uspijevali su se širiti je¬ 
dino u pozadini, po nemirnim područjima i unutar inte¬ 
resnih sfera pokrajinskih vlastodržaca. Antun ipak nije 
gubio vrijeme. Za kratka boravka što ga je proveo u 
tom gradu propovijedao je kršćanskom puku, pisao prve 
stranice svog Komentara na psalme i pripremao su¬ 
braću na apostolat među krivovjercima. 

U tom bi gradu — prema vrlo starim, osobito fran¬ 
cuskim zapisima — Antun navodno učinio nekoliko čuda, 
od kojih spominjemo samo jedno, i to zato što je, čini 
se, dalo povoda da se narod utječe Antunu za izgubljene 
stvari. Zapravo i nije čudo u pravom smislu riječi, iako 
ga takvim nazivaju stari kroničari, već samo zadobivena 
milost po svečevu zagovoru. Evo o čemu se radi: 

Neki franjevački novak pobježe jedne noći iz sa¬ 
mostana, odnijevši sa sobom knjigu kojom se Antun 
služio za svoja predavanja na bogosloviji. Čim je za to 
doznao, Antun se usrdno obrati Bogu moleći se više za 
mladićevo obraćenje nego za ukradeno djelo. Žarka sve- 
eeva molitva nije bila uzaludna: mladić se, obuzet gri¬ 
žnjom savjesti, iste noći vrati u samostan. Tako je 
Antun, završava izvještaj, svojim svetačkim zagovorom 
spasio i mladića i svoje djelo — posvjedočivši istinitost 
svetopisamske riječi: »Mnogo može molitva pravedni¬ 
kova!* 

Iz Montpelliera Antun je krenuo prema sjevero-za- 
padu, u područje kojim su dominirali krivovjerci sa 
svojim glavnim političko-vojnim uporištem u Tuluzi. 
Dok je Alby bio njihovo duhovno središte — zbog čega 
se u Francuskoj i nazivaju albigenzima — dotle su u 
Tuluzi imali, kako bismo danas rekli, svoj generalštab. 
Bilo je tako još od vremena grofa Rajmunda IV., koji 
je taj grad pretvorio u tvrđavu i glavno uporište borbe 
protiv katolika i grofa Šimuna Montfortskoga. 

Malo je poznato o Antunovu prebivanju u Tuluzi. 
Zna se samo da je odsjeo u samostanu što su ga njegova 
subraća dobila na dar od obitelji Faudoas i da je i ovdje 
poučavao braću u želji da ih što bolje pripravi za apo- 
stolat među krivovjercima. Da se i sam s njima uhva¬ 
tio u koštac, znamo iz jednog — na žalost vrlo škrtog — 



zapisa: »Sjajnije od sunca pobijao je krivovjersku him¬ 
benu nauku.* 

Iz Tuluze prelazi brzo u Le Puy-en Velay, »Sveti 
grad Francuske «. Nazvaše ga tako, od davnine, zbog Ma¬ 
rijina svetišta u koje je i u Antunovo vrijeme dolazio 
narod iz čitave Francuske. Slikovit i »sveti« grad smje¬ 
stio se podno dva vulkanska brda što se poput stošca 
izdižu nad plodnom dolinom. Na jednom od njih, oštrom 
i vitkom poput gigantska zuba, nalazi se crkva sv. Mi- 
haela. Do nje se može jedino preko 265 stuba uklesanih 
u samu pećinu. Harmonična građevina sa svojim tor¬ 
njem sliči golemoj ruci s ispruženim kažiprstom — kao 
da neprestano poziva: Gore srca! Nešto podno samog 
vrha drugog brda, s blažim padinama, izdiže se, usred 
staroga grada, romanska katedrala Naše Gospe — cilj 
Marijinih štovatelja. 

Franjevci su i tu, od 1223. godine, imali svoj samo¬ 
stan. U Antunovo doba bio je još izvan grada, usred 
polja, s vrtom koji se prostirao do potočića Dolaizon. 
Danas je pred njim prostran trg, a sve naokolo zgrade 
sve širih periferijskih naselja. 

Antun dolazi u taj samostan dvije godine nakon 
njegova osnutka, i to kao njegov poglavar. Vjerojatno 
je to i razlog što se vrlo malo zadržao u Tuluzi. To je 
prvi put da postaje poglavar jedne zajednice, a odsad 
će češće morati prihvatiti takvu dužnost, iako ga nije 
nikada oduševljavala ni privlačila. Jedna od bitnih zna¬ 
čajki njegove svetosti je poniznost i potpuno odreknuće 
od svega: svijeta, očinskog doma, prijatelja, domovine, 
časti i životnih perspektiva, sebe... I samu propovjed¬ 
ničku službu prihvatio je, znamo, iz poslušnosti. Sad je 
iz te poslušnosti, i samo zbog nje, prihvatio i ovu po- 
glavarsku dužnost, kao što će to biti i u budućnosti. 

A riješit će se slične kasnije službe, vidjet ćemo, čim 
mu to bude moguće. Nije izbjegavao posao i odgovor¬ 
nosti, ali je htio i nastojao da to bude bez naslova i 
časti. 

Poglavarsku je dužnost vršio tako pohvalno da je 
samostanski kroničar bio prisiljen zabilježiti: »Braćom 
je upravljao dobrotom i mudrošću ...« Ta ga nova du¬ 
žnost ipak nije priječila da se i unaprijed posvećuje 
svom apostolskom poslanju. Kroničar, stvarno, nasta¬ 
vlja: »_ a ljude je vodio putem kršćanskog života ne¬ 

umornim propovijedanjem .« Poznato je iz raznih izvje¬ 
štaja da je gotovo dnevno išao propovijedati u mnogo¬ 
brojne okolne crkve, osobito u katedralu, Marijino sve¬ 
tište. Životopisci zabilježiše u vezi s time i jedan čude¬ 
san događaj: 

Idući, kako spomenusmo, skoro svakoga dana na 
službu u koju od mjesnih crkava, često je na putu sre¬ 
tao gradskog bilježnika, poznatog po zlu glasu zbog sa- 
blažnjiva života. Antun mu se svaki put, pri svakom 
susretu, šutke i duboko poklonio. Jadni bilježnik našao 
se u nezgodnoj situaciji, jer mu se i svijet, koji je za¬ 
pazio što se događa, počeo javno izrugivati. Nije mu 
preostalo drugo nego da Antuna marljivo izbjegava. 

Jednom se ipak ponovno sretoše. Antun mu se i 
tada duboko i s poštovanjem pokloni. Za bilježnika, koji 
je mislio da mu se i Antun time samo ruga, bilo je to 
previše. Sav bijesan, lati se mača i poviče: » Zaslužio 
bi da te ovdje sada sasječem! Zašto mi se podruguješ?<t 
Svetac mu na to mirno odgovori: »Ne rugam ti se, brate. 
Naprotiv, klanjam ti se kao onome koji je predodređen 
za kraljevstvo nebesko. Uvijek sam želio da mi Gospodin 
podijeli milost mučeništva, no do sada me u tom nije 

uslišao. Ti ćeš međutim tu milost postići, i tada se, mo¬ 
lim te, sjeti mene!* 

Bilježnik se na to udalji, smatrajući da ima posla 
s luđakom. S vremenom se ipak obratio i za pokoru svo¬ 
jih grijeha pristupio petom križarskom pohodu za oslo¬ 
bođenje Svete zemlje. Tamo je pao u ruke Saracena 
koji ga, pošto se ne htjede odreći svoje vjere, podvrgnu 
teškim mukama. U tim je mukama nakon tri dana sveto 
završio svoj nekoć grešan život. Tako se Antunovo pro¬ 
ročanstvo doslovce ispunilo. 

Propovjednik na crkvenom saboru 

Grof Raj uru nd VI. umro je, ne pomirivši se s Cr¬ 
kvom, 1222. godine. Teška crkvena kazna prešla je i na 
njegova nasljednika, Rajmunda VII. Ovaj se, pošto se 
ionako našao u vrlo nepovoljnim prilikama, odlučuje na 
jedino razumno rješenje: da mirnim putem likvidira 
sporove s nasljednicima Šimuna Montfortskoga, dru¬ 
goga moćnog velikaša francuskog juga, i da papu zamoli 
za odrješenje od izopćenja, s obećajnem da će svoje 
područje očistiti od krivovjeraca, a kleru i Crkvi na¬ 
doknaditi štetu što je pretrpješe za vrijeme njegova 
predšasnika. Bila je to izvanredna prilika da se za¬ 
ustavi besmisleno prolijevanje krvi i u miru poradi na 
sveopćoj duhovnoj i materijalnoj obnovi svih strađalih 
pokrajina. 

Primas Akvitanije, nadbiskup Simone de Sully, u tu 
je svrhu, u Bourgesu, svome sjedištu, sazvao pokrajinski 
crkveni sabor, za 30. studenoga 1225. godine. Antun je 
u to vrijeme i u Francuskoj uživao već toliki glas da ga 
nadbiskup poziva na isti sabor kao savjetnika i propo¬ 
vjednika. Da je znao što će čuti iz Svečevih ustiju...! 


102 



Antun se — kad je došlo vrijeme njegova nastupa 
— u svojoj propovijedi obratio najprije svima prisutni¬ 
ma. Nije se ustručavao prekoriti kler i velikaše zbog 
nemara, pa i sablažnjiva života mnogih, zbog čega su 
i sami bili krivi širenju krivovjerstva. Ne može se mesti 
pred tuđom kućom prije nego se pomete pred svojom. 
Krivovjerci su s pravom u mnogočem optuživali »pra¬ 
vovjerne« i predbacivali im njihovo licemjerstvo, i tako 
uspješno branili i širili među priprostim narodom svoje 
novotarije. 

Dok je Antun tako govorio svima, svi su mirno slu¬ 
šali. Govoriti svima ionako redovito znači ne govoriti 
nikomu. Međutim, Antun se najednom obratio samom 
primasu: »A sada imam nešto reći i tebi, nadbiskupe!• 
Prst je sada bio uperen na jednoga čovjeka, i to naj- 
časnijega među prisutnima. S teškom optužbom! Kroni¬ 
čari, istina, osim spomenutih riječi ne zabilježiše izravno 
ni jednu drugu Antunovu riječ, ali se srna da je nad¬ 
biskupu neustrašivo predbacio njegove grijehe, ne pre- 
zajući — zacijelo po Božjem nadahnuću — ni pred otkri¬ 
vanjem nekih njegovih potajnih mana. 

Svi su sa strepnjom očekivali što će se dogoditi. 
Mali se fratar usuđuje tako, i to javno, pred toliko ča¬ 
snim zborom, govoriti jednom visokom, uglednom i moć¬ 
nom crkvenom dostojanstveniku, nadbiskupu i akvitan- 
skom primasu! Poznavali su ga već svi kao neustrašiva 
propovjednika, ali — to je bilo zaista nečuveno! Nadbi¬ 
skup je međutim mimo slušao sve dok nije — pokaj¬ 
nički proplakao. Smirio se tek kad se kod samoga Antu¬ 
na ispovjedio. Uza sve svoje slabosti pokazao se velikim. 
Prave veličine otkrivaju se u poniženjima. 

Od kolike je važnosti bio taj sabor za sređenje pri¬ 
lika i općedruštvenu a posebno vjersku obnovu u Fran- 

cuskoj, može se zaključiti već iz toga što su mu prisu¬ 
stvovali, osim papina izaslanika, sam kralj, šest nadbi¬ 
skupa, stotinjak biskupa, mnogi opati, prelati, provin¬ 
cijali i, napokon, brojno francusko plemstvo. Antun je 
svojom prisutnošću i svojim nastupom rad i zaključke 
sabora usmjerio na pravi kolosijek: na obnovu vjer¬ 
skoga života od vrha pa na niže. Samo tako moglo se 
zatim poraditi na obraćenju krivovjeraca, uspostavi mira 
i sveopćoj obnovi društveno-vjerskog života. 

Antun provodi zimu, od 1225. na 1226. godinu, po¬ 
novno u Le Puyju. U proljeće propovijeda po bližoj i 
daljoj okolici. U Breveu, udaljenom svojih dvije stotine 
kilometara od Le Puyja, otvara novi samostan. Izvan 
gradskih zidina, u sjeni krošnjatih hrastova i kestena, 
njegova subraća podigoše skromnu kolibu. U neposred¬ 
noj blizini krševita terena bilo je nekoliko spilja. An¬ 
tun je odmah jednu od njih pretvorio u svoje molitveno 
i pokomičko prebivalište. 

U međuvremenu — usprkos ohrabrujućih zaklju¬ 
čaka sabora u Bourgesu — prilike se pogoršaše. Raj- 
mund VII. nije održao svoja obećanja. Sirom pokrajine 
Languedoc krivovjerci nesmetano progone svećenike i 
redovnike, ne prezajući ni pred ubojstvima. Pokrajinski 
sabor u Parizu, 30. siječnja 1226., zaključuje da se protiv 
njih povede nova križarska vojna. Rajmund VII. biva, 
sa svojim sukrivcima, ponovno izopćen iz Crkve. 

Antunu nije preostalo drugo nego da, u svojoj spilji, 
čini pokoru i ponizno vapi Gospodinu za njegovim milo¬ 
srđem. 

Breve je i danas, s Antunovom pokorničkom spi¬ 
ljom, najznačajnije i najposjećenije Svečevo svetište u 
Francuskoj. 


106 



Oproštajni blagoslov sv. Franje 

Godine 1226. Antun postaje kustosom, tj. poglava¬ 
rom skupine samostana kojih je bilo premalo da for¬ 
miraju redovničku provinciju. Takva redovnička zajed¬ 
nica nazivala se kustođijom. 

Nova odgovorna dužnost ne priječi Antunu ni tada 
da sve svoje slobodno vrijeme posveti svom životnom 
pozivu: propovijedanju Božje riječi. 

Glas njegove svetosti privlači sve veće mnoštvo lju¬ 
di. Crkve postaju premalene, katedrale — dok on pro¬ 
povijeda — pretijesne. U Limogesu nisu bili dostatno 
veliki ni trgovi, pa Antun propovijeda na prostranom 
rimskom amfiteatru. Kad je tako jednom upravo na 
njemu propovijedao, grdni se oblaci nađviše nad gradom. 
»Ne bojte se, i mimo slušajte riječ Božju. Ništa vam se 
neće dogoditi!*, poviče Svetac prestrašenu slušateljstvu. 
Kiša je lijevala kao iz kabla, no ni jedna kap nije pala 
na prisutne. Fra Ivan Riguald, Antunov životopisac, 
tvrdi: »Kad sam ušao u franjevački red, mnogi od su¬ 
braće koji su prisustvovali toj propovijedi svjedočili su 
mi što su svojim očima vidjeli i svojim ušima čuli.* 

Za 14. rujna 1226. godine sazvana je u gradu Arlesu 
opća skupština braće franjevaca u Francuskoj. Arles, 
nekoć jedan od poglavitih gradova rimskoga carstva, 
a u srednjem vijeku znamenito vjersko središte, nalazi 
se, udaljen kojih tridesetak kilometara od mora, u sre¬ 
dini između Montpelliera, Avignona i Marseilla. 

Skupštini je predsjedao provincijal fra Ivan Bonelli. 
Nakon što je braći prenio Franjine pozdrave i želju za 
uspjeh u radu, iscrpno ih je izvijestio o njegovu zdrav¬ 
stvenom stanju. Zemaljski put Asiškog siromaška bližio 


107 



se kraju: polako, patnički, ali i u Boga predano, išao je 
u susret »sestrici smrti*. 

Antunu, koji je — posve razumljivo — bio također 
pozvan na tu skupštinu, povjerena je i opet dužnost da 
propovijeda. Kako se dotičnog dana slavio blagdan Uzvi- 
šenja sv. križa, za temu svoje propovijedi uzeo je riječi 
što ih je Pilat dao staviti iznad propetog Spasitelja: 
»Isus Nazarećanin, kralj židovski*. 

Za vrijeme propovijedi Antun je u jednom trenutku 
prekinuo govor i zagledao se prema vratima na suprot¬ 
noj strani. Sto se zbilo? Vidio je sv. Franju. Sv. Bona- 
ventura, koji o tom događaju najiscrpnije izvješćuje, 
kaže da je i jedan drugi od prisutne braće, pobožni fra 
Monalđ, vidio Franju kako »uzdignut nad zemljom, raši¬ 
renih ruku blagoslivlje skupštinu*. I nastavlja: »Sva bra¬ 
ća osjetile u taj čas utjehu Duha Svetoga, što ih je pot¬ 
puno uvjerilo da se doista ukazao njihov preslavni 
otac.. .* 

Franjo je upravo tih dana, predosjećajući svoj skori 
svršetak, skupio svoju braću i pred njima izrekao ove 
riječi: »Blagoslivljam svu svoju bra&u: onu koja napu¬ 
štaju ovaj red, kao i onu koja će u nj ući do svršetka 
svijeta. Neka se, spominjući se mene, međusobno ljube 
kao što sam ih ja ljubio i kao što ih ljubim i sada. Neka 
ljube našu dragu ’gospođu siromaštinu’ i neka je bogo¬ 
bojazno čuvaju. Neka uvijek radosna i ponizna srca 
služe svetoj majci Crkvi.. .* 

Serafski otac nije zaboravio ni svoju braću u Fran¬ 
cuskoj, štoviše, podjeljuje im svoj poseban blagoslov. 
Bio je to posljednji, oproštajni blagoslov sv. Franje oni¬ 
ma koji su naviještali Kristovu radosnu vijest u jednoj 
ispaćenoj i njemu dragoj zemlji — živo je želio da i sam 
u njoj propovijeda raspetoga Krista, ali mu to nije ni- 

kada uspjelo —• i širili njegov »mir i dobro«. Bio je to 
posljednji, oproštajni blagoslov bratu Antunu prije nego 
što će se obojica, za samih nekoliko godina, susresti u 
zajedničkoj nebeskoj domovini i slavi. 

Razni životopisci i kroničari, osobito francuski, osim 
već spomenutih čudesa navode i neka druga što bi ih 
Antun navodno bio učinio u Francuskoj. Nećemo ih opi¬ 
sivati, a ako bi se netko pitao čemu smo i neke ostale, 
obojene legendarnošću, spominjali, možemo — uz ono 
što je već rečeno o Antunovim čudesima — s modernim 
njegovim životopiscem Clasenom odgovoriti: »Nisu te 
legende bez važnosti za shvaćanje Antunove ličnosti. 
Stvarno, i legende su izrasle iz stanovitih povijesnih jez¬ 
gri, i kao takve kažu nešto istinito. Ako u takvu pri¬ 
povijedanju vidimo da se ljudi preporučuju Antunu u 
svojim duhovnim i tjelesnim nevoljama i da ih on s nji¬ 
ma dijeli, onda je sigurno da je polazišna točka tih le¬ 
gendi bila u njegovu dubokom suosjećanju s ljudima 
koji su trpjeli, a s druge strane želja da se na taj način 
okruni svečev neprekidni i nedostiživi apostolat. Propo¬ 
vjednički apostolat i sućut prema onima koji pate izra¬ 
žava i umjetnik kada ga predstavlja s knjigom u jednoj 
ruci (simbolom propovjedničke službe) i plamenom u 
drugoj (simbolom ljubavi). Propovijedanje i ljubav: eto 
njegova oružja kojim je — u službi Evanđelja i Crkve 
— širio kraljevstvo Božje.* 

Kroničar samostana u kojemu je Antun bio gvar¬ 
dijan, zabilježio je za dan 13. lipnja: *U Le Puyju spo¬ 
men blaženoga Antuna, reda male braće. Bio je sveta 
života, proslavio se čudesima i uživa veliko štovanje.* 

Značenje ovih riječi prelazi, bez sumnje, granice 
Antunova života i djelovanja u Francuskoj. 

Ponovno u Italiji 

Ma koliko je Antun bio još uvijek potreban braći i 
narodu u Francuskoj, morao se s njima oprostiti, i to 
zauvijek. Kad je pošao u Asiz na opći sabor reda, vje¬ 
rojatno nije na to mislio, niti se tome nadao. No, tom je 
prigodom imenovan poglavarom prostrane sjeverno-ta¬ 
lijanske franjevačke provincije, što je značilo da mu ne¬ 
ma više povratka u Francusku. Možda je načas i sam 
pomislio: šteta! Tko zna, osim toga, koliko li mu puta, 
dok je bio u Francuskoj, misli poletješe — bio je i on 
čovjek kao i svi mi drugi — prema susjednoj i bliskoj 
Španjolskoj i prema Portugalu, prema dragoj mu rodnoj 
grudi i očinskom domu, a ipak nije nikada iskoristio 
prigodu da ih posjeti. Sada je za to imao još manje mo¬ 
gućnosti. Nije ipak za tim žalio. Već davno potpuno se 
predao Božjoj providnosti. Božjoj volji, i nastojao jedino 
oko toga da je savršeno ispuni. Zato joj se spremno oda¬ 
zvao i sada, kada ga je ponovno zvala u Italiju. Nikada 
više neće izaći izvan njezinih granica. Ni živ, ni mrtav. 
Osim svojom svetačkom slavom i ljubavlju s neba, koje 
ne poznaju nikakvih zemaljskih granica. 

Pogledajmo, međutim, što se u to vrijeme zbivalo u 
franjevačkom redu. 

Sv. Franjo, iscrpljen brigama za čitavu tada već go¬ 
lemu svoju redovničku zajednicu, srvan teškom bolešću 
i, ponajviše, istrošen serafskom ljubavlju prema Raspe¬ 
tome, umro je u Asizu 3. listopada 1226. godine, u 45. 
godini svoga zemaljskoga života. Privremeno ga poko¬ 
paše u crkvi sv. Jurja, koja će kasnije biti porušena 
i na čijem će mjestu klarise podići samostan i crkvu 
u čast sv. Klare, suosnovateljice njihova reda. 

Tužnu vijest o svečevu preminuću javio je bra6i po 
čitavom svijetu brat Ilija, tadašnji upravitelj reda. O- 
kružnicu što ju je tom prigodom uputio francuskom pro¬ 
vincijalu — kopija je razaslana i svim ostalim provinci¬ 
jalima — morao je i Antun imati pred svojim očima: 
»Dragom bratu u Kristu, Grguru, poglavaru braće u 
Francuskoj, i svoj njegovoj i naSoj braći, brat Ilija, gre¬ 
šnih, šalje svoj pozdrav. Prije negoli počnem govoriti, 
uzdišem i plačem; moje suze sliče poplavi, jer me je 
potreslo, a potreslo je i vas, ono čega sam se bojao; 
dogodilo mi se, a dogodilo se i vama, ono pred čim 
sam strahovao. Daleko je od nas otišao naš utješitelj, 
onaj koji nas je kao jaganjce nosio na svojim blagim 
rukama. Pošao je kao hodočasnik u daleke krajeve, 
u vrhunske predjele svjetla primljen je, drag Bogu i lju¬ 
dima, onaj koji nas je učio zakonu života i savezu mira. 
Što se tiče njega, moramo se živo veseliti, no sami 
moramo duboko tugovati jer smo, ostavši bez njega, ostali 
u tami t sjeni smrtnoj. Plačite sa mnom, braćo, kao što 
i ja tugujem i plačem s vama: postali smo siročad, lišeni 
smo svjetla svojih očiju ...« 

Franjina smrt povukla je za sobom, prije svega, pi¬ 
tanje izbora novoga vrhovnog poglavara reda. Od 1221. 
godine vodio je red, kao Franjin zamjenik, brat Ilija iz 
Asiza. Bio je to čovjek genijalnih organizatorskih spo¬ 
sobnosti i velike ljubavi prema Serafskom ocu, koji mu 
je uzvraćao iskrenim povjerenjem, no, nema sumnje, 
između njih bilo je i te kakvih razlika i u naravi i u 
svetosti. A to se, svakako, odražavalo i u njihovu stavu 
s obzirom na usmjerenje, organizaciju i duh reda. 

Takvih razlika i razmimoilaženja, pa i nesuglasica, 
trzavica i međusobnih borbi, bilo je i među ostalim čla¬ 
novima reda. Do toga je došlo, po ljudsku, gotovo neiz- 

bježno. U samih petnaestak godina red se nevjerojatno 
razvio i proširio, brojio je na tisuće članova. Za toliko 
mnoštvo uzvišeni ideal što ga je sv. Franjo otkrio i pro¬ 
življavao nužno je postao previsok, upravo nedostiživ. Ne 
treba se čuditi: neprestana i velikodušna požrtvovnost 
zahtijeva herojsku ustrajnost, a za ovu su sposobne samo 
rijetke duše. Većina odabire srednji put, koji se s vre¬ 
menom, na žalost, pretvara u put manjeg otpora. To 
međutim znači i put u kompromis, u sve neumitniju 
prevlast ljudskih slabosti. Ako je srčika još zdrava, sve 
se ipak može spasiti: može doći do spasonosne obnove 
i preporoda. No to onda, gotovo redovito, rađa različitim 
pogledima na samu stvar, ako ne i suprotnim gledištima. 

Nešto takva dogodilo se i u franjevačkom redu, već 
u samu njegovu začetku. Čim je splahnuo prvotni žar 
u braće, vidjelo se da u redu ima zvanih i nezvanih, bilo 
je očito da sve treba pročistiti i svima dati takve smjer¬ 
nice koje neće iznevjeriti Franjin duh, ali koje će ujedno 
biti prikladne i prihvatljive i za šire mase, kao i za no¬ 
vonastale prilike i zahtjeve. U tom nastojanju pojaviše 
se brzo dvije struje, sudbonosno predodređene na dug 
život i žestoke međusobne borbe. 

Jedna je zahtijevala doslovno obdržavanje Pravila, 
»bez komentara «, ne dopuštajući nikakvo prilagođivanje 
zahtjevima vremena i razvitka. Druga, ne manje veliko¬ 
dušna, bila je usmjerena prema gibljivijem i konkretni- 
jem tumačenju franjevačke poruke i života, uvjerena 
da se nikakva institucija — što je nužno i franjevački 
red —ne može uzdržati, cvasti i napredovati ako nije 
suvremena, ako se razborito ne prilagođuje stvarnosti. 
No i jedna i druga struja, ma koliko bile nadahnute 
iskrenim težnjama za dobro reda, otvarale su vrata 
mogućnosti da dođe do iznevjerenja Franjina duha i fra- 

njevačkog života. Prva se izložila opasnosti da se ukruti 
i zahiri u ropskoj vjernosti slovu i nepodnošljivoj stro¬ 
gosti, daleko od stvarnosti, bez osjećaja za vedro suoča¬ 
vanje s osobama i njihovim problemima. Nema sumnje 
da ni sam Franjo nije bio takva duha. Druga je širila 
put iznevjerenju izvornog franjevačkog siromaštva, upra¬ 
vo one oznake franjevačkog reda kojom je trebalo da 
svjedoči vjerodostojnost svoga evanđeoskog poziva. 

Stanovite napetosti u rješavanju praktičkih proble¬ 
ma, a u želji da se ni najmanje ne iznevjeri sam sebi, 
nije mogao ne osjećati ni Franjo. Sjetimo se samo pita¬ 
nja izobrazbe braće. No, on je živio životom savršene 
ljubavi, pa je znao i mogao — iako je u sebi nosio tugu 
i bol zbog tih napetosti — uščuvati i sebe i druge na 
visini evanđeoskog poziva na svetost u potpunoj nutar¬ 
njoj, duhovnoj slobodi. Ali nakon njegove smrti, vatra 
koja je već prije, za njegova života, neugasivo tinjala, 
rasplamsala se u još većim, pomalo opasnim razmjerima. 

Iabor novoga generala reda bio je zato toliko važan 
koliko i težak. 

Izborna skupština sazvana je u Asizu za blagdan 
Duhova, 30. svibnja 1227. godine, osam mjeseci nakon 
Franjine smrti. Skupljena se braća sretno složiše da u 
tim teškim prilikama povjere odgovornost za čitav red 
fra Ivanu Parenti, čovjeku besprijekorna franjevačkog 
duha, bogata iskustva i provjerena ravnotežja. Vjerovalo 
se da će svojom, s jedne strane, vjernošću i odanošću 
Franjinu duhu i, s druge strane, razbori tošću dosljedno 
i mudro voditi brojnu serafsku obitelj u kritičnim tre¬ 
nucima njezina razvoja Tako je odista i bilo. 

Na toj je skupštini, kako već spomenusmo, Antun bio 
izabran za poglavara navedene sjevemo-talijanske pro¬ 
vincije. 

Uzoran upravitelj 

Nije poznato kada je Antun napustio Francusku, ni 
kojim se putem vratio u Italiju. Za Uskrs izborne 1227. 
godine, dakle ni nepuna dva mjeseca prije skupštine u 
Asizu, nalazi se još uvijek u Limogesu. Je li joj uopće 
prisustvovao? O tome ne kažu ništa raniji izvori, no u to 
ne treba ni sumnjati već zbog činjenice što se nalazi u 
vizitaciji po provinciji odmah nakon što je u Asizu 
imenovan njezinim poglavarom. 

Ova se franjevačka provincija prostirala tada po ci¬ 
jeloj sjevernoj Italiji. Nazivala se sada »errrilijanskom«, 
sad opet »lombardijskom« ili »romanjskom«, a često i 
»bolonjskom«, »milanskom« i »mletačkom«, prema gla¬ 
vnim mjestima dotičnih pokrajina. To je samo znak ko¬ 
liko je bila velika. Tijekom vremena nastale su od nje 
četiri provincije: Genove, Bolonje, Milana i Venecije. Ove 
dvije zadnje udružile su se najposlije u jednu, »pado¬ 
vansku«, prema sjedištu u Padovi, gradu posljednjih 
Antunovih dana, njegove smrti i njegova slavnoga groba. 

U Antunovo vrijeme, davno prije spomenute podjele, 
ta je provincija bila sigurno najveća u čitavom redu. 
Prostrano područje, od prvotne važnosti za tadašnji život 
Crkve, te velik broj samostana i redovnika, zahtijevali 
su da njome upravlja čovjek dorastao takvu zadatku i 
odgovornosti. Poznato je da je njezin poglavar slovio 
kao jedna od najvažnijih, najodgovornijih i najugledni¬ 
jih osoba nakon vrhovnog poglavara u redu male braće. 
Sto je ta služba povjerena Antunu, portugalskom redov¬ 
niku kojega pred samih nekoliko godina nitko nije po¬ 
znavao i nitko nije htio uzeti sa sobom, dokaz je da su 
ga braća brzo upoznala i cijenila njegov rad i uspjehe 
u Italiji i Francuskoj. Sigurno im nije ostao nepoznat ni 

događaj u Arlesu, blagoslov Serafskog oca, što je svima 
bila samo potvrda koliko je i sam njihov utemeljitelj 
poštivao i ljubio Antuna. 

Već nam je donekle poznato kakve su bile prilike, 
i unutrašnje i vanjske, na području provincije čiju je 
upravu Antun sada preuzimao u svoje ruke. Takvo je 
mjesto u tim vremenima zahtijevalo zaista učenog, raz¬ 
boritog i svetog poglavara. 

»Tko upravlja «, piše Antunov životopisac V. Gambo- 
: o, »taj izravno ili neizravno utječe ne samo na podložnike, 
nego i na same ustanove. Kao što u pravosuđu, koliko 
god bili dobri, zakoni nemaju posljednju riječ, već spo¬ 
sobnost i poštenje suca, tako ni pravila nekog redovnič¬ 
kog instituta, ma koliko bila mudra, ne koriste mnogo 
ako onaj koji ih predstavlja, primjenjuje t tumači ne 
posjeduje zdrav razum, čestitost t ugled. Dok pravila 
ostaju ista, ne ostaju to okolnosti ni osobe, pa je važan 
duh, a ne strukture .« Antun je mogao preuzeti upravu 
provincije jer je posjedovao i zdrav razum, i čestitost, 
i ugled. Nije se gubio u nesuglasicama i natezanjima oko 
formi struktura. U svemu ga je vodila, kao i sv. Franju, 
Kristova ljubav, koja ga je oslobađala od robovanja 
strančarstvu i razdorima. Nije ga mučio problem obliko¬ 
vanja kalupa kojim bi se trebao zaodjenuti da slijedi 
svog Serafskog oca, nego jedino koliko će dorasti i upri¬ 
ličiti se, na svoj specifičan način, njegovoj anđeoskoj 
ljubavi i dobroti. Smatramo da je upravo u tome sav 
problem franjevačke vjerodostojnosti i vjernosti Franji- 
nu duhu. U tom je do dana današnjega ostao uzorom 
svim Franjinim sljedbenicima. 

Upravo je zato uspješno upravljao braćom. Kroniča¬ 
ri nisu zabilježili naročitih pojedinosti iz te njegove 
uprave — prilično su škrti podaci i o osobnom Antunovu 

životu kroz to vrijeme — već samo nekoliko najznačaj¬ 
nijih osobina: »U provinciji je*, kaže Benignitas, »kroz 
više godina pohvalno služio braći. I premda se može reći 
da je u govomištv u i učenosti nadvisivao sve ljude u 
Italiji, ipak se u svojoj službi iskazivao čudesno prija¬ 
zan.* Fra Ivan Riguald opet piše: »Pošto je izabran za 
poglavara, izgledalo je da i nije poglavar, već sluga svo¬ 
je braće. Htio je da ga smatraju jednim od njih, štoviše 
manjim od svih. Dok je bio na putu, prepuštao je pred¬ 
nost svome pratiocu... i, sjećajući se kako je Krist 
prao noge svojim učenicima, prao je i on noge subraći 
i čistio kuhinjsko posuđe.* 

Antun u svojim propovijedima više puta obrađuje 
temu o poglavarima. Što je pisao, a i govorio, proizlazilo 
je ne samo iz njegove pameti, nego i iz srca — bilo je 
odraz i slika njegova života. Kad to čitamo, čini nam se 
da se pred nama ocrtava pravi lik njegove duše: »Dobri 
predstojnici*, kaže u jednoj od tih propovijedi, »slika su 
Isusa Krista. Blažen onaj koji doista može reći: ’Ja sam 
dobar pastir.’ Da zaista bude takav, mora biti sličan Sinu 
čovječjemu, mora blistati svim krepostima: čistoćom ži¬ 
vota, poznavanjem Svetoga pisma, govorničkim darom, 
molitvenim žarom, sućuti prema siromašnima, razbori- 
tošću u upravljanju, velikodušnom revnošću za one koji 
su mu povjereni... * 

»Lijepo je učiti od onih koji sami vrše što govore*, 
kaže Montaigne. Antun u tome nije bio izuzetak, štoviše 
— iako briljantan govornik — učio je više djelom i živo¬ 
tom nego riječju. Odnosno, njegove su riječi vrijedile baš 
zato što ih je potvrđivao djelima. 

Nova dužnost, mnogo više nego prijašnja, u Fran¬ 
cuskoj, obvezivala ga je da bude sa svojom subraćom, da 
svoju brigu i svoju skrb ograniči još više na život i pro- 

Iili-me reda, posebno svoje provincije. Bila je to za njega, 
u neku ruku, nova i velika žrtva, bilo zbog vlastite po¬ 
niznosti, bilo zbog toga što mu je ograničavala mogućnost 
da se posveti apostolatu među Božjim narodom. Prihva¬ 
tio ju je ipak — smatrajući je Božjom voljom — svim 
srcem i predao joj se tolikim žarom da je to za njega bio 
početak svršetka: kada se nakon samo tri godine riješio 
te službe, njegovo ionako krhko zdravlje bilo je ozbiljno 
narušeno. 

Prva mu je briga bila da obiđe cijelu provinciju, da 
se upozna sa svom braćom i njihovim potrebama i prob¬ 
lemima, da ih osokoli, utješi ili opomene — kako je pro¬ 
pisivalo Pravilo: »Braća ministri i sluge ostale braće, 
neka pohađaju i opominju svoju braću... • 

Gotovo sve redovničke kuće te nekoć goleme fra¬ 
njevačke provincije čuvaju spomen na Antunov posjet 
i boravak u njihovoj sredini. Neke se, i ne malo njih, 
hvale da svoj postanak duguju baš ovom svecu. Tako još 
i danas živi tradicija da je sam Antun otvorio samostane 
u Trstu, Gemoni, Briennu, Camposampieru, te u našoj 
Puli i Poreču — da nabrojimo samo neke od onih koji 
još uvijek postoje. 

Putujući po provinciji često se u pojedinim samosta¬ 
nima zadržavao i radi poduke braće u svetom bogoslov¬ 
lju. Mnoge je još uvijek, prema svojem običaju, pripre¬ 
mao za apostolat među krivovjercima. Sigurno nije nitko 
za to bio sposobniji od njega, a braća su se time obilno 
i zahvalno koristila. Poznata su dva pisma pape Grgura 
IX., od 20. i 21. listopada 1227. godine, kojima uzima pod 
svoju zaštitu samostan u Bassanu. Jedno je upravljeno 
provincijalu, tj. Antunu, a drugo biskupu u Padovi. U 
njima papa hvali uspješan apostolski rad braće, posebno 
među krivovjercima. Nema sumnje, Antunova prisutnost 

u provinciji osjećala se u širokim razmjerima već u 
prvim danima njegove uprave. 

Budući da nitko ne može druge voditi Bogu tko sam 
nema s njime prisnije veze, često se i za vrijeme svoje 
uprave povlačio u samotna mjesta na molitvu, sabranost 
i pokoru. Tako je bio, tvrde mnogi zapisi, i na La Vemi, 
svetom mjestu gdje je sv. Franjo, u zanosu svoje serafske 
ljubavi prema Raspetome, obilježen Kristovim ranama. 
U jednoj spilji kraj Monteluca, nedaleko od Spoleta, 
svjedoči još danas kameni natpis: »Ovo je spilja u kojoj 
je sv. Antun proveo dane svoje pokore.* Okrijepljen tak¬ 
vim intimnim trenucima s Bogom, vraćao se s još većom 
ljubavlju svojoj braći i ljudima i vodio i njih, kao živo 
evanđeosko svjetlo, u njegov Očinski zagrljaj. 

»Duhovsko čudo« u Rimu 

Za vrijeme Antunove uprave spomenutom provincijom 
zbio se u franjevačkom redu velik i radostan događaj: 
papa Grgur IX. proglasio je u Asizu Franju svetim, dne 
16. lipnja 1228. godine, odredivši da se njegov blagdan 
slavi u cijeloj Crkvi na dan 4. listopada svake godine. 
Već slijedećeg dana nakon kanonizacije, 17. lipnja, papa 
je osobno blagoslovio kamen-temeljac za crkvu u čast 
novom svecu. Nacrt i briga za njezinu izgradnju — zaje¬ 
dno s priključnim samostanom — bili su povjereni fra 
Iliji, a za mjesto gdje će se graditi bio je izabran tzv. 
»Pakleni brijeg*, uz sam grad As iz, podno Subazija. Kad 
su se nakon dovršenih gradnja fratri uselili u samostan 
a tijelo sv. Franje bilo preneseno u njegovu spomen- 
-crkvu, »Pakleni brijeg« se pretvorio u »Nebeski brežu¬ 
ljak* — tako ga, naime, odmah narod prozva. Gdje su 
sveci, tu je kutić neba... 

Izgradnja samostana i crkve — doduše još uvijek 
Ihv. kasnije podignute gornje bazilike —- dovršena je u 
rekordno kratku vremenu: za samo dvije godine sve je 
bilo spremno da se Franjino tijelo prenese u novu grob¬ 
nicu. Za tu svečanost bi određen dan 25. lipnja 1230. 
godine. Poznato je, međutim, što se pri tom dogodilo: 
u trenutku kada su Franjini smrtni ostaci bili uneseni 
u crkvu, fra Ilija je, uz pomoć gradskih oružnika, odbio 
narod i same fratre, zatvorio crkvena vrata i svečevo 
tijelo pokopao na tajnu mjestu. Fra Ilijin smjeli potez 
izazvao je val ogorčenja i protesta sa svih strana. Inter¬ 
venirao je odmah — čim je za to saznao — i sam papa, 
zaprijetivši najstrožim kaznama počiniteljima tog djela 
ako se razložno ne opravdaju. Fra Iliji je to i uspjelo. 
Kao glavni razlog naveo je bojazan da bi fanatici mogli 
ukrasti Franjino tijelo. Nama se to danas čini malo 
čudnim, no u ona vremena priproste i žive — ponekad na 
žalost i fanatične — vjere, to je odista bilo i moguće. 
Svete relikvije cijenile su se često više nego čitavo blago. 
Vidjet ćemo što se zbilo prigodom Antunova sprovoda. 

Fra Ilija je time samo nabacao nova drva na već 
razbuktjeli oganj nesuglasica i trzavica među braćom. 
Mnogi su mu prigovarali i na izgradnji monumentalne 
crkve, a pogotovo samostana, smatrajući da je tako po¬ 
vrijedio franjevačko siromaštvo i nanio uvredu samom 
utemeljitelju reda, asiškom siromašku Franji. Drugi su 
pak držali da je Franjo, sada kad je počašćen svetačkom 
aureolom, zaslužio takvu slavu i čast — trajan i veličan¬ 
stven spomenik nad svojim grobom. Što se tiče samosta¬ 
na, gledali su u njemu samo zahtjev prilika i razvoja 
reda, potrebu za jednim jakim kultumo-vjerskim sredi¬ 
štem franjevačkog duha i života. 

Ne treba se zato čuditi što se na općem saboru reda, 
koji se održavao u Asizu odmah nakon prijenosa Franji- 
na tijela u novu grobnicu, ponovno rasplamsaše borbe 
između dviju već spomenutih struja. Fra Ivan Parenti, 
vrhovni upravitelj, koliko god je bio inteligentan, isku¬ 
san, čestit i od sviju poštivan i obljubljen, nije uspio 
smiriti duhove, ne nalazeći ni sam prikladna i s obiju 
strana prihvatljiva rješenja. Nesuglasice su se kretale, 
kako je već poznato, oko tumačenja Pravila, posebno što 
se tiče shvaćanja i življenja siromaštva. K tome je pri- 
došlo i pitanje Franjine Oporuke: treba li njezine navode 
smatrati jednako obvezatnima kao Pravilo ili ne. Pitanje 
od velike važnosti za shvaćanje i oblikovanje franjevač¬ 
kog duha i života i daljnji razvoj reda. 

Budući da nije moglo doći do dogovora, prisutni čla¬ 
novi sabora odluče da rješenje i odluku o tim pitanjima 
prepuste vrhovnom poglavaru Crkve. Bilo je to potpuno 
u duhu njihova utemeljitelja, sv. Franje, koji je htio i 
zapovjedio da njegovi redovnici budu uvijek »potčinjeni 
i podložni nogama svete rimske Crkve « i da sva važna 
pitanja i odluke reda podvrgnu mišljenju i odluci vrho¬ 
vne uprave Crkve. U tu, dakle, svrhu, formiraše poslan¬ 
stvo koje je trebalo poći u Rim i papi podnijeti molbu 
za njegovo posredovanje i pravorijek u spornim pita¬ 
njima. 

Delegaciju je predvodio sam ministar general, fra 
Ivan Parenti. Članovi poslanstva bijahu, osim papina 
penitencijera fra Gerarda Rossignola, fra Aymon iz 
Favershama, koji je kasnije i sam postao vrhovni upravi¬ 
telj reda, zatim fra Leon iz Perega, budući milanski nad¬ 
biskup, i napokon fra Gerard iz Modene, fra Petar iz 
Brescie i fra Antun iz Lisabona — izabrani, svakako, iz¬ 
među tada najuglednijih i najuplivnijih osoba u redu. 


120 



Papa Grgur IX. saslušao ih je i četiri mjeseca ka¬ 
snije, 28. rujna 1230., objavio tzv. bulu Quo elongati, 
dokumenat od prvotne važnosti za franjevački red. Pro¬ 
glasio je da znamenita Oporuka nema snage zakona i da 
prema tome ne obvezuje kao što obvezuje Pravilo. Načelo 
potpunoga siromaštva bez daljnjega je potvrdio, ali ga 
je praktički i ublažio, dopustivši da se za potrebe braće 
smiju primati i čuvati milodari i darovi. Konkretno ništa 
ne mijenja na stvari uvjet što ga je postavio da to bude 
samo preko tzv. duhovnih prijatelja. 

Da je na takvo rješenje Krištova namjesnika utjecao 
i sam sv. Antun, mišljenje je nekih dobrih poznavalaca 
njegova života i duha. Papa ga je, svakako, izvanredno 
cijenio. Dvije godine kasnije, prigodom Antunova pro¬ 
glašenja svetim, izjavljuje: »Osobno smo se osvjedočili o 
svetosti i čudesnu njegovu životu kada je, vrlo pohvalno, 
boravio kod nas.* 

Antun je prigodom poslanstva Grguru IX. održao 
propovijed koja je toliko zadivila i oduševila ne samo sve 
prisutne nego i samoga papu, da ga je ovaj prozvao »kov¬ 
čegom zavjetnim «, tj. riznicom Svetoga pisma. Govorio 
je, kažu razni izvještaji, s lakoćom i crpio iz Svetog pisma 
takve originalne i duboke misli da su ga svi slušali s 
velikom pobožnošću. »Stariji su se divili «, napominje je¬ 
dan od tih izvještaja, »što jedan tako mlad čovjek zna 
i duhovne ljude poučiti u duhovnim stvarima, a mladi 
se čudili kako uspješno zna otkrivati i suzbijati uzroke 
grijeha i sijati sjeme kreposti .« 

Prema Cvjetićima sv. Franje Antun je propovijedao 
i pred golemim mnoštvom vjernika koji su kao hodoča¬ 
snici došli u Rim sa svih strana svijeta. Taj navod Cvje¬ 
tića zanimljiv je već i zato što spominje hodočasnike iz 
naših krajeva. Cujmo što kaže: 

»Čudesna posuda Duha Svetoga, sv. Antun Padovan¬ 
ski, jedan od preodabranih učenika i drugova sv. Fra¬ 
nje, koji ga je nazivao svojim biskupom, propovijedao je 
jednom pred papom i kardinalima na saboru kojem pri¬ 
sustvovaše ljudi raznih narodnosti: Grci, Talijani, Fran¬ 
cuzi, Nijemci, Hrvati, Englezi, i pripadnici drugih jezika 
u svijetu. Razoren Duhom Svetim, naviještao je Božju 
riječ tako uspješno, pobožno, dubokoumno, milo, jasno 
i razumljivo da su svi prisutni, premda bijahu različite 
narodnosti, razumjeli njegove riječi, kao da ih je izgovo¬ 
rio njihovim jezikom; i sve se vrlo začude, jer im se činilo 
da se ponovilo negdašnje čudo apostola, na Duhove, koji 
snagom Duha Svetoga govorahu u svim jezicima. Zato 
su govorili jedan drugomu: Nije li ovaj koji propovijeda 
iz Portugala? 1 kako to da ga svaki od nas razumije u 
svom jeziku?• 

Kako to treba shvatiti? Nešto čudesna se svakako 
zbilo, a možda na to pitanje najbolje odgovara sam An¬ 
tun u jednoj svojoj propovijedi za Duhove: »Različitim 
jezicima govori tko je pun Duha Svetoga. Različiti jezici 
jesu svjedočanstva što ih dajemo za Krista: poniznost, 
siromaštvo, strpljivost, poslušnost... Kada drugi vide u 
nama te kreposti, onda mi zaista propovijedamo. Naš 
govor prodire u srca kada govore djela. Zato vas zakli- 
njem: neka šute riječi, a govore djela! Puni smo riječi, 
a prazni djelima. Stoga se na nas svaljuje Božja kazna 
kao na neplodnu smokvu, na kojoj je Isus našao samo 
lišće, bez ikakva ploda... * 

Sveci su sami po sebi veliko i trajno Božje čudo. 
Zato sam njihov život najbolje govori o Bogu, bolje nego 
najučenije i najuzvišenije ljudske riječi. No to čudo nije 
nedostiživo, što sveci svojim životom dokazuju. Na sve- 

tost smo svi pozvani, i svakome je za to dana Božja 
milost. Potrebno je samo poput svetih imati hrabrosti 
da joj se otvori srce. 

»Padovanski« 




Itnduj se, Padovo sretna! 

Po završenom zadatku u Rimu Antun se vraća u 
Asiz, i to s gotovo nužnom odlukom: zamolit će pretpo¬ 
stavljene da ga razriješe dosadašnje poglavarske dužno¬ 
sti. Božji se poslenik, iscrpljen i istrošen u pokori i neu¬ 
mornu radu za sve, počeo osjećati umornim. Potreban mu 
je bio mir, liječenje, počinak i oporavak. Zato su mu 
molbi odmah udovoljili, no mira i počinka ipak neće 
imati do posljednjeg daha svoga zemaljskog života. 

Antun tako ulazi u posljednje razdoblje svoga ze¬ 
maljskoga putovanja. Htio se već davno »raspasti i biti 
s Kristom «. Brzo će se to i ostvariti — za svega godinu 
dana! 

Taj period svoga ovozemnog života proveo je, osim 
malih izuzetaka, u Padovi. Iako vrlo kratak, bio je dovo¬ 
ljan da se između Antuna i Padove uspostavi takva 
veza da je ni stoljeća neće više uništiti ni baciti u zabo¬ 
rav. Antun i Padova su nedjeljivi, jedno bez drugoga 
nezamislivi. Za Padovu je Antun jednostavno Svetac (U 
Santo), i pod tim se nazivom u njoj ne može pomisliti ni 
na kojega drugog sveca. Za Antuna je opet Padova onaj 
grad koji će ne samo časno i ljubomorno čuvati njegove 
smrtne ostatke, nego će mu i svojim vlastitim nazivom 
pronijeti slavu i širiti štovanje po čitavu svijetu: Sv. 
Antun je odvajkada — ostat će to i zauvijek — Pa¬ 
dovanski. 

Padova je danas, sa svojih nekoliko stotina tisuća 
stanovnika, značajno kulturno i industrijsko središte. 
Takva je bila uvijek, kroz dugi niz stoljeća. Potječe iz 
doba rimskoga carstva, kao važno vezište nedalekog 
Jadranskog mora s podalpskom nedoglednom nizinom 
i čitavim talijanskim poluotokom. Nešto južnije od rijeke 


127 



Brente, ispresijecan rječicom Bacchiglionom i brojnim 
kanalima, grad se razgranao okrajcima široke i duboke 
venecijanske lagune — od Venecije je udaljen kojih tri¬ 
desetak kilometara — i uronio u živo zelenilo bujne ni¬ 
zinske vegetacije. O njegovu smještaju piše i veliki 
Goethe u svom djelu Put u Italiju: »Put od Vicenze do 
Padove prošao sam za četiri sata... Prolazi se kroz plod¬ 
nu ravnicu, između živica i stabala, bez mogućnosti da 
se vidi bilo što drugo, sve dok se ne pojave, najposlije, 
s desne strane, lijepi brežuljci u svom valovlju s istoka 
prema jugu. Nemoguće je opisati mnoštvo raslinstva 

i plodova, sva ona stabla duž zidova i iza ograda _5 

promatračnice sam mogao uživati u veličanstvenu polo¬ 
žaju grada: na sjeveru tirolske planine, pokrivene snije¬ 
gom i napola skrivene oblacima; na sjevero-zapadu pla¬ 
nine iza Vicenze, što se naslanjaju na one prijašnje; na¬ 
pokon, prema zapadu i nešto bliže, brda Este, čiji se 
oblici i talasanje jasno razabiru. Prema istoku i jugu 
samo more zelenila, bez ikakva brežuljka: stablo do 
stabla, grm do grma, biljka do biljke, bijele kuće u ne- 
dogled, vile i crkve što izviruju iz bujna zelenila _< 

U XII. i XIII. stoljeću Padova je bila slikovitija i 
simpatičnija. Strašan požar 1174. godine uništio ju je 
doduše do temelja, no pod slobodnom i zauzetnom grad¬ 
skom upravom brzo je i obnovljena. Zaštićena debelim 
obrambenim zidinama, imala je oko 15 tisuća stanovnika. 
Praživotopis kaže da je, poput Goethea, i Antun, petnae¬ 
stak dana prije svoje smrti, » ... promatrajući ljupku 
padovansku nizinu, s velikim veseljem uživao u smješta¬ 
ju grada ...«. 

Antun po prvi put dolazi u Padovu kao provincijal, 
možda već svršetkom 1227. ili najkasnije početkom 1228. 
godine. Odsjeo je u samostanu koji se tada još nalazio 

i/.van gradskih zidina, u prigradskom naselju »Arcella«, 
i zadržao se u njemu nekoliko mjeseci. Za to vrijeme 
nastavlja i dovršava svoje najopširnije i najpoglavitije 
djelo Nedjeljne propovijedi. Vrlo je značajno kako ga 
sam predstavlja čitaocima: >Draga braćo, ja, najmanji 
među vama, vaš subrat i sluga Antun, napisao sam ovo 
djelo o Evanđelju za vašu utjehu, na izgradnju vjemijca 
i za oproštenje svojih grijeha. Zato vas molim i zakli- 
njem: budete li čitali ove stranice, sjetite se mene, svoga 
brata, pred Gospodinom Bogom i pred Sinom njegovim, 
koji se prinio svom Ocu na drvu križa. Molim vas na¬ 
dalje da — ako u njima nađete što pobudna, utješna, bla¬ 
goslovljena i dobro izložena — podajte hvalu, čast i slavu 
svetom i blagoslovljenom Sinu Božjemu, Isusu Kristu. 
Ako naprotiv u tim stranicama otkrijete nešto krivo, 
nejasno ili nedorečeno, pripišite to mojoj nedostatnosti, 
kratkovidnosti i skromnoj pameti. I sve što u toj knjizi 
treba da bude brisano ili ispravljeno, prepuštam da bude 
protumačeno, pročišćeno, izbačeno ili popravljeno sa stra¬ 
ne nadležnih predstavnika reda. Slava nevidljivom Ocu! 
Slava Duhu Svetomu! Slava Sinu Isusu Kristu, Gospoda¬ 
ru neba i zemlje!* 

Iako je takav način predstavljanja jednog djela bio 
uobičajen u to vrijeme, ipak ove riječi divno otkrivaju 
Antunovu poniznost, zatim zauzetost za dobro bližnjih 
i poštovanje prema subraći, a ponajviše ljubav prema 
Bogu u želji da sve bude na slavu presv. Trojstva i na¬ 
šega Spasitelja, Isusa Krista. Drugačije svoje djelo — 
zapravo samoga sebe — i nije mogao predstaviti. Auten¬ 
tičnim Božjim poslenicima — kakav je, nema sumnje, 
bio i sv. Antun — nije stalo do vlastite slave, već Božje, 
ne propovijedaju sebe, nego Isusa Krista, u poniznu na- 

•lojanju da' sve bude na duhovnu korist i vječno spase¬ 
nje neumrlih duša. 

U Padovu Antun dolazi konačno i zauvijek tek na¬ 
kon spomenutog razrješenja od poglavarske dužnosti, 
ljeti 1230. godine. Tu je, iako iscrpljen i bolestan, neu- 
trudivo propovijedao i ispovijedao, učio i savjetovao, 
tješio i mirio, molio se i žrtvovao za svoj »obljubljeni 
padovanski puk « (Praživotopis). Nije se štedio. Predosje¬ 
ćajući da mu preostaje još malo dana zemaljskog života, 
svetački ga je progonila opomena sv. Pavla: »Braćo, dok 
imamo vremena, radimo dobro J« 

Fridrik Ozanam (1813—1853), francuski pisac i osni¬ 
vač dobrotvornog i vjersko-propagandnog Društva sv. 
Vinka Paulskog, kaže da je Padova, kao i Asiz, jedno 
od onih mjesta koja su sadržana u samo jednoj misli, 
koja žive od samo jedne tradicije i jednoga groba. Ta 
misao, ta tradicija i taj grob za Padovu je, kaže Ozanam, 
sv. Antun. 

Na već navedeni citat u kojemu se govori o Antu- 
novoj ushićenosti nad smještajem Padove, Praživotopis 
nadoda je: »Obrativši se zatim subratu koji ga je pratio, 
prorekao je da će taj grad biti proslavljen velikom sla¬ 
vom. Nije, međutim, spomenuo kakvom će slavom biti 
proslavljen, ni čijom će to zaslugom ostvariti. Mi sma¬ 
tramo sa sigurnošću «, nastavlja Praživotopis, »da ta sla¬ 
va nisu drugo nego svetačke zasluge Božjeg sluge Antu¬ 
na, po kojima je Padova brzo trebala postati slavna. I mi 
već vidimo da je odista čudesno i na posve poseban na¬ 
čin slavna ...« 

Najljepši ukras, najveća čast i slava jednoga mjesta, 
grada ili zemlje jesu njezini sveci. I najuzvišeniji dar 
Božji. Možda bismo se mi u našoj Crkvi, diljem naše 

domovine, mogli zapitati da li smo u to potpuno i stvarno 
uvjereni_ 

Raduj se, Padovo sretna! 

Najljepši plodovi 

Praživotopis je, rekosmo, prvotni i glavni izvor za 
poznavanje Antunova života. Zato smo se njime poslu¬ 
žili već više puta, češće nego ostalim izvornim i drugim 
djelima, a poslužit ćemo se njime pogotovo od sada una¬ 
prijed. Od svoja, naime, tri dijela, taj izvorni životopis 
puna dva dijela posvećuje Antunovim posljednjim dani¬ 
ma, preminuću, pogrebu i kanonizaciji (II. dio), te ču¬ 
desima koja su se na svečev zagovor zbila od njegove 
smrti do proglašenja svetim (III. dio). Po svemu se vidi 
da je životopiscu tog djela bilo više stalo da opjeva An- 
tunovu slavu negoli da opiše njegov život i rad. I još 
nešto: opširnije, detaljnije i zornije prikazivanje po¬ 
sljednje godine svećeva života, njegove smrti, pogreba, 
kanonizacije i proslave, dokaz su da je pisac Praživoto- 
pisa bio očevidac svih tih događaja. No tko je taj oče¬ 
vidac i pisac? Po svoj prilici, bi. Luka Belludi. Već i 
ta vjerojatnost bila bi dovoljan razlog da o tom blaženi- 
ku kažemo koju riječ. Ima, međutim, za to i drugih 
razloga. 

Sveti je Franjo, po Kristovu uzoru, slao svoju braću 
da propovijedaju dvojica po dvojica. Taj se običaj uvri¬ 
ježio u redu toliko da nije bio napušten ni nakon Fra- 
njine smrti. Antunov drug u njegovu posljednjem, pa¬ 
dovanskom, apostolatu bio je upravo fra Luka Belludi. 
Učen i pobožan, fra Luka je u Antunu otkrio uzornog 
učitelja i vođu. Antun je opet, sa svoje strane, našao u 
njemu vjernog i odanog učenika. Odatle i njihovo sve- 

tačko prijateljstvo, uzajamno razumijevanje i zajednički 
rad. Postali su toliko bliski da još i dandanas Padovanci 
zovu bi. Luku jednostavno »drugom sv. Antuna*. 

Fra Luka Belludi postao je nakon Antunove kano¬ 
nizacije provincijalom iste provincije kojom je nekoć 
upravljao Antun, njegov duhovni vođa i »drug« u apo- 
stolatu. Bio je vrlo aktivan. Otvorio je nekoliko samo¬ 
stana, obnavljao posvuda vjerski život, svojim svetim 
životom mnoge potakao da prihvate redovnički poziv, a 
posebno je zaslužan što je proširio padovanski samostan 
sv. Marije, buduću kuću maticu padovanske provincije, 
i požrtvovno radio na izgradnji padovanske bazilike u 
čast sv. Antunu. Svom dragom i nezaboravnom učitelju, 
tada već proslavljenom svecu, želio je podići što do¬ 
stojniji i što veličanstveniji spomenik. No upravo taj 
pothvat stajao ga je mnogih strepnji i ne malih žrtava. 

Padova je baš tada proživljavala svoje teške dane 
pod Ezzelinovom tiranijom. Tko je bio Ezzelino, vidjet 
ćemo doskora. Njegov nećak Ansedisio, padovanski gra¬ 
donačelnik, nije bio bolji, ako ne i gori. Fra Luka se 
jednom usudio da ga upozori na njegove nepravde. Uspio 
nije ništa, a život je spasio jer se nitko nije usudio po¬ 
dići ruke na »druga sv. Antuna «/ Štoviše, prilike se po¬ 
goršaše, iznad svega za njegovu redovničku obitelj. Ra¬ 
dovi na bazilici bili su potpuno obustavljeni. 

Fra Luka je trpio, ali nije gubio nade, nije očaja¬ 
vao. Pouzdavao se u zaštitu i pomoć sv. Antuna: još sc 
živo sjećao koliko je Antun volio »svoj* grad, »svoju* 
Padovu. Nije se prevario. Na sam svečev blagdan, 13. 
lipnja 1256., dok je s fra Bartolomejom Corradinom u 
dubokoj noći plakao nad njegovim grobom, ču tajnovit 
glas koji mu navijesti da će Padova biti uskoro slo¬ 
bodna. Stvarno, samo tjedan dana poslije, 20. lipnja, 


133 



Ezzelinova tiranija bi skršena i Padova je mogla radosno 
proslaviti dan svoje slobode. Odmah se nastavilo s iz¬ 
gradnjom bazilike. 1263. godine bila je spremna da primi 
Antunove smrtne ostatke. 

Fra Luka je nakon tog sretnog događaja još dosta 
dugo živio. Umro je 1286. godine. Kroz dug niz godina 
bio je vjeran nastavljač Antunova apostolata i širitelj 
njegova štovanja i slave. Nakon smrti počivao je neko 
vrijeme u istom sarkofagu u kojem je nekoć ležalo tijelo 
sv. Antuna. Od 1871. godine počiva u novom mramor¬ 
nom sarkofagu usred obnovljene kapelice, posvećene 
njegovu imenu. Blaženim ga je proglasio papa Pio XII., 
1927. godine. Padovanski učenici i studenti časte ga kao 
svog nebeskog zaštitnika. 

Sv. Antun je za vrijeme svoga prebivanja u Padovi 
utjecao i na formiranje jedne druge padovanske duše, 
bi. Jelene Enselmini. Potaknuta njegovom riječju i pri¬ 
mjerom, napustila je svijet i bogatu obitelj te ušla u sa¬ 
mostan » siromašnih, dama«, kako su se tada nazivale 
klarise. U tom je samostanu, u Arcelli, provela čitav 
svoj život. U skrovitosti i patnji. Tek što se posvetila 
Bogu, teško je oboljela: paraliza ju je zauvijek, nepo¬ 
kretnu i zgrčenu, vezala uz krevet, otevši joj s vreme¬ 
nom i dar vida i govora. Svoje je patnje prikazivala 
Bogu u zadovoljštinu za grijehe, okrijepljena i utješena 
čestim mističnim zanosima i viđenjima. Kada je nakon 
dvadeset godina takvog mučeničkog života umrla, nje¬ 
zino je tijelo poprimilo svježinu i ljepotu nekadašnje 
njezine mladosti. Danas, još uvijek nepokvareno i čita¬ 
vo, počiva ono pod oltarom sv. Franje u crkvi sv. Antuna 
u Arcelli. 

BI. Luka Belludi i bi. Jelena Enselmini najljepši su 
plodovi Antunova života i apostolata. Dobro stablo rađa 


134 



dobrim plodovima, rekao je Isus. Uvijek je tako bilo u 
povijesti Božjega kraljevstva na zemlji: Crkvu su obna¬ 
vljali sveci, poznati i nepoznati, i bili zaslužni što se u 
njoj neprestano rađaju drugi, novi sveci — sve od apo¬ 
stolskih vremena, kada je već pisac poznatog djela 
Didache zapisao: »Tražite svakoga dana lice svetih, i iz 
njihova ćete života crpsti jakost i svjetlost .« Onda kada 
su već na nebu, a isto tako, možda i više, dok su još na 
ovoj zemlji, među nama. Blagoslov su svoga vremena 
i svoje okoline. Nitko neće vjerovati Evanđelju ako ono 
što čuje ne vidi na djelu. Vrijedi to za naša vremena, 
vrijedilo je to i nekoć. Samo pravi evanđeoski vjesnici 
donosili su svijetu svjetlo i spasenje. A pravi su posta¬ 
jali, uvijek, na koljenima, u molitvi, sabranosti i raz¬ 
matranju, pred Raspetim, pred Bogom. Tako bar za sebe 
tvrde, na primjer, sv. Bonaventura i sv. Toma Akvinski. 
I sv. Antun ... 

Posrednik Božje dobrote 

Antun se nakon svog dolaska u Padovu, ljeti 1230. 
godine, nastanio u samostanu sv. Marije. U njemu je 
proveo, osim neznatnih izuzetaka i posljednjih petnae¬ 
stak dana, sve vrijeme što mu je još preostalo od kratka 
zemaljskoga života. Nije u njemu umro, ali je, prema 
vlastitoj želj-i, samih pet dana nakon svog preminuća u 
njemu pokopan, točnije, u istoimenoj susjednoj kapelici. 
Svoj je život, rekosmo, započeo pod »Marijinim zname¬ 
njem Pod istim ga je i završio. Fra Ivan Riguald 
uokviruje čitav Antunov život u Marijinu prisutnost, 
pronalazeoi je u zori, zenitu i zalazu njegova zemaljskog 
puta. 

U tišini samostanske ćelije Antun je provodio svoje 
jesenske i zimske dane radeći na drugom svom zname¬ 
nitom djelu, Blagdanskim propovijedima. Nagovorio ga 
je na to ostijski biskup kardinal Orlando, budući papa 
Aleksandar IV. 

U javnosti je nastupao vrlo rijetko. Praživotopis 
kaže da je propovijedao samo od vremena do vremena. 
Češće je, međutim, ispovijedao. Nije se mogao potpuno 
sakriti pred padovanskim vjernicima koji su ga već do¬ 
bro poznavali kao Božjeg čovjeka, kao sveca. Nije ih 
mogao, sa svoje strane, odbiti. Zašto je, uostalom, toliko 
i s tolikim žarom propovijedao ako ne zato da, prije sve¬ 
ga, grešnike — a tko to nije? — potakne na pokajanje 
i izmirenje s Bogom i srca im očisti, pripremi i otvori 
za povratak i bujanje milosna života? Što koristi uz¬ 
burkati ustajale i smrdljive vode, ako se i ne obnove? 
Samo u čistim vodama odsijeva blistavo zvjezdano nebo. 

Nije mu zato bilo drago čak ni to što su se neki 
ispovijedali samo jednom godišnje: »Mnogi se ispovijeda¬ 
ju samo jednom godišnje, a trebalo bi da k ispovijedi 
pristupaju češće*, tuži se u jednoj svojoj propovijedi. 
I navodi za to razloge: »Stvarno, slabi i padljivi kakvi 
jesmo, nema dana da ne sagriješimo. Naše je pamće¬ 
nje, osim toga, toliko labilno da se već navečer ne sje¬ 
ćamo što smo učinili ujutro. Zašto dakle odgađati za 
sutra ono što bismo morali učiniti danas? O čovječe, 
danas si još živ, a sutra te možda više neće biti. Živi 
i vladaj se danas kao da već sutra moraš umrijeti. I 
kada si popio otrov grijeha, uteći se odmah protuotrovu 
iskrene i skrušene ispovijedi!* 

Sva Antunova čudesa svjedoče o njegovoj sućuti pre¬ 
ma ljudskoj bijedi, o ljubavi prema bolesnicima, siro¬ 
masima, zatvorenicima, obespravljenima, oklevetanima... 

Potresala ga je, daleko više, duhovna ljudska bijeda — 
zabluda, nevjera, zao život, izgubljen duševni mir, očaj. 
Zato je žrtvovao čitav svoj život da nevjernike privede 
na put istine, a grešnike da se obrate i nađu svoj mir 
i sreću u Bogu. S propovjedaonice i u ispovjedaonici. 
Kao posrednik i djelitelj Božje dobrote i ljubavi. Tom 
uzvišenom pozivu, toj svetoj dužnosti, nije se nikada 
iznevjerio. Ni onda kada je, na propovjedaonici, trebalo 
da stavi na kocku svoju sigurnost, ili, u ispovjedaonici, 
svoje zdravlje. Za vrijeme korizme, o kojoj će skoro biti 
govora, ispovijedao je od jutra do večeri iako je svakoga 
dana i propovijedao, i to usprkos što je bio na izmaku 
svojih tjelesnih snaga. Bilo mu je jedino do toga da ni¬ 
kome ne bude uskraćena radost povratka u kuću nebe¬ 
skog Oca i ufanja u vječno spasenje: » Sakramenat svete, 
pokore zove se kućom Božjom, jer se u njoj grešnici po- 
miruju s Bogom, kao što se rasipni sin pomirio sa svo¬ 
jim ocem kad ga je ovaj primio u svoju kuću. Zove se 
i nebeskim vratima, jer kroz ispovijed grešnik ulazi da 
poljubi noge, ruke i lice Oca nebeskoga. O Božje li, za¬ 
ista, kuće! O ispovijedi, vrata nebeska! Blažen tko u 
tebi stanuje, kroz tebe prolazi! Ponizite se, braćo, i uđite 
kroz ta sveta vrata!* 

Tako je Antun pisao i govorio o sakramentu pomi¬ 
renja, o svetoj ispovijedi. Tako je i postupao. U povije¬ 
sti Crkve bilo je uvijek, uz velike učenjake, organiza¬ 
tore, misionare, propovjednike__ također i velikih is¬ 

povjednika, sve do našega bi. Leopolda Mandića. Jedan 
od tih bio je i sv. Antun. Za njega, kojemu je sav životni 
smisao bio u vjernosti Bogu i sva životna sreća u sjedi¬ 
njenju s njime, svaki je grijeh značio tragediju, kojoj 
je jedini sretan rasplet mogao biti samo u grešnikovu 

pokajanju i obraćenju, pomirenju i zagrljaju s Bogom u 
»Božjoj kući• i kroz » vrata nebeska • sakramentalne sve¬ 
te ispovijedi. Zato je ispovijedanje sačinjavalo bitni dio 
njegova apostolata. S kolikom spremnošću i veseljem, 
možemo samo naslutiti: znamo da je i druge pozivao da 
kliču od radosti nad svakim ponovnim rođenjem kršća¬ 
na (ispovijed je nazivao »drugim krštenjem*) u krilu 
svete majke Crkve. 

»Dok je Božji sluga tako provodio dane*, izvješćuje 
dalje Praživotopis, »približavalo se korizmeno vrijeme. 
Videći dakle prigodu i kako su blizu dani spasenja (ko¬ 
rizma i uskrsni blagdani), napusti započeto djelo (pisanje 
propovijedi) i potpuno se posveti propovijedanju narodu 
koji je žudio za Božjom riječju. Raspaljen tom željom, 
odluči da propovijeda kroz čitavih četrdeset korizmenih 
dana. Što je, uistinu, i učinio.* 

Da li je znao đa će mu to biti posljednja korizma? 
Je li bio svjestan da će mu taj pothvat, presudan za nje¬ 
govo već ionako skrhano zdravlje, samo pospješiti skori 
svršetak? Ako i jest, to za njega nije bio problem. Već 
odavna — sjetimo se samo njegova odlaska u Maroko 
— htio je svoj život žrtvovati za Boga i bližnje. Sto sada 
znači koji dan prolazna zemaljskoga života više ako se 
to mora platiti cijenom uskraćene ili nedorečene ljubavi? 
»Pri svršetku života nema veće sreće od svijesti da se 
je istrošio u Božjoj ljubavi*, rekao je Francois Mauriac. 
Sto je drugo mogao osjećati ili željeti sv. Antun? Kao i, 
nekoć, sv. Pavao: »Nije mi ni najmanje stalo do života, 
samo da dovršim trku svoju i službu koju primih od 
Gospodina Isusa: svjedočiti za Evanđelje milosti Božje.* 

»Velika korizma« 

Početak korizme 1231. godine padao je na dan 6. 
veljače. Možda je zima bila već na izmaku, no to ne 
znači da je vrijeme bilo ugodno. Prerano bi to bilo za 
Padovu, pa i u slučaju najblaže zime. Ipak je čitava 
Padova, a s njome i okolica, bila na nogama: crkve pune, 
ispovijedalo se od jutra do večeri, propovijedi se slušale 
često na otvorenom, pod vedrim nebom, koje i nije mo¬ 
ralo biti baš uvijek vedro... Što se to zbivalo u tom 
gradu za vrijeme te, kako je mnogi An tuno vi životo- 
pisci nazivaju, »velike korizme «? Iscrpno o tom izvje¬ 
šćuje Praživotopis: 

»Pošto je dakle Božji sluga Antun počeo propovije¬ 
dati, videći da mnoštvo — željno Božje riječi kao suha 
zemlja kiše — složno hiti sa svih strana, odredi da se 
sve crkvene zajednice u gradu povežu i izmjenično sa¬ 
staju. Osim toga, budući da za svagdanje korizmene pro¬ 
povijedi — kojima je neprestano prisustvovalo sve broj¬ 
nije mnoštvo ljudi, muškaraca i žena — nisu više bile 
dovoljne crkve, Antun je za propovijedanje odabrao pro¬ 
stranija mjesta, usred polja. Dolažahu stvarno iz grada, 
dvoraca i vila bezbrojna mnoštva osoba jednoga i dru¬ 
goga spola, s velikom pobožnošću, željna riječi života 
i u nadi da će, slijedeći njegove pouke, osigurati svoje 
duhovno spasenje. 

Dizali su se svi usred noći, pretjecali jedan drugoga 
i sa zapaljenim svjetiljkama i velikom čežnjom žurili 
prema mjestu gdje je Antun propovijedao. Mogao si 
vidjeti plemiće i ugledne gospođe u noćnom mraku. Oni 
koji bijahu vični ljenčariti u krevetu čak i kroz dobar 
dio dana, sada su — kako sami posvjedočiše — bdjeli 
bez ikakve poteškoće, samo da vide slavnog propovjed- 

nika. Propovijedima prisustvovahu starci, pritrčavahu 
mladići, muškarci i žene, ljudi svake dobi i položaja, 
odjeveni, reklo bi se, poput redovnika, odloživši svaki 
ukras. 

Propovijedanje Božjeg sluge Antuna pobožno je pra¬ 
tio čak i časni padovanski biskup, zajedno sa svojim kle¬ 
rom. Uzor svoga stada, poticao je i druge da ga spremno 
slušaju, nakon što je sam dao svima primjer poniznosti. 

Tolika je bila želja svih da čuju što Antun propo¬ 
vijeda, da se nije čuo nikakav žamor ni šapat, iako je 
propovijedima prisustvovalo i do tridesetak pa i više 
tisuća ljudi. U neprekidnoj tišini, svi su — kao da se 
radilo samo o jednom čovjeku — zaustavili dah i napi- 
njali uši prema propovjedniku. 

Trgovci svih vrsta, u želji da ga i sami čuju, zatva¬ 
rahu svoje trgovine, ne prodavajući prolaznicima ništa 
sve do svršetka propovijedi.* 

Praživotopis zatim kaže kako su ljudi bili sretni ako 
su se mogli do taci skuta svece vih haljina, i kako se neke 
žene nisu zadovoljavale ni time: donosile su sa sobom 
škare i pomoću njih pokušavale doći do kojeg komadića 
njegove odjeće! U takvim prigodama spašavao ga je 
samo »stanovit broj jakih mladića*, koji su ga nepresta¬ 
no morali čuvati i braniti od mnoštva. Napokon zaklju¬ 
čuje: 

»Između zavađenih uspostavljao je bratsku ljubav, 
zatvorenicima vraćao slobodu i oštećenima ono što im 
bijaše oteto lihvom ili silom. Došlo je dotle da su poje¬ 
dinci zalagali kuće i posjede a novac donosili pred nje¬ 
gove noge, kako bi se — prema njegovu sudu — vraćao 
onima kojima bijaše nepravedno otet. Zle je žene oslo¬ 
bađao njihove sramote, a poznate kradljivce zadržavao 
da ne posegnu za tuđim dobrom. Tako je svojim izvan- 

rudnim zalaganjem — tijekom sretnih četrdeset dana — 
ubrao velike plodove, vrlo drage Gospodinu. 

No ne mogu prešutjeti ni činjenicu da je na poka¬ 
janje grijeha uspio pobuditi toliko ljudi da ih u svetoj 
ispovijedi nisu mogli saslušati ni redovnici, ni svećenici, 
koji su ga u velikom broju pratili. Drugi pak, nakon 
Antunove smrti, povjeriše redovnicima i ustvrdiše da im 
se ukazao u snu i naznačio kod koga treba da se ispo¬ 
vjede.* 

Rijetko je kada Padova doživjela nešto slično, pa 
i u onim srednjovjekovnim vjerski zanosnim vremenima 
i mentalitetu. Odista je bilo, i to kroz punih četrdeset 
dana, sve na nogama, u pokretu, s jedinim ciljem da se, 
vidi i čuje sv. Antun. Dolazili su jednako dobri vjernici, 
kao i javni grešnici. Nisu manjkali ni — razbojnici! 

Već poznati fra Ivan Riguald donosi u svom životo¬ 
pisu ovo zanimljivo priopćenje nekog razbojnika: »Oko 
godine Gospodnje 1292. neki vrlo star čovjek ispripovjedi 
jednom franjevcu kako je poznavao blaženoga Antuna 
dok je još, kao razbojnik i hajduk, pripadao bandi zli¬ 
kovaca, koji su se skrivali po šumama i pljačkali svakog 

prolaznika _« Iznosi zatim — uvijek prema starčevu 

priopćenju — kako su ti razbojnici čuli za glasovitog 
Antuna, koji da je silan u riječi i na djelu, velik propo-* 
vjednik, čudotvorac i svetac. 

»Nismo mogli vjerovati*, nastavlja Riguald razboj- 
nikovim riječima, »onima koji nam kazaše da je Antun 
tako silan na riječi da se može smatrati drugim Ilijom. 
Bijasmo znatiželjni. Zato se preobukosmo i jednoga jutra 
pođosmo tamo gdje je držao propovijed. I dok smo ga 
tako pažljivo slušali, osjetismo da se nešto neobično zbi¬ 
va u našim srcima: bila je to grižnja savjesti koja nas 



je pekla, i neki tajanstven glas koji nas je poticao na 
pokajanje i popravak života. 

Pošto bijaše završena propovijed, sva dvanaestorica 

— bilo nas je upravo toliko — podasmo pred sveca i 
ispovjedismo svoje grijehe. Pobožan nas je otac saslu¬ 
šao jednoga po jednoga i upozorio da se nipošto ne vra¬ 
ćamo starim zlim djelima. Još nam je prorekao da će 
se spasiti samo oni koji u dobru budu ustrajali, dok će 
zlo završiti ako tko ponovno popusti starim zlim navi¬ 
kama. 

Tako se i dogodi. Neki od nas, pošto se ponovno vra- 
tiše razbojničkim podvizima, tragično završiše svoje da¬ 
ne; drugi pak, ustrajući u dobru, sveto preminuše.* 

I završava: »Ovom je razbojniku sv. Antun naložio 
da (za pokoru svojih grijeha) dvanaest puta hodočasti na 
grob svetih apostola, i upravo vraćajući se posljednji put 
iz Rima pripovijedao je putem spomenutom redovniku 
ove stvari, očitujući nadu da će, oslobođen ovoga bijed¬ 
nog zemaljskog života, postići život vječni .« 

Nije ni Antun, zacijelo, baš sve obratio, a koje i 
jeste, ne znači da su svi ustrajali u dobru do konca ži¬ 
vota. Nevjerni razbojnici nisu sigurno bili jedini koji 
su se vratili grešnom životu. Nisu svi poslušali ni s5~ 
moga Sina Božjega, Isusa Krista, čak ni onda kada je 

— najuzvišenije i najpotresnije — propovijedao s križa: 
jedan je od razbojnika, raspetih s njim, prihvatio Božju 
milost, dok ju je drugi sudbonosno prezreo i odbio. Čo¬ 
vjek je velika tajna, a još veća jest zlo, grijeh, koji ga 
uspijeva prevariti, zavesti i upropastiti. 

Antunov korizmeni nastup bio je za Padovu i oko¬ 
licu velika duhovna obnova, pravi vjerski preporod. U 
rujnu iste godine — Antun je tada bio već mrtav — pa¬ 
pa Grgur IX. mogao je posve istinski zanosnim riječima 

|M)hvaIiti padovanski puk s njegove vjere i iskrene po- 
božnosti, čistoće pravovjerja i otpora krivovjerju, česti¬ 
tosti i poštenja. Koliko god su se Padovanci i prije tog 
Antunova nastupa, štoviše i prije njegova dolaska, mogli 
ponositi tim vrlinama, nema sumnje da ih je Antun za 
vrijeme »velike korizme « duhovno obnovio i učvrstio. 
Bio je to za njih Božji milosni pohod koji je, prihvaćen 
i oživotvoren, označio novu etapu u njihovu vjerskom 
i crkvenom životu. Iskustvo uči da su duhovne obnove 
uvijek i potrebne i korisne. No, posebno ovog puta, do¬ 
met te obnove nadišao je u Padovi i same granice svoga 
vjerskog obilježja — imao je snažan utjecaj i na same 
općedruštvene prilike u tom gradu, kako ćemo odmah 
vidjeti. 

Obnovitelj društvenog poretka 

II. vatikanski sabor kaže za Evanđelje, među osta¬ 
lim, i ovo: »Dobra Kristova vijest neprestano obnavlja 
život i kulturu pologa čovjeka, suzbija i otklanja zablu¬ 
de i zla što proizlaze iz uvijek opasne zavodljivosti gri¬ 
jeha. Neprekidno pročišćava i uzdiže ćudorednost ljudi. 
Svojim nadnaravnim bogatstvom na neki način iznutra 
oplođuje, jača, nadopunjuje i popravlja u Kristu duhov¬ 
ne osobine i vrline svakoga naroda. Tako Crkva već sa¬ 
mim time što vrši svoje poslanje potiče i daje svoj do¬ 
prinos ljudskoj i civilizatorskoj kulturi, te svojom dje¬ 
latnošću, također onom liturgijskom, odgaja čovjeka za 
unutarnju slobodu .« 

Sabor je ovim riječima samo ustvrdio prastaru isti¬ 
nu o Evanđelju: iako je, naime, to Evanđelje u svojoj 
biti nadnaravno i u svojoj oiljevitosti eshatološko, ne 
može a da čovjeka, koji je jedinstveno biće, ne obuhvati 

u svoj njegovoj egzistenciji i stvarnosti. Prije svega, bez 
sumnje, onoj prekogrobnoj, no isto tako i u ovoj zemalj¬ 
skoj stvarnosti, u najširem smislu riječi, čovjek pripada 
Bogu čitav, u najintimnijim zakucima svoga srca, kao i 
u svim svojim odnosima prema bližnjemu i čitavom dru¬ 
štvu. Zato kršćanin, koji je već obuhvaćen evanđeoskom 
milošću, ne može svoju ljubav prema Bogu staviti na 
jednu stranu, a svoju ljubav prema sebi i bližnjemu na 
drugu ili čak treću stranu. Ne može svoje srce podijeliti 
na dva-tri dijela koji između sebe ne bi imali nikakve 
veze. Kad bi to bilo moguće, bio bi nakaza. U tom je 
smislu i Isus Krist rekao: »Nitko ne može služiti dvojici 
gospodara.* 

Iz toga proizlazi i gorka činjenica da se pomanjka¬ 
nje jedne od tih ljubavi nužno odražava i na druge. Tko 
ne ljubi sebe kako treba, ne može ljubiti ni Boga koji 
je gospodar njegova života. Isto se odnosi i na ljubav 
prema bližnjemu — što u evanđeoskom duhu znači pre¬ 
ma svima: prijateljima i neprijateljima — za koju je sv. 
Ivan apostol rekao: » Ako netko tvrdi da ljubi Boga, 
a mrzi svoga brata, lažac je; jer tko ne ljubi svoga brata 
koga vidi, ne može ljubiti Boga koga ne vidi.* U jednu 
riječ. Evanđelje je, u odnosu na čovjeka, sveobuhvatno. 
Najsavršeniji je zakon ljudskoga života, osobnoga i dru¬ 
štvenoga. Prema tome je i najsigurniji temelj pravednog 
društvenog uređenja i najveći doprinos ljudskoj težnji da 
život i na ovoj zemlji učini ljepšim i sretnijim, koliko 
je to u ovoj našoj »suznoj dolini* moguće. Ako sami 
kršćani nisu tome uvijek pridonosili, ako su se tome — 
i često i užasno — iznevjerili, onda je razlog tome bio 
i jest samo jedan: iznevjerili su se Evanđelju. 

Iz toga proizlazi jednostavan i jasan zaključak: tko 
propovijeda Evanđelje, propovijeda ujedno i pravičan i 

sređen ljudski život na zemlji. Zato su svi propovjednici 
Kristove Radosne vijesti bili uvijek i zaštitnici i dobro¬ 
činitelji ljudskog društva. Bio je to i Antun. Kada je, 
stvarno, npr. za vrijeme »velike korizme* u Padovi, mi¬ 
rio zavađene, uspostavljao ljubav među neprijateljima, 
na put čestitosti vraćao prostitutke, kradljivce otimao 
njihovu nepoštenu zanatu, a razbojnike zločinstvu — 
da nabrojimo tek neke uspjehe koje spominje Praživo- 
lopis — onda nije samo »grešnike obraćao Bogu*, nego 
je isto tako uspostavljao i bolje međusobne odnose, po¬ 
štenje i pravednost, pa prema tome i sređeniji, mirniji 
i napredniji društveni život. 

Nitko, međutim, neće već s toga razloga Antuna 
proglasiti društvenim reformatorom. Navikli smo da ta¬ 
kvima smatramo i nazivamo samo one koji na obnovi 
društvenoga poretka rade -izravno, ako ne i one koji se 
takvima samovoljno proglašuju ili o tome trube na sve 
četiri strane svijeta. Možda smo u tome malo previše 
slični čovjeku koji za svagdanji kruh zahvaljuje samo 
onomu koji sije i žanje, a pri tom zaboravlja na zemlju 
koja biljku hrani, na sunce koje ju grije, na kišu koja 
je zalijeva i — pogotovo — na Boga koj-i joj daje život. 
Ipak, Antun je i na polju društvene obnove i izravno 
sijao i žco, posebno u Padovi. Kako i koliko? 

Podsjetimo se najprije kakve su bile društvene pri¬ 
like u Antunovo doba, koje smo donekle ocrtali već ra¬ 
nije. Ukratko, bila je velika razlika između pojedinih 
društvenih slojeva, uglavnom između »viših* i »nižih«. 
Prvi su bili bogati, a drugi siromašni, prvi povlašteni, 
a drugi često i bez ikakva prava, prvi su krojili zakone, 
a drugi slušali i — trpjeli. Prvih je bio malen broj, a 
drugih sve to više. Antun je s dubokim bolom u srcu 
promatrao kako se dotadašnjim bespravnim kmetovima 

s razvojem talijanskog zanatstva i trgovine pridružuje 
sve veći broj gradskih proletera i sirotinje. Bogatstvo 
ili bogaćenje jednoga dijela tadašnjeg društva bilo je, 
dakle, uzrokom takvoga stanja, a izvor bogatstvu i boga¬ 
ćenju bila je, uz ostale, osobito lihva, koja se proširila 
i izvan bankarskog poslovanja i postajala sve neobuz- 
danija u svojim prohtjevima. 

Antun je zato nemilosrdno udarao po bogatstvu i 
lihvi, odnosno po bogatima i lihvarima: »Bogatstvo je 
trnje koje bode i krv prolijeva; podmukli lihvari su zvi¬ 
jeri koje otimaju i proždiru ... Ovaj je svijet, vrlo gorak, 
pun bogatstva i užitaka; širok je put koji vodi u propast. 
Širok, ali ne za Kristove siromahe koji ulaze kroz uska 
vrata, već za lihvare koji su svojim grabežljivim rukama 
prigrabili čitav svijet _ Prokleta rasa, jaka i mnogo¬ 

brojna, s lavljim zubima. Lihvar ne poštuje ni Gospodi¬ 
na ni ljude; vječno melje zubima, spreman da ugrabi, 
sažvače i proguta dobra bijednih, sirota i udovica .« I 
nastavlja, s gorkom ironijom: »Pogledaj samo kakve se 
ruke usuđuju dijeliti milostinju: ruke okrvavljene krvlju 
siromaha!• 

Zahtijevao je, nema sumnje, da bogati pomažu si¬ 
romašne, ali nije htio da to budu mrvice sa stola, nego 
pravedna razdioba dobara na temelju kršćanske ljubavi: 
»Tko posjeduje dobra, nakon što je zadržao za sebe ko¬ 
liko mu je potrebno za hranu i odjeću, sav ostali suvi- 
šak mora dati potrebnu bratu, za koga je Krist umro. 
Ako ne da, ako svoje srce zatvori pred siromašnim bra¬ 
tom, tvrdim da teško griješi, jer u njemu nema ljubavi 
Božje.* A nije se šalio ni s osudom onih koji tako čine. 
Istina, nije se pozivao na ljudsku pravdu, kojoj ionako 
izmiču mnoge nepravde i zlodjela. Pozivao se na Božju 
pravdu kojoj nitko neće izbjeći: »Jao onima koji imaju 

pune podrume i žitnice i dobro opskrbljen dom, dok goli 
i gladni siromasi kucaju na njihova vrata! Njima se onda 

daje nevoljko i nešto malo od preostataka _ Doći će, 

doći trenutak kada će i dobrostojeći vikati pred vratima: 
’Gosvodine, Gospodine, otvori nam!’, no oni koji nisu 
htjeli čuti, čut će: ’Zaista vam kažem, ne poznam vas!’* 

Tako je, i slično, Antun ostavio zapisano u svojim 
propovijedima, a kako je govorio, može se tek donekle 
naslutiti. Poznato je već koliko je bio silan u govoru, 
kako je bio pun Božjega duha i snage kada je propovi¬ 
jedao živom riječju: obraćao je i najtvrdokornije gre- 
šnike i najzadrtije krivovjerce. U Padovi, posebno za 
vrijeme » velike korizme », uspio je potresti savjesti bo¬ 
gataša i lihvara i pobuditi ih na pokajanje i javno ispo¬ 
vijedanje svojih grijeha. To je međutim bio tek prvi 
korak u uspostavljanju Božje i ljudske pravde. Cim je 
led bio probijen, zahtijevao je od njih da vrate sve što 
su nepravedno ili lukavo stekli i prisvojili. Uspio je i 
u tome. Praživotopis kaže da su mnogi » zalagali kuće i 
posjede i novac donosili pred njegove noge kako bi se, 
prema njegovu sudu, mogao vratiti onima kojima je bio 
nepravedno oduzet*. 

Nema sumnje, bio je to priličan Antunov doprinos 
pravednijim ljudskim odnosima, no on tek sada prelazi 
izravno na polje društvene pravde. Prije svega, budući 
da je smatrao nepravdom što su mnogi, prema tadašnjem 
zakonu, bili lišeni slobode zato što nisu mogli isplatiti 
obveznice, zahtijevao je da se svi takvi puste iz zatvora. 
Praživotopis svjedoči da je » oslobađao one koji su bili 
utamničeni*. Zatim je — i u tom je najznačajniji Antu¬ 
nov doprinos boljem i pravednijem društvenom uređenju 
u Padovi i u njegovu vremenu — poradio i na izmjeni 
spomenutog nepravednog zakona. Uspjeh ni ovoga puta 

nije izostao, kako dokazuje dokumenat koji se u pra¬ 
starom prijepisu — izvršenom po nalogu gradske uprave 
— čuva među statutima grada Padove. Taj značajni do¬ 
kumenat glasi (u skraćenu obliku): »Odredba od 15. 
ožujka Gospodnje godine 1231., pod gradonačelnikom 
Stjepanom Badoerom: U ime Oca i Sina i Duha Svetoga. 
Amen. Na zamolbu poštovanog brata Antuna, reda male 
braće, zaključeno je i određeno kako slijedi: Od sada 
unaprijed nitko ne može biti zatvoren zbog prošlog ili 
budućeg duga ili dugova u novcu, ako se odriče svojih 

dobara. Ovo vrijedi i za dužnike i za jamce _ Ovu 

odluku ne mogu ubuduće ni na koji način izmijeniti, 
umanjiti ili dokinuti ni narodna skupština, ni gradsko 
vijeće, ni gradski pravnici.. .« 

Time su tadašnje zakonske odredbe o isplati dugova 
i obveznica prilično ublažene. Do tada su, naime, du¬ 
žnici i njihovi jamci morali jamčiti za isplatu dugova 
ne samo svojim dobrima, nego i eventualnim lišenjem 
svoje slobode. Tko nije mogao platiti, išao je u zatvor. 
Sada je ta drastična mjera dokinuta, čime je dužnicima 
znatno olakšano, pogotovo očevima obitelji: ostajući na 
slobodi, mogli su raditi i tako, isplaćujući pomalo i du¬ 
gove, izdržavati sebe i svoje. A to ipak nije bilo malo. 
U svakom slučaju, bilo je bolje i pravednije nego prije. 
Zaslugom, vidjeli smo, sv. Antuna. 

Sv. Franjo i njegovi redovnici nazvali su se »malom 
braćom « ne samo iz ljubavi prema poniznosti, nego i 
iz ljubavi prema »nižima « tadašnjega društva. Suosje¬ 
ćali su i družili se sa siromašnima, nevoljnima, prezre¬ 
nima, odbačenima, nepravedno progonjenima_Time 

su ujedno htjeli upozoriti svijet na evanđeosko vredno¬ 
vanje ljudske osobe koje ne pozna razlike između »viših* 
i »nižih«, između bogatih i siromašnih. Tako je franje- 

vački red svojim duhom i pokretom označio i jednu novu 
društvenu reformu u XIII. stoljeću. Sv. Antun, jedan 
od najvjernijih sljedbenika sv. Franje, dao je tome tako¬ 
đer svoj značajni doprinos. Štoviše, učinio je toliko — 
prema svom pozivu i svojim mogućnostima — da se za¬ 
ista na poseban način može nazvati začetnikom praved¬ 
nijega društvenog uređenja u Padovi i u svom vremenu. 

I heroji doživljuju neuspjehe 

Gotovo trijumfalni uspjesi što ih je Antun postigao 
za vrijeme posljednje korizme u Padovi bili su i za 
njega velika utjeha. Bio je već dulje vremena bolestan, 
a neprestana briga i skrb za svu braću kroz posljednje 
tri godine, kao i spomenuto četrdesetdnevno propovije¬ 
danje i ispovijedanje, samo su još više pogoršali njegovo 
zdravstveno stanje. Trpio je i šutio. Svoje je boli prika¬ 
zivao Bogu, i u njemu, bez sumnje, nalazio svoju okrepu, 
utjehu i jakost. Ipak, bio je i on čovjek kao i svi drugi, 
pa su i za njega bile velike radosti kada je mogao pro¬ 
matrati plodove svoga rada i svojih žrtava. 

Nije međutim ni on žeo uvijek samo uspjehe. Zaci¬ 
jelo se nisu na njegovu riječ kajali baš svi grešnici, 
obraćali svi krivovjerci, popravljali svi zlikovci, na put 
pravednosti vraćali svi otimači, mirili svi zavađeni... 
Vrijedila je, na žalost, i za njega Isusova prispodoba o 
sjemenu koje ne pada uvijek na dobru i plodnu zemlju, 
kao i prispodoba o žitu i kukolju, kukolju što ga nepri¬ 
jatelj ljudskog roda, đavao, sije među žitom. To ga je 
svakako boljelo, iako zbog toga nije nikada malaksao, 
niti je ikada ustuknuo pred poteškoćama ili neuspjesima. 
»Postoji muka Kristova, postoji muka mučenika, ima i 
muka sv. Antuna — iako je nitko nije znao opisati«, 

piše jedan današnji Antunov životopisac. U toj muci 
Antun se tješio i sokolio, ako ne i veselio, razmatrajući 
često, poput sv. Franje, muku i smrt Gospodinovu. Go¬ 
vorio je da se ovim » trebamo služiti kao ubrusom kojim 
ćemo brisati znoj našeg truda i krv naših mulca; u sva¬ 
koj prigodi moramo se spomenuti primjera strpljivosti 
što nam ih je dao Isus Krist*. 

Jedan od tih neuspjeha doživio je Antun i u svome 
poznatom posredovanju kod Ezzelina da Romano. 

No, prije svega, tko je bio Ezzelino da Romano? Bio 
je to svemoćan gospodar Verone, tiranin nazvan anti¬ 
kristom i sinom Sotone, zadrt i nepomirljiv papin nepri¬ 
jatelj, napokon sam đavao — kako ga prozva narod, 
zlostavljen i mučen njegovom okrutnošću. Slično ga na¬ 
ziva i pjesnik Ariosto, a Dante ga zbog njegovih zločina 
baca u pakao i uronjava do čela u jamu kipuće krvi 
ubojica. Ima u svemu tome pučkog i umjetničkog ma¬ 
štanja, no nije daleko od stvarnosti, kako i povijest po¬ 
tvrđuje. Povjesničar Caggese kaže da je bio »običan zlo¬ 
činac i krvoločan luđak*, a znameniti Burckhardt piše: 
»S Ezzelinom se po prvi put pokušava uspostaviti vlast 
na temelju pokolja mnoštva i drugih neizmjernih okrut¬ 
nosti, što ne znači drugo nego upotrijebiti svako sredstvo 
samo da se postigne cilj.* 

27. lipnja 1230. godine Ezzelino sa svojim vojnicima 
uspijeva uhvatiti živa padovanskog grofa Rizzarda di 
Sambonifacio s nekoliko njegovih drugova. Baciše ih u 
tamnicu. Nije se radilo samo o političkim razlozima i 
teritorijalnim zahtjevima, već je po srijedi bila i želja 
za osvetom zbog nekih osobnih uvreda što su ih nanijeli 
jedan drugome. Padovanci su pokušali sve da svoga pri¬ 
jatelja oslobode iz teškoga ropstva, no bez ikakva us¬ 
pjeha. Preostala je jedina nada: Antun. U Padovi su ga 

već svi držali svecem i čudotvorcem — možda će on 
postići što nisu mogli drugi. Stvarno, u svibnju 1231. 
odlazi u Veronu, pred Ezzelina. Uostalom, nije ni poznato 
da li ga je za to zamolila padovanska gradska uprava, 
odnosno Rizzardova obitelj, ili se na to sam odlučio. 
U svakom slučaju, bio je to herojski podvig. Kroničari 
ga tom prigodom nazivaju »neustrašivim ocem*. 

Nije ništa uspio, osim što je spasio živu glavu. Svi 
su sa strahom očekivali što će se dogoditi i hoće li se 
uopće vratiti. To više što su znali da je Antun pošao 
Ezzelinu ne samo da ga zamoli za oslobođenje zaroblje¬ 
nika, nego i zato da ga prekori zbog njegovih zlodjela 
i pobudi na pokajanje i obraćenje. Kako bi se uopće 
pojavio pred njim, a da ne iskoristi prigodu i za njegovo 
vječno spasenje? Ako je već išao da iz tamnice izbavi 
zarobljenike, nije li bilo potrebnije da od vječne propasti 
izbavi jednu grešnu dušu? •Nema veće ljubavi od ove: 
položiti vlastiti život za prijatelje svoje*, rekao je Isus. 
Antun ga je bio spreman položiti za grofa Rizzarda, no 
još više za samoga tiranina Ezzelina, koji za njega nije 
bio nikakav »sin Sotone*, već Božje dijete, iako nepo¬ 
slušno i nevjerno. Nije li i Isus umro upravo za grešnike 
i zločince? 

Ezzelino se nije pokajao ni obratio, no ipak se nije 
usudio staviti ruku na »Božjeg čovjeka*, kako su tada 
zvali Antuna. Sveca se i tirani boje i poštuju. Kao Herod 
sv. Ivana Krstitelja. Samo što je tom prigodom sudbo¬ 
nosnu ulogu odigrala zloba jedne žene. U Veroni se, na 
sreću, nešto slično nije dogodilo. 

Neki kasniji kroničari i Antunovi životopise! kažu 
da se Ezzelino ipak stvarno kajao i obratio, makar samo 
za neko vrijeme. Navodno je, prema njihovu izvještaju, 
pao pred Antunove noge i zamolio ga za oprošten je 

s obećanjem da će se popraviti, a taj svoj postupak 
opravdao pred vojnicima s izgovorom da je nad Antu¬ 
nom ugledao čudesno svjetlo. To je ipak čista legenda, 
iako su je i neki umjetnici iskoristili za svoja djela na 
platnu. Nije isključeno da su tiranina trenutačno po¬ 
tresle teške Antunove riječi o Božjoj pravdi i njegovu 
neizbježivu sudu. Kao i sve tirane i zločince, progonila 
je zacijelo i njega grižnja savjesti i tajanstven strah 
pred vječnošću. Pokajao se ipak nije, a još manje obra¬ 
tio: nastavio je sa svojim zlodjelima, sve do velikog po¬ 
kolja u Veroni 1256. godine. Završio je kao i većina 
ovozemaljskih silnika: izdan od vlastitih prijatelja, bio 
je ranjen, zarobljen i bačen u tamnicu, gdje je od zado¬ 
bivenih rana u teškim mukama umro 1259. godine, u 
65. godini života. 

Nakon njegove smrti jedina je želja sviju bila da 
ga što brže zaborave. Antun je tada već preko dvadeset 
godina uživao radosti nebeskog blaženstva i neprolaznu 
svetačku slavu u Padovi i u svijetu: »V vječnome će 
spomenu biti pravednik /« (Ps. 112) 

Prema vječnosti i slavi 




Nebesko viđenje 

Antun je osjećao da mu se približava svršetak. Na 
to aludira i već spomenuti citat iz Praživotopisa koji 
govori kako je — petnaestak dana prije smrti — pro¬ 
rekao da će Padova biti skoro počašćena velikom sla¬ 
vom, tj. da će u njoj umrijeti i imati svoj slavni grob. 
»Ipak*, kaže životopisac, »u želji da previše ne ražalosti 
svoju subraću, vješto je pred njima skrivao svoje skoro 
preminuće.* I u svojim posljednjim danima mislio je 
više na druge nego na sebe. 

Po završetku svog pohoda tiraninu Ezzelinu u Ve- 
roni povlači se, koncem svibnja, u Camposampiero, tiho 
mjestance, udaljeno kojih dvadesetak kilometara od Pa¬ 
dove, »želeći tamo naći mir i samoću* (Praživotopis). 
Zašto? Da se molitvom i pokorom pripremi za smrt: 
»Htio je suzama pobožnosti i razmatranja isprati sa sebe 
ono malo prašine što se, možda, sleglo po njemu u nje¬ 
govim susretima sa svijetom*, tvrdi isti Praživotopis. 
To je oznaka svetih: koliko god ljubili Boga i za njim 
težili, nikada se ne smatraju dovoljno čistima i dostoj¬ 
nima da se pojave pred njegovim božanskim licem. 

Smrti se ipak nije bojao, a za zemaljskim životom 
nije žalio: »Čovječji život sliči mostu, a most služi za 
prijelaz, a ne za stanovanje.* Tako je govorio, te je 
i sam na neki način žurio da preko tog mosta prijeđe 
što prije i da se nađe na drugoj obali, na cilju — u 
pravoj domovini, u kući svog nebeskog Oca i u zagr¬ 
ljaju s njime, koga je jedinoga ljubio i radi koga je 
jedino živio i radio. Ispunio je svoj životni zadatak, i 
sada je mogao i na sebe primijeniti svoje riječi o pra¬ 
vedniku: »Pravednik u svojim rukama nosi svoju dušu 
i svoja djela, spreman da ih preda svom Stvoritelju kad 

god on to zaželi. Blagoslivljajući sa Šimunom Boga, uvi¬ 
jek može kazati: ’Sad otpusti slugu svoga. Gospodine, 
prema riječima svojim, u miru.’c 

U Camposa mpieru franjevci su imali samostan ne¬ 
daleko od dvorca grofa Tisa, na terenu što im ga je 
ovaj dao za njihove potrebe uz kapelicu sv. Ivana. Grof 
Tiso vratio se nakon svojih vojnih i političkih zadataka 
u Padovu koju godinu prije Antunova dolaska, no češće 
je provodio svoje stare dane u svom kamposatnpijer- 
skom dvorcu. Prema predaji, bio je jedan od prvih koji 
se, na Antunovo korizmeno propovijedanje u Padovi, 
povukao iz mondenog života, što ga je dotle provodio, 
i posvetio molitvi i dobrim djelima. 

Čim je Antun stigao u taj samostan, uronuo je u 
pobožno razmatranje Svetoga pisma, a stanoviti dio da¬ 
na posvećivao dotjerivanju svojih Blagdanskih propo¬ 
vijedi. Kako mu je, međutim, bio potreban i odmor, od 
vremena do vremena prošetao bi se po obližnjoj šumi. 
Jednoga dana zapazi u njoj velik orah koji mu se pri¬ 
čini mnogo prikladnijim za sabranost i molitvu nego 
samostanska sobica. Kad je za to doznao grof Tiso, 
odluči da Antunu i njegovim pratiooima — bili su to 
fra Luka Belludi i neki fra Ruđer — isplete na njemu 
prikladne kolibe, kako bi u njima mogli nesmetano pro¬ 
voditi dane u sabranosti s Bogom. Praživotopis opisuje 
to ovako: 

»Spomenuti gospodin (Tiso) imao je nedaleko od 
samostana gustu šumu, u kojoj se između drugih sta¬ 
bala nalazio i jedan ogroman orah, iz čijeg se debla 
dizalo u vis šest grana, stvarajući neku vrstu razgra¬ 
nate krune. Božji čovjek (Antun), promatrajući jednoga 
dana ljepotu tog oraha, odluči — po nadahnuću Duha 
Svetoga — da si na njem podigne kolibu, jer mu se 

mjesto pričini samotnim i tihim, prikladnim za sabra¬ 
nost i razmatranje. Čim je za to, od subraće, doznao ple¬ 
meniti gospodin Tiso, povezavši zgodno motkama grane, 
pripremi na orahu svojim rukama kolibu od rogožme. 
Slične kolibe učini i za drugu dvojicu... Božji sluga 
Antun, provodeći u toj kolibi nebeski život, posvećivao 
se kao marljiva pčela kontemplaciji. Bijaše to posljednje 
njegovo prebivalište među smrtnicima; uspinjući se u 
nj, pokazivao je kako se uspinje prema nebu.* 

Neki smatraju da je Antun koji put s tog oraha 
propovijedao narodu, koji se brzo počeo skupljati oko 
svetih Božjih pustinjaka. S vremenom je orah istrunuo 
i nestao, no pobožni su Antunovi štovatelji skoro na 
njegovu mjestu podigli kapelicu na spomen » posljednjeg 
svečeva prebivališta među smrtnicima*. Kapelica — »Sv. 
Antun od oraha* — postoji još i danas, s vrlo lijepim 
umjetničkim slikama koje prikazuju Antunov život, pro¬ 
povijedanje i čudesa. Među ovima nalazi se i poznatije 
djelo Bonifacija Pitatija, zvanog Veronese, u apsidi, na 
kojemu je Antun prikazan upravo kako propovijeda sa 
spomenutog oraha. 

I samostanska sobica u kojoj je Antun proboravio 
nekoliko prvih dana, a kasnije — za vrijeme boravka 
u šumi na orahu — dolazio u nju na noćenje, pretvorena 
je s vremenom u kapelicu. U toj je sobici, prema pre¬ 
daji, Antun jedne večeri primio u naručaj Djetića Isusa. 
Na žalost, o tom nebeskom viđenju uporno šute prvotni 
pisani izvori Svečeva života, a prvi ga put donosi tek 
Knjiga o čudesima iz XIV. stoljeća. No to ipak ne bi 
trebalo staviti u sumnju jedan od najčudesnijih i naj- 
ljupkijih događaja iz Antunova života. 

Jednoga dana — kaže predaja — grof Tiso zapazi 
u svečevoj sobi neobično jako svjetlo, što ga vrlo začudi. 

Pogledavši malo bolje kroz otvor, na svoje veliko ču¬ 
đenje ugleda Antuna u zanosu i kako u svojim rukama 
drži neko milo dijete kojega je netremice i ljubazno pro¬ 
matrao. Tako je to potrajalo neko vrijeme, nakon čega 
nestade djeteta i svjetla, a Antun opet osta sam, još 
uvijek uronjen u molitvu, u tamnoj sobi. I dok se, po¬ 
slije toga. Tiso još uvijek u čudu pitao što se to zbilo 
i tko bi moglo biti ono ljupko djetešce u Antunovim 
rukama, pristupi mu svetac i otkrije da je u svojim 
rukama držao Djetića Isusa, ali mu ujedno i zabrani da 
ikome išta ispriča o viđenju prije njegove smrti. Možda 
je to bio i razlog da o tom događaju ne govori ništa 
Praživotopis, a dosljedno tome ni drugi prvotni životo¬ 
pisi. 

Spomen na nj ostao je, međutim, živ kroz stoljeća. 
U XV. stoljeću pojavljuju se i prve umjetničke slike 
koje prikazuju Antuna s Djetićem Isusom u naručju. 
Mnogo su starije one koje ga prikazuju s knjigom u 
ruci, što je znak da je oduvijek bio štovan kao naučitelj 
i propovjednik Božje riječi. S vremenom se pojavljuju 
i druge, na kojima je Antun predstavljen s ljiljanom, 
simbolom čistoće, zatim također i sa plamenim srcem, 
simbolom ljubavi, i napokon s križem, simbolom po¬ 
kore i štovanja muke Kristove. 

Slavni Murillo oslikao je na više svojih platna An¬ 
tuna s Djetićem Isusom na rukama, i to s takvim umjet¬ 
ničkim osjećajem da je u tom nadvisio sve prijašnje 
umjetnike, a teško da će ga u istom u buduće nadvisiti 
bilo koji drugi. Kdmund de Amicis, promatrajući jedno 
od tih djela slavnog umjetnika u seviljskoj katedrali, 
zapisao je u svojoj knjizi Španjolska: »Pričinilo mi se 
da se preda mnom otvorio zastor, osjetio sam u sebi 
neizmjernu sigurnost u ono za čim sam više žudio nego 

vjerovao; moje se srce razbuktalo u vrhunskoj radosti, 
u anđeoskoj milini, u neizrecivoj nadi: val žarkih suza 
poteče mi iz očiju ...* 

Što je tek Antun morao osjećati i proživljavati u 
onom svom stvarnom nebeskom viđenju? Kad je sv. 
Pavao bio uznesen u raj, kaže da je »čuo neizrecive ri¬ 
ječi koje čovjeku nije dopušteno izreći.* Ni sami sveci 
nisu sposobni da ljudskim jezikom opišu nadnaravne 
stvarnosti kojih su u svojim mističnim zanosima, makar 
na trenutak, bili očevici i sudionici. Kako bi to bilo 
moguće nama, bijednim grešnicima, kojima je dano da 
ih promatramo tek po vjeri, u slici i nađi? 

»Umro je svetac, umro je Antun!...« 

»Na Boga ne smije zaboraviti nikada tko ga pozna 
i ljubi. Kao što nema trenutka da Bog u svojoj dobroti 
ne misli na čovjeka, tako i mi moramo uvijek, sa svoje 
strane, misliti na njega. Neprestano mora biti prisutan 
u našoj pameti i u našem srcu.* Tako je Antun u svo¬ 
jim propovijedima govorio vjernicima. Da je sam pro¬ 
veo sve dane svoga zemaljskog života u Božjoj prisut¬ 
nosti, misleći, radeći i trpeći za Boga, svjedoči čitav 
njegov život. Ovih posljednjih dana povukao se — kao 
što je to činio više puta •— u samoću, kako bi mogao 
još nesmetanije misliti na njega u pripremi za svoj ko¬ 
načan susret s njime na pragu vječnosti: »Svi se mi 
vraćamo Bogu, kao što se mornar vraća u miran zaklon 
luke; i pošto smo izbjegli oluji svijeta, naći ćemo se u 
miru vječnoga života _« 

Trenutak Antunova povratka Bogu približavao se 
sve neumitnije i sve brže. Praživotopis to opisuje ovako: 

»Jednoga dana, budući da je bilo vrijeme ručka, 
Antun na poziv zvona siđe s oraha i po običaju sjedne 
za stol s ostalom braćom. Tada se ’ruka Gospodnja spusti 
na nf (Kzekijel), i u čas ga počeše ostavljati sve snage. 
Budući da mu je bilo sve gore, potpomognut od braće 
digne se iza stola, no kako se nije mogao držati na noga¬ 
ma, baci se na obližnji krevet. Osjećajući, dakle. Božji 
sluga Antun da mu se približava kraj, pozove jednoga 
od subraće i drugova — fra Ruđera — i reče: *Ako U 
se sviđa, brate, odvedi me u Padovu, u samostan sv. 
Marije, jer ne želim biti na teret ovoj bi aći.‘ Fra Ruđer 
odmah na to pristane, i pošto pripremiše kola, stave na 
njih svetoga oca — makar se tome usprotiviše, koliko 
su mogli, članovi dotičnog samostana .« 

Antun je tako krenuo na svoje posljednje putova¬ 
nje. Nije to više bilo njegovo uobičajeno i neumorno 
putovanje po svijetu kada je ljudima, od mjesta do mje¬ 
sta, naviještao riječ Božje istine i dobrote i pripremao 
ih na vječno spasenje. Sada je on sam putovao prema 
svojem, zasluženom, vječnom spasenju, prema nagradi 
i slavi što mu ju je Bog već odavno spremao za njegov 
svet život i požrtvovni rad na polju apostolata. 

Put je bio dug i težak: po tadašnjim prašnjavim i 
neravnim cestama, u rasklimanim drvenim seljačkim ko¬ 
lima s volovskom spregom, do Padove je trebalo pet do 
šest sati. Tresući se od groznice, Antun je u svojim po¬ 
sljednjim bolima i kušnjama mislio na riječi što ih je 
znao, u svoje vrijeme, upraviti vjernicima: »Najuže sje¬ 
dinjeni s Bogom, ne trebamo se nipošto bojati navale 
Zloga, koji nas uzaludno pokušava odijeliti od njega. 
Bog sam dopušta da budemo kušani za naše dobro: slo¬ 
boda što je daje napasniku da nas muči, pretvara se u 

veliku milost za onoga koji je kuSan — ako je pretvara 
u vlastitu korist, napredujući u kreposti ...« 

Sunce je već bilo pri zalazu i svojim posljednjim 
rumenim zrakama obasjavalo krajolik kada se, kroz po¬ 
lja zlatna žitnog klasja, zrelog za žetvu, mala povorka 
redovnika s Antunom u kolima približavala Padovi. Ne¬ 
što pred samom Arcellom, padovanskim predgrađem, 
sretnu fratra po imenu Vinotto, koji se — doznavši za 
svečevu bolest — požurio u Camposampiero da ga po¬ 
sjeti. Ovaj ih, videći u kakvu se stanju nalazi Antun, 
poče nagovarati da skrenu u arčelski samostan i u nje¬ 
mu privremeno smjeste bolesnika. U protivnom će, reče 
im, nepotrebno uzbuditi fratre padovanskog samostana, 
u koji će, k tome, pohrliti čitav grad čim se dozna da 
je stigao Antun i da se nalazi na samrti. Prihvativši 
takvo obrazloženje, Antunovi pratioci stvarno, zajedno 
s njime, skrenu u spomenuti samostan. Kada su bole¬ 
snika smjestili u jednu njegovu sobu, dan je bio već 
gotovo na izmaku i sve tamniji večernji sumrak spu¬ 
štao se nečujno nad Arcellom i Padovom. 

Antun se, nakon kratka odmora, ispovjedio i odmah, 
čistom i radosnom dušom, zapjevao svoju posljednju 
pjesmu nebeskoj Majci: »O Gospođo slarma, uzvišena 
nad sve zvijezde .. .* Bio je to himan jutarnje tadašnjeg 
časoslova u čast prečiste Djevice. »Pošto je otpjevao 
taj himan*, kaže Praživotopis, »prema svom običaju po¬ 
digne oči prema nebu, i tako je dulje vrijeme ostao ne¬ 
pomičan, gledajući u jednu točku.* Kada ga je jedan 
od subraće zapitao u što se zagledao, svetac mu odgo¬ 
vori: »Vidim svoga Gospodina.* 

Videći da mu se približava »sretan svršetak* (Praži¬ 
votopis), braća mu savjetovaše da primi bolesničko po¬ 
mazanje. Antun na to reče onom koji je, u tu svrhu. 

došao sa svetim uljem: »Nije to, brate, potrebno: ovo 
pomazanje ja već nosim u sebi. Ipak, i meni će dobro 
doći i vrlo mi se sviđa .« Dok je primao okrepljujući 
sakramenat bolesnika, pjevao je zajedno s braćom po¬ 
korničke psalme. »Zatim je«, zaključuje Praživotopis, 
»živio još kojih pola sata, nakon čega ona presveta duša 
— oslobođena tjelesnog zatvora — nesta u bezdanu 
svjetla .« 

Sam je Antun najbolje opisao, u jednoj od svojih 
propovijedi, veličinu trenutka svog susreta s Bogom u 
sretnoj vječnosti: »Kao što dijete plačući trči u majčin 
zagrljaj, a majka ga miluje i briše mu suze, tako sveti 
hrle iz ove suzne doline u zagrljaj slave, gdje će Bog 
otrti suze sa svih lica. Eto, to je svršetak muka, svr¬ 
šetak putovanja, radost onih koji je traže, i nagrada 
onima koji je nađu. Radost vječne punine, koja ispu¬ 
njava sve naše želje. Ljepota Božjeg veličanstva je tako 
velika da neprestanom žudnjom raspaljuje blažene du¬ 
hove, raspaljujući ih zasićuje, a zasićujući opet raspa¬ 
ljuje ... Svaki se svetac na nebu veseli slavi drugih, 
i tako svoju ljubav, i u nebu, prelijeva i dijeli s dru¬ 
gima .« 

Antun je »nestao u bezdanu svjetla « i ušao u »zagr¬ 
ljaj slave « 13. lipnja 1231. godine. Imao je tada, naj¬ 
vjerojatnije, samo trideset i šest godina. Od ovih je pet¬ 
naest proveo u svom očinskom domu, dvije u samostanu 
sv. Vinka u Lisabonu, devet u samostanu sv. Križa u 
Coimbri i, napokon, deset u redu sv. Franje Asiškog. 

Kad je preminuo, noć se već spustila nad Arcellom 
i Padovom. Na tamnom nebeskom svodu pojavila se 
prva zvijezda_ 

* * * 

Mora da su padovanski noćobdije već završile 
s upaljivanjem gradskih svjetiljaka i nad gradom pro¬ 
glasili noćni mir i tišinu, kad je ulicama Padove najed¬ 
nom počeo odjekivati prodoran glas iz dječjih grla: 
»Umro je sveti otac, umro je sveti Antun!« Tko im je 
to rekao kad su fratri »sa svom pomnjom i oprezom 
nastojali da sakriju pred svima — čak i pred prijate¬ 
ljima i znancima — blaženo Antunovo preminuće, kako 
bi izbjegli velik nalet mnoštva« (Praživotopis)? Uosta¬ 
lom, počeli su to izvikivati istoga trenutka kad je Antun 
izdahnuo. 

U tili čas skupi se oko samostana u Arcelli toliko 
mnoštvo ljudi da je pred kuću bilo potrebno postaviti 
stražu. U međuvremenu stigli su u Arcellu i redovnici 
iz padovanskog samostana sv. Marije, s namjerom da 
odmah prenesu »presveto tijelo blaženog Antuna« u 
Padovu. Imali su na to i pravo: Antun je u posljednje 
vrijeme, znamo, bio član njihove zajednice, a k tome je 
i on sam, dok je još bio živ, izrazio želju da bude poko¬ 
pan u crkvi sv. Marije. Prekasno. Stanovnici podalje 
prigradske četvrti Capođiponte, u koju je spadala i Ar- 
cella, odlučili su već čvrsto da to neće dopustiti. Povod 
za to dale su sestre klarise arčelskog samostana: željele 
su da slavni propovjednik, čudotvorac i svetac bar mrtav 
ostane u njihovoj sredini. Okolni vjernici su tu njihovu 
želju s oduševljenjem prihvatili i zaključili da je pošto- 
-poto i ostvare. Čak su se, kako tvrdi Praživotopis, za- 
kleli da će »staviti na kocku sigurnost osoba, dobara 
i svega što posjeduju, prije nego pristanu da tijelo 
blaženog Antuna bude maknuto«. Stvarno, na više po¬ 
kušaja Padovanaca da ga preuzmu i prenesu u svoj grad, 
arčelijanci su odgovorili silom i zaprijetili štoviše i krvo¬ 
prolićem. Čudnih li vremena kad su ljudi bili spremni 

da se i do krvi potuku za svetačke relikvije, ali — tako 
je to tada bilo! 

Tako je prolazilo vrijeme, osvanuo je već i peti dan 
po Antunovoj smrti, utorak, a do nagodbe nije došlo. 
Što se sve u međuvremenu događalo, vrlo opširno — u 
čitavih šest poglavlja! — opisuje Praživotopis, no nije 
potrebno da se na tom zadržavamo. Pobijedio je konačno 
razum i — viša sila! Franjevački provincijal fra Supe- 
rancije, padovanski biskup Jakov Corradi i energični 
gradonačelnik Stjepan Badoer odluče da milom ili silom 
prenesu Svečevo tijelo u Padovu. Gradonačelnik je u 
tu svrhu izdao najstrože naredbe i osigurao dovoljan broj 
gradskih oružnika. Na sreću, nisu trebali posredovati: 
vjernici Arcelle su vidjeli da nema šale, pa su se pri¬ 
mirili i popustili. 

»Nakon toga*, kaže Praživotopis, »gradski biskup sa 
svim klerom, a također i gradonačelnik s brojnim gra¬ 
đanima, dođoše u Arcellu i u sređenoj procesiji, pjeva¬ 
jući himne i duhovne pjesme, prenesoše tijelo prebla- 
ženog Antuna u crkvu sv. Marije, Majke Božje, uz opću 
radost svih prisutnih. Lijes su nosili predstavnici naroda 
i gradski prvaci, dok su se drugi smatrali sretnima ako 
su ga mogli bar malo dotaknuti. Tolika bijaše navala 
naroda da su mnogi, budući da nisu mogli slijediti po¬ 
vorku kroz sam grad, protrčavali trgovima i ulicama 
predgrađa, kako bi stigli prije same procesjie. Svi su, 
osim toga, u svojim rukama nosili toliko upaljenih svi¬ 
jeća koliko im je bilo moguće držati, i tako je bilo sve 
rasvijetljeno te se činilo kao da je sav grad bio u pla¬ 
menu. Kad su konačno, po završenoj procesiji, stigli u 
crkvu sv. Marije, biskup svečano odsluži sv. misu, položi 
zatim s poštovanjem tijelo blaženog Antuna u grob, i 
napokon se s velikim veseljem vrati u svoj dom.* 

Antunovi smrtni ostaci počivali su u tom grobu, u 
crkvici sv. Marije, do 1263. godine, kada su preneseni 
u središte novoizgrađene veličanstvene bazilike. Tu osta¬ 
ju đo ponovnog i konačnog prijenosa 1310. godine u iste 
godine dovršenu kapelicu, na lijevoj strani bazilike i u 
neposrednoj blizini bivše crkvice sv. Marije. Kapelica 
je — kao uostalom i cijela bazilika — preuređivana i 
uljepšavana više puta sa strane najizvrsnijih umjetni¬ 
ka, osobito u XVI. stoljeću. Godine 1594. podignut je u 
toj »Svečevoj kapelici «, nad samim svečevim grobom, 
prekrasan umjetnički oltar, djelo Ticijana Aspettija. 

Kroz stoljeća slavni je grob sv. Antuna meta bez¬ 
brojnih hodočašća, privatnih i javnih, pobožnih štova¬ 
telja, koji sa svih strana hrle na ovo sveto mjesto kako 
bi se u svim svojim duhovnim i tjelesnim, radosnim i 
žalosnim, vremenitim i vječnim potrebama preporučili 
zagovoru ovog preodabranog Božjeg miljenika i velikog 
prijatelja, pomoćnika i tješitelja svih ljudi, a osobito 
koji se njemu utječu. Bio je to nekoć, za svoga zemalj¬ 
skoga života, ostao je to i poslije — do dana današnjega 
— s neba, gdje u nedokučivu i neopisivu svjetlu i lju¬ 
bavi Presvetoga Trojstva uživa vječno blaženstvo. 

Svetac čitavoga svijeta 

Hodočašća na grob sv. Antuna započela su već prvih 
dana po njegovu ukopu. Zapravo, može se reći da su se 
jednostavno nastavila na ono prvo hodočašće, ako se 
takvim može nazvati, prigodom svečanog prijenosa sve- 
čeva tijela iz Arcelle u Padovu, u crkvu sv. Marije, 
kada su u njemu sudjelovali vjernici cijeloga grada i 
okolice. Tom prigodom — Praživotopis kaže: »Odmah, 
istoga dana « — zbila su se i brojna čudesna ozdravlje- 

nja, pa je to još više potaklo ljude da hite na grob slav¬ 
nog propovjednika i velikog čudotvorca, da mu se mole 
i da ga slave. Među prvima bili su stanovnici Arcelle i 
Capođiponta, došao je ponovno i biskup s klerom i re¬ 
dovnicima, te gradonačelnik s vojnicima i građanima, a 
pridružili su im se, u zasebnoj procesiji, također i sve¬ 
učilišta rci sa svojim profesorskim zborom. Čitav je grad 
bio u pokretu ne samo danju nego i noću, i to, noću, 
s toliko upaljenih svijeća te se činilo da u njemu »nije 
više bilo noćne tame«. 

Glas o Antunovoj smrti i o čudesima što su se zbi¬ 
vala na njegovu grobu brzo se proširio i daleko izvan 
Padove. Počeli su stizati mnogi ne samo iz bliže nego 
i iz dalje okolice, štoviše iz dalekih krajeva. Praživotopis 
spominje hodočasnike iz Venecije, Trevisa, Vićenze i 
Lombardije, a zatim čak iz Hrvatske, Madžarske, Fran¬ 
cuske i Njemačke. Bit će da su ovi posljednji bili samo 
slučajni prolaznici kroz Padovu na putu u Rim, uz Je¬ 
ruzalem u Svetoj zemlji i Santiago de Compostela u 
Španjolskoj, jedino svetište u koje se tada hodočastilo 
iz cijele Evrope. Za Antuna su, naime, mogli u to vrije¬ 
me i u tako kratku roku čuti i doznati samo u Padovi, 
prisustvujući događajima što su se tih dana u tom gradu 
zbivali, ili u neposrednoj blizini, nailazeći na hodoča¬ 
snike koji su išli na Svečev grob. 

Dok se tako narod pobožno i u sve većem broju 
skupljao oko Antunova groba, počeše se javljati prvi 
glasovi da se Antun proglasi svetim. Iskra se u tren 
oka pretvorila u plamen. Pred tri godine papa Grgur 
IX. proglasio je Franju Asiškog svetim, samo dvije go¬ 
dine nakon njegove smrti. Zašto se ne bi moglo pri¬ 
stupiti odmah i Antunovoj kanonizaciji? Glas naroda 
— glas Božji! Padovanski biskup, i sam oduševljen ta- 

kvom mišlju i nadom, spremno je podržao želju naroda, 
pa niti mjesec dana nakon Antunove smrti šalje, u tu 
svrhu, posebno poslanstvo Kristovu namjesniku. Papa 
je ljubazno primio poslanstvo, ali mu se — jasno — 
nije žurilo kao Padovancima. Želio je da se najprije 
iako je osobno dobro poznavao Antuna, strogo ispita nje¬ 
gov život i čudesa. U tu je svrhu imenovao komisiju 
u koju su ušli padovanski biskup Jakov Corradi, bene¬ 
diktinski opat Jordan Forzatč i dominikanski prior 
Ivan iz Vicenze. Ova posljednja dvojica proglašena su 
kasnije i sami blaženima. 

Komisija je u najkraćem roku završila svoj zadatak, 
pa je pred papu moglo poći drugo poslanstvo, ovog puta 
također s preporukom dvaju kardinala, Otona Bianchija 
i Jakova Perogara, koji su se, kao papini legati, slu¬ 
čajno našli na prolazu kroz Padovu i »sami svojim oči¬ 
ma uvjerili u istinitost čudesa što ih je Bog činio po 
Antunu* (Praživotopis). Pošto je saslušao i ovo poslan¬ 
stvo, papa Grgur se najprije posavjetovao sa svojim kar¬ 
dinalskim zborom, a zatim — budući da je velika većina 
kardinala bila sklona Antunovoj kanonizaciji — predao 
na ponovno i konačno »provjeravanje čudesa i ispitiva¬ 
nje svjedoka* sabinskom biskupu, kardinalu Ivanu 
d’Abbevilhi. Stvanr je predana u prave ruke: kardinal 
d’Abbeville izvršava svoj zadatak »u tako kratku vre¬ 
menu da se tome nitko nije nadao*. Vjerojatno bi Kri¬ 
stov namjesnik bio odmah nakon toga dao svoj pristanak 
za Antunovo proglašenje svetim da se tome nisu uspro¬ 
tivili neki kardinali, koji »iz svog poštovanja prema 
uobičajenu postupku u Crkvi i zbog vrlo kratkog vre¬ 
mena od Antunove smrti smatrahu da se ne treba pre¬ 
nagliti u jednoj tako važnoj stvari* (Praživotopis). 


167 



Tako se stvar za tegla, no samo za nekoliko mjeseci. 
Kad su konačno i ovi dali svoj pristanak — u među¬ 
vremenu je jedan od njih imao čudesno viđenje koje ga 
je uvjerilo da je ova kanonizacija Božja volja — papa 
prihvaća i odobrava zaključke posljednjeg ispitivanja 
o Antunovom svetačkom životu i istinitosti čudesa što 
su se zbila po njegovu zagovoru. To je, drugim riječima, 
značilo da će Antun skoro biti službeno proglašen sve¬ 
tim. »Bilo bi vrlo nedolično «, govorahu na to svi — kaže 
Praživotopis — »i zato neka se nikad ne dogodi da se 
usprotivimo dužnom štovanju na zemlji preblaženog oca 
Antuna, koga se Gospodinovo veličanstvo udostojalo 
okruniti slavom i čašću na nebu. Kako bi stvarno bio 
znak nevjere ne vjerovati u istinitost provjerenih čude¬ 
sa, tako bi jednako bio znak zavisti ne podati hvalu sve¬ 
tačkim zaslugama.• 

Svečana kanonizacija obavljena je konačno na blag¬ 
dan Duhova, 30. svibnja 1232. godine, u Spoletu, gdje 
se tih dana nalazio papa Grgur sa svojom rimskom ku¬ 
rijom. Praživotopis je opisuje vrlo sažeto, u samih neko¬ 
liko riječi: » Nakon Sto su (za vrijeme sv. mise) obja¬ 
vljena čudesa i slavne zasluge blaženog oca Antuna, vr¬ 
hovni pastir Crkve, pun svete radosti, uzdigne ruke pre¬ 
ma nebu te, zazvavši ime Presvetoga Trojstva, uvrsti 
preblaženog Antuna u broj svetih i odredi da se njegov 
blagdan ima slaviti svake godine na dan njegova pre- 
minuća — na hvalu i slavu Oca, i Sina, i Duha Svetoga .« 

Prisutni Padovanci, najsretniji među svima, požure 
odmah kući. Htjeli su stići u svoj grad — trebalo je 
prevaliti, i to tadašnjim prometnim sredstvima, oko pet- 
sto kilometara — prije prve obljetnice Antunove smrti, 
13. lipnja, kao prvi vjesnici kanonizacije i u želji da već 
toga dana iste 1232. godine bude svečano proslavljen 

prvi blagdan novoga sveca. »Blagdan bijaše stvarno*, 
kaže Praživotopis, »proslavljen s neopisivom svečanošću 
istoga dana kada se navršavala prva godina od njegova 
preminuća.* 

Padova je s pravom klicala od radosti. 


Istini za volju valja priznati da se pobožnost prema 
sv. Antunu u prva dva stoljeća nakon njegove smrti i 
proglašenja svetim nije mnogo proširila izvan Padove 
i, svakako, Lisabona, svečeva rodnog mjesta. Međutim, 
u XV. stoljeću njegovo se štovanje širi po Italiji, a i po 
Evropi, takvom brzinom da ostajemo gotovo začuđeni. 
Nema sumnje, tome su pridonijeli mnogobrojni životo¬ 
pisi, osobito u Francuskoj, i franjevci — u velikoj većini 
autori tih životopisa — koji su pronosili slavu svoga sve¬ 
toga subrata gdje god su se nalazili. S otkrićem novog 
svijeta. Sjeverne i Južne Amerike, Antun postaje poznat 
i omiljeli svetac kršćanskog puka i na tim kontinentima. 

Uz toliku pobožnost brzo su počeli u čast sv. Antunu 
posvuda nicati oltari, kapelice i crkve. Danas postoje tri 
bazilike posvećene njegovu imenu: ona u Padovi, zatim 
u Rimu i treća u Carigradu. Svečev lik blista na apsi- 
dalnim mozaicima rimskih bazilika sv. Ivana Lateren¬ 
skog i sv. Marije Velike, kao i na mozaiku korske kapele 
u papinoj bazilici sv. Petra u Vatikanu. U tu je baziliku 
papa Siksto IV. godine 1479. dao prenijeti dio Antunovih 
sv. moći. Kažu, osim toga, da je lik padovanskog sveca 
toliko nazočan u asiškoj bazilici, »kući sv. Franje*, da 
je prozvana također »kućom sv. Antuna*. 

Razna mjesta i gradovi ne samo da se stavljaju pod 
Antunovu zaštitu, već se mnoga, diljem čitavoga kr- 

šćanskoga svijeta, nazivaju njegovim imenom: samo u 
Italiji takvih je mjesta ravno četrdeset i četiri. Najraz- 
nije institucije, od srednjovjekovnih do suvremenih — 
kao što je brazilska televizija u San Paolu — žele biti 
pod pokroviteljstvom ovog popularnog i velikog sveca. 
Gotovo je nemoguće znati koliko je molitava sastavljeno 
i koliko pjesama i himni ispjevano i skladano u čast sv. 
Antunu u najrazličitijim jezicima. Teško je znati također 
što je sve ne samo pobožnost nego i hagiografska povi¬ 
jest, duhovno bogoslovlje, pa čak i umjetnost, književ¬ 
nost i folklor pridonio za njegovu slavu i obogatio se 
njegovim duhom. Uz povijest ovoga sveca povezana su 
značajna imena svetosti i genija: sv. Bonaventura, sv. 
Bernardin, sv. Pio X., Grgur IX., Siksto TV. i V., Lav 
Xni, Pio XI. i XII., Giotto, Donatello, Ticijan, Murillo, 
Angelico, Mantegna, Perugino, Sansovino... Nije uopće 
potrebno tvrditi da danas nema skoro nijedne crkve ili 
kapelice, štoviše ni kuće kršćanskih obitelji diljem svi¬ 
jeta, u kojoj se ne bi nalazio bar kip ili slika sv. Antuna 
Padovanskog. Mons. Lancillot J. Goody, biskup Bunbe- 
ryja, izjavio je 1956. godine: »I u Australiji pobožnost 
sv. Antunu je, rekao bih, univerzalna. Ne samo tali¬ 
janski doseljenici, nego i čitav australski katolički narod 
neobično. mnogo štuje ovoga sveca. Poslije slika Presv. 
Srca -Isusova i BI. Djevice Marije, najčešće se nailazi, 
bilo po crkvama, bilo po kućama, na one sv. Antuna .« 
Jednako, i još više, može se to ustvrditi i za crkve i 
kuće u našem hrvatskom narodu. Nije pretjerano tvrditi 
da sv. Antuna štuju čak i pravoslavci, muslimani i hin- 
duisti. 

»Svetac čitavoga svijeta!*, priznao je i potvrdio papa 
Lav XIII. 

Antun se sav odrekao sebe kako bi sav bio Božji. 
U tom svom potpunom predanju Bogu predao se, kad 
je to Gospodin htio, i braći ljudima. Bio je prijatelj ma¬ 
lenih, siromašnih, bijednih, bolesnih, žalosnih, progonje¬ 
nih i zapostavljenih. I ne treba se čuditi što je kao takav 
postao drag svima i da su se svi počeli pouzdavati u 
njegovu dobrotu, ljubav, zaštitu i pomoć. Obljubljen 
nekoć, za života, ostao je obljubljen i poslije smrti, na 
nebu. Istina je, kako spomenusmo, da su franjevci svuda 
širili njegovo štovanje, no to po sebi ne može opravdati 
ni protumačiti »antunovski fenomen*, tj. stoljetno i po- 
svuđašnje štovanje sv. Antuna u Crkvi, ako se ne uzme 
u obzir iznad svega upravo ta bitna značajka njegova 
života, ili, kako je također nazvana, njegova »tajna*: u 
izvanrednom i čudesnom sjedinjenju s Bogom potpuno 
predanje braći ljudima. A nije li to sadržaj i punina 
Kristove radosne vijesti? Antun je u punom smislu riječi 
prava evanđeoska duša, Kristov čovjek, i kao takav drag 
Bogu i ljudima. Kakvi god ljudi bili — i danas, u ovom 
sekulariziranom i materijaliziranom našem vremenu — 
ne mogu a da to ne uočuju, ne priznaju, ne poštuju, ča¬ 
ste i veličaju. Uvijek će mu se stoga, i u buduće, utjecati 
kao svom velikom zagovorniku pred Božjim veličan¬ 
stvom i dobrotom, i uvijek u njemu — svecu ljiljanske 
čistoće, pokorničke poniznosti, evanđeoske istine i seraf- 
ske ljubavi — otkrivati svijetlu zvijezdu putokaznicu 
i prijateljsku ruku na svom putu, u tajnovitoj i nemirnoj 
težnji svoga srca, prema osmišljenosti svoga života, pre¬ 
ma nadnaravnoj stvarnosti, prema Bogu. Zato je s pra¬ 
vom i rečeno: »Po Antunu k Isusu!* 

Potpisi pod slike: 

19. stranica: 

Ferdinandovo djetinjstvo bilo je prožeto radošću 
i vedrinom 

40 — 41. stranica: 

Nakon neuspjelog pohoda Africi Antun se zapu¬ 
tio u Italiju... 

57. stranica: 

Velike se stvari događaju i tišini i molitvi 
72 — 73. stranica: 

Jedno od poznatijih Antunovih čudesa: srce 
mrtvog škrca pronađeno u bogatoj škrinjici 

97. stranica: 

Antun propovijeda pred papom Grgurom IX. 
104 — 10 5. stranice: 

Posljednji trenuci Antunova života: kao najveći 
siromah umire na običnoj slami 

130. stranica: 

Antun je zaštitnik ne samo Padove, već je svetac 
čitavoga svijeta 

Nad zadnjoj (omotnoj) stranici: 

Nad grobom sv. Antuna u Padovi iznikla je ve¬ 
ličanstvena bazilika u koju rado hodočaste brojni 
hodočasnici iz čitava svijeta ... 

